
DRAGI BRATE I SESTRO, 


Uzmi i čitaj ovu knjižicu. 
Napisana je sa svrhom da bolje upoznaš početak 
i širenje pobožnosti Gospi od Karavaja u Tisnomu. 


Još više, ova će ti knjiga pomoći 

— da bolje moliš 

— da dobro obaviš sakramenat pomirenja 

— da aktivno sudjeluješ u sv. Misi 

odgovorima 
pjesmom 
pričešću. 

U ovoj godini velikih proslava 1.300. godišnjice 
pokrštenja naših pređa, i 1.000. godišnjice prvog 
hrvatskog svetišta Gospe od Otoka, u znaku velike 
žene, majke i kraljice Jelene — neka i ova knjižica 
pomogne tebi da proslaviš Gospodina u najvećoj 
Ženi i najdražoj nam Majci Mariji. 

M. S. 

KAKO JE POČELA POBOŽNOST 
GOSPI OD KARAVAJA? 


Početkom 15. stoljeća Crkva je proživljavala veoma 
burne dane. Nakon svojevrsnog zatočeništva papa u 
Avignonu u Francuskoj, nastaje tzv. »Zapadni raskol«, 
rascjep kršćana u zapadnoj Evropi. Slabi duh poslušnosti 
Papi kao vrhovnom poglavaru Crkve. 

U Italiji su bili u neprijateljstvu knez Milana Filip 
Visconti i tadašnji papa Eugen IV koji je bio na strani 
svojih Mlečana protiv Milana. Radi toga milanske trupe 
navale na papinsku državu a Papu prisile na bijeg.! 

Caravaggio (Karavađo) je mjesto u sjevernoj Italiji koji 
se tada upravo nalazio na granici dviju država (Milana i 
Venecije) i tri biskupije (Cremona, Milano i Bergamo). 
Stoga je i razumljivo da je taj gradić bio poprište vjerske 
i političke borbe, nemira i hereza, pljačke i zločina. 

U takvim nesretnim prilikama razdora i nesloge i up- 
ravo u tim krajevima Gospodin izvodi izvanredna djela 
po Majci Mariji. Što se zapravo dogodilo? 


U Caravaggiu je živjela Ivanica Varoli, siromašna i 
vrlo pobožna žena. Ali muž joj je Frane bio bezdušan, 


1 Bianchi A.: La Madonna di Caravaggio, (Caravaggio 1958. str. 10-11) 

često je tukao, grdio i psovao, a ona je strpljivo podno- 
sila psovke i udarce. U nevolji je svojoj često molila 
Gospodina i Mariju da joj obrati muža. Njena iskrena 
molitva nije bila uzaludna. Osvanuo je 26. svibnja 1432. 
godine, dan sretan za Ivanicu, a nezaboravan za Cara- 
vaggio. Frane navali na nju psovkom i udarcima te joj 
naredi da donese trave za živinu. Što da učini? Unutarnji 
joj je glas govorio: »Brzo idi u polje, idi. Gospa zna za 
tvoju nevolju, ona te neće napustiti.« Ohrabrena tim gla- 
som u srcu, uzme srp i uputi se prema nekom zapušte- 
nom i šumovitom polju Mazzolengo (Macolengo). Odmah 
stade žeti travu te po svom običaju združi rad s molit- 
vom uzdišući ispaćenim srcem. O zapadu sunca Ivanica 
ugleda dosta pokošene trave. Hoće li moći sve ponijeti 
kući? A kako će je tek dočekati bijesan muž? Tuga joj 
se savi oko srca, mislila je da će umrijeti od jada. I za- 
vapi: »O Gospe mila, pomozi mi. U tebe se uzdam. Nemoj 
me zapustitil« I gle, tada se dogodi nešto nevjerojatno. 
Ivanica ugleda Mariju, sjajnu i veličanstvenu, koja joj 
reče: »Ne boj se. Moj je božanski Sin uslišao tvoju mo- 
litvu. Svijet je pun zlodjela i nesloge i zaslužuje kaznu. 
Zato kaži svakome ove moje riječi: Neka svi čine djela 
pokore i milosrđa... Gospodin će se smilovati... A ovo 
mjesto na kome stojiš postat će glasovito i slavno... .»? 


Kao izvanredan znak Božje i Marijine prisutnosti, na 
tom mjestu provre bistar i obilan izvor pitke vode. 


Već za kratko vrijeme cijela je okolina Caravaggia 
znala za izvanredan događaj pa je mnoštvo svijeta po- 
čelo dolaziti da vidi sveto mjesto i vrelo vode. Našlo se 
tu i onih koji su sumnjali i nisu vjerovali. Tako neki 
Gracijan istupi iz mnoštva i prkosno baci suhu granu u 


2 Kaer P.: »Čudotvorno objavljenje čudesa i milosti Blažene Dje- 
vice Marije u Karavađu.. .« (Šibenik 1938.) str. 12-16. 


3 Bianchi, nav. dj. str. 14. 

vrelo. Ali gle čuda! Suha grana zazeleni i procvate miris- 
nim cvijećem.“ 

Dočuje za događaje u Karavađu i knez Milana Filip 
Visconti. Pozove Ivanicu k sebi da dozna istinu. Njena 
ga iskrenost i prostodušnost tako zadivi da je obaspe 
zlatom i srebrom za novu crkvu koju je narod već po- 
čeo graditi na tom mjestu? 


Sa svoje pak strane mletačka vlada pozove Ivanicu k 
sebi. Tako je Gospodin preko skromne Ivanice, kao pre- 
ko svog poslanika mira, učinio da su se pomirile pokra- 
jine Milano i Venecija već 1433. godine.“ 


Nebeska poruka pomirenja širi se preko Karavađa po 
cijeloj Evropi i stiže sve do Carigrada. Carevao je tamo 
Ivan III Paleolog, osobito pobožan Majci Božjoj. Pripo- 
vijedanje priproste Ivanice tako je djelovalo na cara, da 
je poduzeo sve za ponovno sjedinjenje grčke Crkve sa 
Rimom, što je i ostvareno 1438. godine.! 


Razmišljajući o svim tim svojevrsnim i čudnovatim do- 
gađajima, možemo s pravom reći da je Caravaggio bio 
očita Božja poruka ljudima, poruka sjedinjenja, pomi- 
renja i stvarnog mira. Znači li to nešto i danas, nama, 
ovdje, u našim krajevima? Glas o Caravaggiu i pobož- 
nost prema Gospi doprli su i k nama. Kako, kada i u 
kojim povijesnim okolnostima? 


Kaer, nav. dj. str. 22. 
Kaer, nav. dj. str. 19-20. 
Bianchi, nav. dj. str. 15-16. 
Bianchi, nav. dj. str. 15. 


KEKS 


GOSPE OD KARAVAJA U TISNOMU 


Tijekom 17. stoljeća neke su talijanske obitelji dose- 
lile u Dalmaciju. Sve su one bile većinom iz okolice 
Bergama i Karavađa. Koji je bio uzrok njihovoj selidbi, 
ne možemo sigurno znati. Možda vojni nemiri ili strašna 
kuga ili glad? 


Svakako, među tim talijanskim obiteljima, u Tisno 
je doselila i obitelj Gelpi (Delpi). Članovi te plemičke 
kuće, pobožni Gospi od Karavađa, su posjedovali jednu 
staru Gospinu sliku na daski. Dolazeći u Tisno donesu 
sobom i tu staru sliku i izgrade malu kapelicu u čast 
Gospi od Karavađa na brežuljku Broščici iznad Tisna. 

Kada i kojom se prigodom to zbilo? Listajući matične 
knjige župe Tisna nalazimo prvog upisanog Donata Gelpi, 
koji je 20. listopada 1721. bio kršteni kum. Prema miš- 
ljenju povijesničara Tisna, on ne bi bio utemeljitelj Gos- 
pina Svetišta, već bi to bio Andrija Gelpi* Ovaj je mo- 
rao biti prvi došljak njihove obitelji u Tisno i to koncem 
17. stoljeća. On je naime već 1731. sagradio vlastitu kuću 
kako i danas stoji napisano na njenom pragu: A. D. 1731. 
A. G. On čak ima i obiteljsku grobnicu u župskoj crkvi 
od 1737. godine, obnovio je Bratovštinu duša od čistilišta i 
već 1715. godine posjeduje neke zemlje. S pravom se za- 
ključuje da je Andrija Gelpi utemeljio tišnjansko Sve- 
tište i to već oko 1700. godine. Upravo je tada!" sagra- 
đena prvotna kapela (sakristija današnjeg Svetišta) i u 
nju postavljena stara slika Gospe od Karavađa, draga 
uspomena obitelji Gelpi, donesena iz Italije. Sada se na- 
lazi na pobočnom zidu Svetišta. Slika je izrađena još pri- 
je 1575. godine, na drvu. Široka je 137 em a visoka 170 

Kaer, nav. dj. str. 94. 

9 Kaer, nav. dj. str. 98. 
10 Kaer, nav. dj. str. 99. 

cm, gornji dio slike završava likom. Na slici se razabire 
Gospa.i Ivanica, a oko njih se redaju glavnija čudesa 
koja su se zbila u Karavađu. Pri dnu slike stoji talijanski 
napisano: »Mnogo cijenjena slika sa nekim čudesima 
Blažene Djevice Marije od Karavađa gdje se ukazala 
1432. g. na 26. svibnja i učinila da tu provre izvor milo- 
sti.«l! 

Čim se u narodu proširi glas da je u Tisnomu sagrađe- 
na posebna kapela u čast Gospe od Karavaja, sve više i 
više se počelo dolaziti u pohode Gospi, osobito na blag- 
dan njezina ukazanja 26. svibnja. To je bio početak ho- 
dočašća, procesija, zavjeta i pobožnosti Gospi koja je 
rasla u pobožnom i vjernom narodu sve do današnjeg 
dana. 


ŠTO DANAS MOŽEŠ VIDJETI 
NA KARAVAJU? 


Karavaj — to je mjesto u spletu brežuljaka iznad Tisna 
Karavaj je mjesto opasano prekrasnom borovom šumom. 
Karavaj je mjesto tišine, odmora i duhovne svježine. Po- 
božan svijet koji je preko dva i po stoljeća dolazio na 
molitvu i zavjet Gospi od Karavaja, ubrzo je uvidio da 
je kapela pretijesna. Zato je sagrađena crkvica, koja je 
opet proširena 1890. godine doprinosima i marljivim ra- 
dom pobožnog naroda uz svesrdno vodstvo i zalaganje 
obitelji Gelpi. 

U današnjem Svetištu nalazi se oltar sa otmjenom sli- 
kom koju je izradio poznati Antun Zuccaro. Zidovi su 
prekriveni svakovrsnim zavjetnim slikama, odjećom, na- 


11 Stošić K.: »Sela šibenskog kotara« Šibenik 1940. (str. 211) 

rodnim poklonima, ukrasnim svijećama i bezbrojnim 
drugim zavjetnim darovima. Stara drvena Gospina slika 
sva je prekrivena zavjetnim srebrenim i zlatnim nakiti- 
ma. Sve su to lijepi znakovi odanosti i zahvalnosti pobož- 
nog naroda prema Gospi. 


Uz crkvu je podignut zvonik, zdenac sa pitkom vodom 
i pomoćna kućica. Nasipom zemlje uređen je i proširen 
okoliš crkve. Do samog Svetišta možeš doći privlačnim 
stubištem od 222 stepenice sa istočne strane, a cestom sa 
zapadne strane. 


Želiš li hodočastiti Gospi od Karavaja na sam blagdan, 
26. svibnja, tvoj će doživljaj biti nezaboravan. Nekoliko 
tisuća hodočasnika vrve mjestom i svi se poput velike 
rijeke Božjeg naroda penju k brdu sa svojim brigama i 
problemima, molitvom i zavjetom, s nadom, vjerom i 
ljubavlju. Tamo se ispovijedaju da se obrate na bolji 
Život i da se pomire s Bogom i ljudima. Tu prisustvuju 
svetoj Misi, tu se hrane Tijelom Kristovim u pričesti. Tu 

se izriču molbe, želje i vapaji, izrazi zahvalnosti i pouz- 
danja u Božju i Gospinu pomoć. Tu ćeš vidjeti mnoge 
duhovno okrijepljene i osvježene, kako su spremni po- 
moći bratu u nevolji koji moli milostinju na stepenicama. 
Očito je to znak spremnosti pomoći svakomu bratu čov- 
jeku i znak spremnosti ustrajno podnositi teškoće kako bi 
se život brže i bolje gradio s Bogom za sveopće dobro. 

Takvo ozračje i raspoloženje Karavaja svako će iskre- 
no srce potaknuti da učini nešto lijepo, dobro, korisno i 
plemenito za izgradnju svoje duše, svoje obitelji, oko- 
line i društva. 


Uspet ću se na vrh od Brošćice 

vidit crkvu Marije Divice, 

vidit crkvu di sam se krstila, 

Tisno misto di sam se rodila. 
(narodna) 


ČUDESNI DOGAĐAJI 


Posvuda gdje se na posebni način očitovala vjera i po- 
božnost, po zagovoru Gospinu Gospodin je izvodio i po- 
sebna, izvanredna i čudesna djela. Isto se tako dogodilo 
na Karavaju u Tisnom. Šteta što se nisu zapisivali takvi 
čudesni događaji. Tek nekoliko njih nalazimo zapisane 
kod don Petra Kaer u knjizi: »Čudotvorno objavljenje 
čudesa i milosti Blažene Djevice Marije u Karavađu. . .« 
(Šibenik 1938.) I ti malobrojni događaji su nam drago- 
cjeni zbog vjerodostojnih svjedoka i očevidaca. Ovdje ih 
ukratko opisujemo. 

Don Vicko Marini Grgošan, župnik Tisna, 1828. godine 
pozvan je bio k dvojici bolesnika u jednoj kući. Kako je 
bio polumrak propadne mu noga kroz trošan pod i don 
Vicko padne u konobu. Ozlijedio je desnu ruku tako da 
mu je jabučica ramena iskočila iz lopatice. Odvedoše ga 
poznatom liječniku dr Vicku Đadrovu u Šibenik, a zatim 
dr Josipu Mihliću, vojnom liječniku u Zadru, ali sve bez 
pomoći. U teškim mukama ode don Vicko na liječenje 
čak u Padovu k poznatim profesorima dr Gabrisu i dr 
Pistoji, koji ga upute u Abano da se tamo liječi abanskim 
vodama i blatom. Sve je bilo uzalud. Vraćajući se kući 
u Tisno sjeti se don Vicko B. D. Marije od Karavaja i 
»pun pouzdanja i žive vjere učini joj zavjet da će njezi- 
nu milost i čudo svakome proglasiti ako ozdravi.« I 
don Vicko potpuno ozdravi. Pisao je kasnije ozdravlje- 
nom rukom kao da se ništa nije dogodilo. I ispuni svoje 
obećanje »da će ostaviti pismenu uspomenu koju smo 
mi sretno poslije blizu 70 godina našli u župničkom uredu 
i sada je prvi put na svijet dajemo«, kako piše don Petar 
Kaer.!? 


1841. godine grupa Jezerana brodom se vraćala kući s 
otoka Kaprija. Silni vjetar s juga prevrne brod i jadni 
utopljenici ostadoše na milost i nemilost groznih valova. 
Opazi ih Ante Piljac iz Tisna i požuri im u pomoć, ali ga 
valovi odbaciše još dalje. Zavapi Mijo Milin i ostali 
utopljenici: »O Gospe od Karavaja, pomozi!« Uto ih ugle- 
da iz svog ribarskog broda Ivan Cikutović iz Zlarina, 
koji pozove u pomoć još tri svoja druga. Teškom mukom 
primaknu se brodom i spasiše jadne utopljenike. Ne mo- 
gu zaboraviti Gospu od Karavaja te uvjereni da ih je ona 
spasila, ostave svoje pismeno svjedočanstvo tadašnjem 


12 Kaer, nav. dj. str. 108-111. 

župniku Jezera i župskom uredu u Tisnom, odakle je 
ovaj događaj i izvađen. 

Ante Jajac, 5-godišnje dijete, razboli se 1866. godine 
od teške očne bolesti. Tužni ga roditelji vode u Šibenik 
k liječnicima, ali bez pomoći. Stanje se djetetu toliko 
pogoršalo da je potpuno oslijepilo. Osvane 25. svibnja 
1866. cijelo je Tijesno u veselju i slavlju za blagdan Gos- 
pin, dok je Antina majka žalosna u sobi sa slijepim dje- 
tetom. Odjednom joj sinu dobra misao: uzme bocu ulja, 
dade je sluškinji Turica Antici da je odnese na Karavaj 
pred Gospu, a da donese vode iz bunara na Karavaju. 
Majka dade Anti te vode da se napije i njom mu namaže 
oči. Uto uđe u sobu mala Luiđa, Antina sestra, i veselo 
usklikne: »O moj Ante, da vidiš kakvih lijepih stvari 
je jedan čovjek donio: slika, bebica, truba, konja, pu- 
šaka...« A Ante otvori prozor da i on to vidi, majka ne 
vjeruje samoj sebi, otac Tome poleti dolje i kupi slika i 
igračaka i donese ih Anti, koji sada potpuno vidi. Veseli 
roditelji plaču od radosti, bacaju se na koljena i zahva- 
ljuju Gospi od Karavaja za tu veliku radost. »Ovo zna- 
menito čudo pripovijedao nam je starac otac Toma Jajac, 
sin mu Ante i kći mu Luiđa, koji u znak odanosti prema 
Djevici zaželjeli su da bude ovdje čudo zabilježeno.«“ 

Miljenko Čorkalo, 4-godišnji sin Martina i Marije, raz- 
boli se od teške bolesti »grlavice« (difteritis) 1882. godine. 
Ta je bolest u to doba nemilo obarala u grob nejaku 
djecu i mlade. Mjesni liječnik, videći loše stanje djeteta, 
izgubi svaku nadu u ozdravljenje i reče roditeljima da 
mu nema spasa. Dijete je zaista počelo mučno disati i 
već se pojavi smrtni hropac. Dok je majka jecala od ža- 
losti otvori Miljenko oči i progovori: »Majko, zašto pla- 


13 Kaer, nav. dj. str. 112-114. 
14. Kaer, nav. dj. str. 114-116. 

češ? Meni neće ništa biti. Odnesi dvije svijeće pred našu 
dragu Gospu od Karavaja i vidjet ćeš da ću ja odmah 
ozdraviti«. Roditelji puni nade pošalju svijeće na Kara- 





vaj, a pozovu i liječnika, koji gotovo nije ni htio doći 
uzalud. Ali kad dođe i pregleda dijete, reče: Ovo je čudo! 
Nakon nekoliko dana mali se Miljenko po mjestu šetao 
i igrao kao i prije bolesti. »Danas je Miljenko momak 
zdrav i pošten«, piše don Petar Kaer.? 


Pavica Jajac, kojoj je sin Ante pred 17 godina progle- 
dao, 1883. doživi i sama nesreću. Jednog je jutra udari 
k&p. Brzo pozovu i svećenika i liječnika. Toliko je osla- 
bila da su mislili da će umrijeti. Liječnik joj brže-bolje 


15 Kaer, nav. dj. str. 116-118. 

rastrgne rukav i pusti krv. Ali je bolesnici sada još 
i gore: poče se previjati, zubima ruke gristi. Liječnik je 
mislio da će u tim mukama izdahnuti. Sin joj Ante, me- 
đutim, iziđe iz kuće i velikom vjerom i pouzdanjem upu- 
ti se na Karavaj. Neki tajni glas govorio mu je da majci 
neće biti ništa i da će ozdraviti. Došavši na Karavaj, 
klekne pred Gospinu sliku srdačno moleći Mariju za maj- 
čino zdravlje. Sedamnaest godina prije njegova je majka 
molila za njega. Sada je Gospa opet uslišala usrdnu mo- 
litvu. Vrativši se kući Ante nađe majku potpuno ozdrav- 
ljenu. To svjedoči i don Petar Kaer: »A liječnik gosp. Cr- 
venka, koji i danas živi, reče: da ono izvanredno ozdrav- 
ljenje nije se moglo nikako tumačiti drukčije nego čudes- 
nim načinom.«!* 


Barica Barić zvana »Ruda« također iz Tisna, otišla je 
na misu 1. lipnja 1884. Kako je bilo mnogo svijeta, kle- 
čala je ona ispred župske crkve zajedno s ostalima. 
Kad je zvonilo na podizanje dogodi se nesreća za sirotu 
Baricu. Pretrgne se jezičac zvona, težak 7 kg, padne sa 
crkvene preslice visoke 14 metara i pogodi Baricu po 
glavi. Sruši se ona na zemlju sva oblivena krvlju. Brzo 
je odnesu k liječniku koji ustanovi tako tešku povredu 
da bi mogla lako platiti životom. Na još veću žalost, u- 
pleten je u taj slučaj i župnik, koga sudska komisija okri- 
vi da se nije brinuo za sigurnost zvona i jezičca. Žalo- 
stan župnik odmah se obrati Gospi od Karavaja i sv. Misu 
namijeni za ozdravljenje Barice. Ostade ona živa, ali na- 
kon dva mjeseca ne može desnu nogu ni pomaknuti. Žup- 
nik opet sv. Misu namijeni za bolesnicu i donese joj dvije 
štake. Još se ona dva mjeseca vukla na štakama, a onda 
se župnik opet obrati Gospi i savjetuje Baricu da sama 
pođe na Karavaj. Težak je bio njen uspon do crkve, ali 
puna vjere i odanosti klekne pred Blaženu Djevicu i sr- 


16 Kaer, nav. dj. str. 121-128. 


2 Gospi od Karavaja 17 


dačno je zamoli za ozdravljenje. I začudo, osjeti u sebi 
neko veselje, digne se i stane koracati bez štaka. Desna 
joj noga sada zdrava baš kao i lijeva! U znak zahvalnosti 
ostavi štake u Svetištu i veselo se povrati u Tisno. Žup- 
nik Tisna zaključuje svoj izvještaj ovako: »Ovo čudo 
poznato je općenito u mjestu i okolici, a nama ga je ka- 
zala ista Barica koja i danas živi i radi i muči se da po- 
šteno uzdrži sedmero svoje djece.«!7 


NEKA NOVIJA SVJEDOČANSTVA 


Svi oni zavjetni darovi, svaka svijeća, svaka drvena šta- 
ka, svaki komad odjeće, svaki zlatni ili srebreni nakit 
krije u sebi povijest jedne ispaćčene duše i života, izraz je 
zahvalnosti za postignutu milost od Gospodina. Među os- 
talima možemo danas pročitati i ovakva svjedočanstva: 


»Parobrod »Rudnik« — iznenađen u oluji u Lionskom 
zaljevu — 1. 2. 1924.« 


»Princ Pavle«: nalazeći se u velikoj opasnosti u Bis- 
kajskom zaljevu dne 11. 11. 1936. — Poklonio na dar 
Blaženoj Gospi na »Karavađ« koja nas je spasila. Šime 
Šuško. Tijesno.« 


»Zahvalnica! Čudotvornoj Gospi od Karavađa! Za sina 
Čedomira rođ. 1947. g. koji se rodi gluhonijem. Progo- 
vori na oltaru Majke Božije od Karavađa u Tijesnom 25. 
V 1952. g. i osta potpuno zdrav. 

Za kćer Karmelu rođ. 1945. g., koja slomi ruku na 9. 
11. 1953. g. a zatim joj uvenu i osuši se. Ruku ponovo diže 
25. V 1954. g. i osta zdrava. Hvala ti Majko Božija! 

Skradin, 25. 3. 1964. g. 

Roditelji: Milić Mile i majka Perka.« 

1 Kaer, nav. dj. str. 121-123. 

»Draga naša Gospe, 

tebi sam se zavitovala, 

i najljepša ti hvala 

što si meni zdravlje dala. 

Draga naša Gospe, 

dugo sam bila bolesna, 

kosa mi je od bolesti odpadala 

i evo sam je tebi darovala 

kad si ti meni zdravlje dala 

i najljepša neka ti bude hvala... .« 


ZNAKOVI BOŽJE PRISUTNOSTI 


Čudo nije samo nešto neobično, neobjašnjivo, čudnovato. 
Ono je vezano uz neki tajanstveni događaj kao znak 
Božje prisutnosti i kao dokaz vjere pojedinca u Gospo- 
dina. Isus neprestano ponavlja kod takvih događaja: 
»Vjera te tvoja spasila!« 

Bilo bi neozbiljno temeljiti svoju vjeru na čudesima. 
Jer vjera je dar Božji našemu srcu, i ona počiva i raste 
u povjerenju u Isusa Krista. Zato bi bilo smiješno reći: 
»Vjerovati ću ako mi ozdravi noga... Vjerovat ću ako 
mrtvac oživi.« Već je Isus takvima odgovorio: »Pa i da 
netko od mrtvih ustane, neće vjerovati.« 

Ipak čudesa nam mogu samo pomoći da rastemo u vje- 
ri koju već posjedujemo. Upravo zato što su i to poruke 
Božje i znakovi njegove prisutnosti među nama. 

Tako možemo reći da je i Karavaj Evanđelje među na- 
ma. Bog se tu očituje: On je tu, On govori, On djeluje. 
Ako znamo gledati, zapazit ćemo ga u mnogim činjenica- 
ma svoga i tuđega života. Posebno ovdje, gdje se oči- 
tuje srdačnija vjera. 

Zato je i tih nekoliko čudesnih događaja i svjedočan- 
stava i previše za onoga koji vjeruje, kao što je to pre- 
malo za onoga koji u Karavaju traži samo čudesa. 





Pogledaj one nebrojene svijeće, velike i male, svu onu 
odjeću, dijelove narodne nošnje, sve slike, sve one 
štake što vise na zidovima Svetišta, kao i mnogobroj- 
ne srebrene i zlatne zavjetne darove i nakite koji pre- 
krivaju drvenu Gospinu sliku. Svaki ti taj komad go- 
vori o povijesti jedne duše, jednog života i srca odanog 
Gospodinu i Mariji. Sve su to znakovi koji ti blještavo 
pokazuju da je Bog tu, blizu, kod tebe, i da se ni danas 
on nije iserpio u čudesnim djelima koja još uvijek obi- 
lato izvodi. 

Sve je to jedna velika Božja poruka preko Gospe od 
Karavaja tvojoj duši i tvojoj savjesti.!? 


Što to Marija poručuje tebi, danas? 


Što mi to Marija poručuje? 
— Hodočasti, da se susretneš s Gospodinom 
— Moli u tišini i sabranosti 
— Obrati se Gospodinu u ispovijedi 
— Slavi Euharistiju zajedno s braćom 
— Pjevaj Bogu radosna srca 
— Živi kao kršćanin 


PORUKA ZA TEBE, DANAS! 


Mi bismo zaista mogli susresti Gospodina na svakom 
mjestu i nije baš nužno potrebno dolaziti na određeno 
mjesto kao što je to Karavaj. Ipak Marijino vladanje 
prema Ivanici nas sili na razmišljanje. Ona joj je mogla 
govoriti i u buci, na ulici... ali je ipak odabrala odije- 
ljeno, osamljeno mjesto, u tišini. 


To je očita poruka i za nas. Mi moramo kroz izvjesno 
vrijeme ostaviti kuću, obitelj, prijatelje, brige, rad, posao, 
sve što nas zaokuplja svakog dana, da bismo bili slo- 
bodna duha i srca i tako lakše čuli što nam Gospodin go- 
vori preko Marije. 


18. TOURNAI A LOURDES, manuel du pćlerin, Bourges 1973. (str. 
53-54) - : 

Veliki hodočasnici Biblije 


Već u davno povijesno doba Bog je pozvao Abrahama: 
»Idi iz zemlje svoje, iz zavičaja i doma očinskog, u kra- 
jeve koje ću ti pokazati.« 

Mojsije je razgovarao s Gospodinom u osami, u pus- 
tinjskom kraju. Upravo mu se tu Gospodin ukazao u 
gorućem grmu i tu mu je dao životni zadatak. (Izl 3...) 

Prorok Ilija se uputi na brdo Horeb, tu susreće Go- 
spodina od koga je primio »misionarski duh« da izvrši 
tešku i neugodnu zadaću. (1Kr 19, 15) 

Jeruzalemski hram bio je sveto mjesto hodočašća za sve 
Židove. Tu nalazimo 12-godišnjeg Isusa koji je došao sa 
roditeljima na Pashu. 

Djela Apostolska nas izvješćuju o hodočašću za blag- 
dan Pedesetnice, kada su u Jeruzalem dolazili Židovi iz 
svih zemalja Sredozemlja. Baš na taj dan zbio se čudesan 
silazak Duha Kristova i izvanredno obraćenje mnogih 
hodočasnika. 

Taj isti Kristov duh ispunit će nas i sve hodočasnike 
svijeta i dat će nam snage da neprestano obnavljamo 
svoj život. 


Današnji hodočasnik... 


Hodočasnik koji dođe na Karavaj neće tražiti samo mno- 
go svijeta, »gužvu i vašar«, trgovinu, pjesmu i zabavu. 
Pobožnost prema Gospi će ga ubaciti u tok milosti, u ri- 
jeku hodočasnika koji se penju na brdo, svjestan da ide 
u susret Gospodinu koji će ga primiti kao Otac, ohra- 
briti ga u teškoćama i uputiti u novi i bolji život. 


Zato ćeš, dragi hodočasniče, tu dobiti točan odgovor na 
pitanje: Čemu ovamo dolazim? Nije to izlet, već susret 

s Marijom i Gospodinom koji hoće da živim kao njegovo 
dijete. 

I baš zato ćeš potražiti mjesto tišine i sabranosti, i vri- 
jeme za osobnu i zajedničku molitvu. Tu ćeš biti po- 
nukan na obraćenje i pomirenje u sakramentu ispovijedi. 
Tu ćeš imati sreću nahraniti se snagom Euharistije u sve- 
toj Pričesti. I iznad svega, tu će te Gospa od Karavaja 
voditi da okreneš svoj život na Božji put, da se obratiš, 
da Bogu kažeš »DA«. To će za tebe biti radosni trenuci 
milosti. To će osjetiti ubrzo i tvoja braća i sestre, ljudi 
koji očekuju tvoju ljubaznu riječ, dobro djelo, svjedo- 
čanstvo da je Krist tu, među nama! 


TIŠINA I SABRANOST 


Tišina sama po sebi nema nikakve vrijednosti, prazna je. 
Šuti onaj koji ne zna ili ne može govoriti, šuti onaj koji 
je umoran ili spava. Naprotiv tišina može biti silno bo- 
gata, može mnogo toga reći. Npr. učenjak koji misli, re- 
dovnik koji razmišlja, svaki koji čini dobro u tajnosti... 
Krist koji odlazi na samotno mjesto da se pomoli ili dok 
šuti pred sucima. 

Tišina je silno dragocjena svakom vjerniku da uspo- 
stavi tijesnu vezu s Bogom. Zato je tišina neophodno po- 
trebna svakom od nas. Rado ćemo je tražiti i čuvati. 

Svaki hodočasnik zna da može moliti, razgovarati s 
Bogom posvuda. Ipak će to najlakše ostvariti u tišini. 
Zato su određena sveta mjesta, crkve. 


Svaki hodočasnik također zna da i drugi oko njega 
žele moliti. Zato ih neće uznemirivati ni ometati dok oni 
govore Bogu ili Bog njima. 

OSOBNA I ZAJEDNIČKA MOLITVA 


»Molite i dat će vam se! Tra- 
žite i naći ćete! Kucajte i ot- 
vorit će vam se!« (Mt 7, 7) 


\/ 

Pobožna je Ivanica u Karavađu često svoj rad spajala 
sa molitvom. Molitva joj je bila potreba i utjeha. Tako 
će i svakom hodočasniku molitva biti glavno ozračje 
njegova boravka na Karavaju. Njegov razgovor s Bo- 
gom. 

Što reći Bogu? Kako mu govoriti? 

Treba mu jednostavno reći da smo sretni što nam je 
on Otac a mi njegova djeca. Priznati njegovu stvaratelj- 
sku veličinu. Mi smo pred njim zaista maleni. Diviti mu 
se gledajući ljepotu prirode. Kako je tek On lijep! Za- 
hvaliti mu za njegovu dobrotu. Zahvaliti mu zato što 
nas oslobađa naših slabosti i zla. Priznati mu iskreno da 
smo grešni. Žao nam je zbog toga i želimo mu se vratiti. 

Marija je naša Majka i njoj će svaki hodočasnik izra- 
ziti svoju odanost i ljubav. Molit će je za svoju obitelj, 
cijelu rodbinu, prijatelje, susjede, prisutne, bolesnike, 
župu, biskupiju, Crkvu i svijet... Povjerit će joj svoje 
duhovne i materijalne brige i potrebe, iznijet će joj svoje 
želje i moliti je za pomoć. 

Kako je hodočasnik i osoba i član zajednice, i njegova 
će molitva biti i osobna i zajednička. 

Krist veli: »Ti, kad moliš, uđi u svoju sobu, zatvori 
vrata i pomoli se svome Ocu, koji je u skrovitosti. I Otac 
tvoj, koji vidi u skrovitosti, uzvratit će ti.« (Mt 6, 6) 

Drugi puta veli: »Nadalje, kažem vam, ako dvojica od 
vas na zemlji jednodušno zaištu što mu drago, dat će im 
Otac moj, koji je na nebesima. TA gdje su dvojica ili tro- 
jica sabrana u moje ime, tu sam i ja među njima.« (Mt 
18, 19-20) 

I Crkva preko II Vatikanskog Sabora proglašava: »Bog 
je htio posvetiti i spasiti ljude ne pojedinačno, bez ikak- 
ve veze između njih, nego je htio od njih učiniti narod 
koji bi Ga uistinu priznavao i vjerno mu služio.«Z! 


21 »Dogmatska konstitucija o Crkvi« br. 9. 

pena čaj ape to 

olova, AM 
DEVETNICA 
(priprava na blagdan Gospe od Karavaja, 
počinje u zadnju nedjelju ožujka) 


Prvi dan 


1. Preslavna Kraljice neba i zemlje, ti si se blizu Kara- 
vađa ukazala Ivanici koja je svoj rad združila s molitvom. 
Pomozi nam da brinući se za bolji život na zemlji, ne za- 
boravimo izgrađivati svoj duhovni život. 

Zdravo marijo... (3 puta) 


2. Presveta Djevice, ti si ukazala posebnu naklonost 
Ivanici koja ti je bila vjerna u pobožnosti i molitvi. Daj 


svima nama da uvijek budemo vjerni tebi i tvome Sinu . 


Isusu držeći ustrajno njegovu nauku i zapovijedi. 
Zdravo Marijo... 


3. Majko Marijo, najmilija ti je vrlina u Ivanice bila 
njezina čvrsta i postojana ustrpljivost u tolikim životnim 
nezgodama. Pomozi i nama da ustrpljivo podnosimo sve 
teškoće, uvrede i nerazumijevanje. 

Zdravo Marijo... 


MARIJA U POVIJESTI SPASENJA 


Blagoslovljen da si Bože, Gospodaru svijeta i 

Voditelju povijesti! 

Učinio si da ovaj svijet odsijeva ljepotom, 

a kao krunu stvorenja čovjeka si sazdao. 

Obdario si ga umom da otkriva tajne prirode, u srce si mu 
ljubav ulio da s drugima u miru i radosti živi. 

Pozvao si ga na puninu života — u Kristu. 

Zato si dao da se rađaju ljudi 
koji su tu povijest svojim zalaganjem gradili 
i spremno odgovarali tvome pozivu. 
A i onda kad su odustajali od tvog nauma, 
na svoj si ih put uvijek nanovo vraćao. 
U punini vremena dao si nam kao dar Mariju, ženu, 
koja je označila vrhunac i prekretnicu povijesti, 
Mariju, koja je svojom vjerom Tebi odgovorila 
i iz čijeg je tijela satkan Tvoj Jedinorođenac, naš 
Spasitelj. 
U njoj si i nas pozvao da tu povijest nastavljamo. 
Tebe zato molimo, da u povijesti svjesno živimo, 
da na tvome djelu spasa surađujemo 
i danas pridonesemo da djelo Tvoga Sina, 
djelo ljubavi i spasenja, postane stvarnost. 
Tebe molimo da ta povijest spasa ne prestane, 
već da se za nju svatko od nas iskreno i spremno založi, 
i da događaj Krista zahvati sav svijet i postane naša 
zbilja, 
kako bi rodoslovlje naših obitelji 
u sebi imalo ljudi vrijednih i požrtvovnih, 
suradnika tvoga Duha i spasitelja braće ljudi. 

Pod tvoju obranu . . . str. 

Litanije . . (+... . str. 


Drugi dan 


1. Ti si, o velika Kraljice svega svijeta, svojim ukaza- 
njem počastila Ivanicu, dok je boravila na osamljenom 
mjestu. Time i nama pokazuješ kako je dobro povući se u 
samoću, dalje od buke svijeta. Daj da zavolimo tišinu, sa- 
moću i sabranost kako bismo bolje čuli Gospodina koji 
nam govori u tajnosti srca. 

Zdravo Marijo... 

2. Ti si se, Marijo, prikazala Ivanici dok je bila za- 
okupljena svojim poslom. Time nam pokazuješ da nas 
rad ne udaljuje ni od tebe ni od Boga. Ukloni od nas 
svaku besposlicu i lijenost. Neka nam Gospodin blago- 
slovi trud i posao, da nam bude koristan za ovaj život 
i za vječnost. 

Zdravo Marijo... 

3. Ti si, ljubezna Djevice, uslišala Ivanicu dok ti se 
usrdno molila u vrućoj potrebi. Time i nas učiš da ustraj- 
no i od srca molimo. Zaklinjemo te, isprosi nam od Go- 
spodina one darove i vrline koje su nam najpotrebnije. 

Zdravo Marijo... 


BEZGREŠNA 


Gospodine, svijet si stvorio i odredio da se razvija. 

U njemu je nikla i klica života 

i ovu našu zemlju obdarila biljem i svim živinama. 
Čovjeka si umom obdario i u srce mu ljubav unio. 

A u punini vremena poslao si svoga Sina 

da nas sve ujedini i stvori novo bratstvo među ljudima, 
bratstvo prožeto njegovim Duhom, 

Duhom koji unosi ljubav u svijet a zlo u svijetu 
umanjuje. 

Ti si, Gospodine, htio da to prva ostvari Marija. 
Odvijeka si naumio da ona bude s Kristom najtješnje 
povezana. 

Zato si učinio da ona bude početak novoga roda, 

da bude bezgrešna, jer je samu ljubav unijela u svijet, 
da ne bude grijehom okaljana jer je postala majkom svih 
živih. 

Učinio si je miljenicom svojom 

i među svim ženama blagoslovljenom. 

Danas ti upravljamo molbu: 


daj da i mi budemo više usmjereni prema Kristu, 
s njime povezani, ispunjeni njegovim Duhom, 

da tako stvaramo domovinu novoga života, 

a zlo izgonimo iz svijeta. 


Posebnu ti molbu upravljamo za one koji se krštavaju za 
Krista. 


Neka rastući u ovom tjelesnom životu, u njima bude sve 
jači novi, Kristov život i da taj život šire svijetom. 


Pod tvoju obranu . . . str. 
Litanije . . .... . str. 
Treći dan 


1. Kako si se sjajna i veličanstvena ukazala Ivanici, o 
Marijo! A kako si tek u nebu lijepa! Molim te, pomozi mi 
da sveto živim i da s tobom jednom uživam u lijepom 
raju. 

Zdravo Marijo... 


2. Kako si se milostiva i blaga ukazala Ivanici, o Maj- 
ko Marijo! Kako je ljubezno tvoje majčinsko srce! Daj 
da i ja ljubim Boga i tebe više nego išta na svijetu. 

Zdravo Marijo... 


3. Kako si utješne riječi govorila dobroj Ivanici, o mila 
Gospe! Priznajem da je moje srce bilo često tvrdo i beš- 
ćutno prema bratu bližnjemu. Odlučujem ovdje pred to- 
bom da nikoga neću vrijeđati svojim lošim vladanjem. 

Zdravo Marijo... 

MARIJA ŽENA 


Dobar i darežljiv si, Bože! 

Muškarcu si udijelio družicu života, 

da mu bude suradnica i pomoćnica. 

Njoj si dao srce koje je otvoreno Životu, 

koje ljubavlju obdareno, postaje jeka tvoje ljubavi, 
htio si da žena bude trajan blagoslov svijetu. 
A u punini vremena dao si nam ženu Mariju. 
Ona je uvijek bila tebi otvorena vjerom, 
postala je majkom novoga života. 

Ona je tvoja vjerna službenica 

koja je unijela u svijet Dar života. 

Nju si nam postavio znakom nade 

da i mi svi postignemo ono što si na njoj ostvario. 
Melimo te, pošalji i danas našem narodu 

žena koje će biti službenice života i ljubavi. 
Pošalji žena koje će biti majke živih 

i postati nada našemu narodu. 

Učini da, poput Marije, žene i majke budu 
otvorene Daru života, 

da nikada ne gube vjere u tvoju Ljubav 

već da budu jeka tvoje dobrote i vjernosti 

i tako postanu blagoslov našemu rodu. 
Gospode, tebi zahvaljujemo 

za svaku suzu i napor svojih majki i supruga, 


za svaku brigu i požrtvovnost njihovu u našim obiteljima. 


Zahvaljujemo ti za žene našega naroda 
koje rađaju i prenose život, 
koje unose toplinu u svijet gdje vlada led tvrdoće, 


u srca ljudi koja su često puna nerazumijevanja i prezira. 


Gospodine, djelitelju života, 

budi blagoslovljen sada i u vijeke! 
Pod tvoju obranu. . . str. 
Litanije . . . . . . . str. 

Četvrti dan 


1. Milostiva naša Zagovornice, ti si nam često objavila 
kako Gospodina vrijeđaju grijesi svijeta. O Djevice bla- 
goslovljena, neprestano za nas moli, moli za nas grešni- 
ke, da se obratimo i izbjegnemo kazni koju s pravom za- 
služujemo. 


Zdravo Marijo... 


2. Sveta Marijo, ti si nas često poticala da razmišljamo 
o muci i smrti tvoga Sina Isusa. Neka nam se u srcu du- 
boko utisnu njegove rane, da nam duša bude oprana i 
okrijepljena njegovom Krvlju. 

Zdravo Marijo... 


3. Preslavna naša Kraljice, ti si izrazila želju da te 
slavimo i častimo. To si i zaslužila! Evo ti se zato svim 
srcem posvećujemo. Kao tvoja prava djeca odlučujemo 
čuvati se svega onoga što ti nije drago, a činiti samo ono 
što je ugodno i po volji Gospodinu. 

Zdravo Marijo... 


MARIJA — SLUŽBENICA RIJEČI 


Mudar si i providosan, Bože, 

Tvorče svijeta i Voditelju povijesti ljudskoga roda. 
Riječju si svojom vodio narod, 

po prorocima si ga usmjeravao novim putovima, 

koji nam je donio konačnu Riječ spasenja. 

Izabrao si i Mariju koja je bila poslušna Tvojoj riječi, 

i koja je svojom spremnošću omogućila 

da Riječ Života odjekne među nama. 

Zahvaljujemo ti, Bože, za svaku tvoju spasiteljsku riječ 
koja je u povijesti izgovorena, 

za svaku tvoju riječ koja nam je u Pismu sačuvana 
i koja se naviješta u našim zborovima. 
Tebe molimo: daj da ostanemo vjerni tvojoj riječi, 
da poput Marije o njoj razmišljamo 
te tako tvoja Riječ u nama postane život, 
da po nama odjekne u svijetu. 
Molimo te, da se toj riječi nikad ne iznevjerimo, 
već daj da njoj jedinoj služimo i za njom uvijek žeđamo. 
Svojom si riječju, Gospodine, svijet stvorio, 
i učinio si da ona tijelom postane: 
ne zapusti nas ni danas, već daj da joj budemo poslušni 
i da po nama i danas ona stvara bolji život. 
Da se i danas tvoja Crkva njome hrani 
i njome nahranjena da svijetu prenosi riječ života. 
Pod ivoju obranu. . . str. 
Litanije . . +. +. +... str. 


Peti dan 


1. Sretna li je bila siromašna ivanica koja je imala sreću 
s tobom razgovarati i primiti od tebe blagoslov, nebeska 
naša Majko! Molimo te pouzdano da blagosloviš i naše 
srce, našu dušu, naše ukućane, naš imetak, naš rad i 
trud, da bismo ostvarili mir i zadovoljstvo i sreću. 

Zdravo Marijo... 

2. Blagoslovljena li je bila tvoja prisutnost, odabrana 
Božja Majko! Molimo te, daj da tvoja prisutnost dovede 
Boga u naš život, da nas promijeni i posveti. 

Zdravo Marijo... 

3. Sveto li je ono mjesto gdje je Ivanica molila, pre- 
čista Djevice! Daj da zavolimo mjesta gdje ćemo ti se 
moći moliti i u tišini slušati glas Gospodnji. 

Zdravo Marijo... 

MARIJA — VJERNICA 


Premudar i predobar si Bože, Spasitelju naš. 

U davnini si Abrahama pozvao da pođe na put u nepoz- 
nato 

i postao si mu saveznikom. 

I onda kad te tvoj narod napuštao, nikada ga nisi 
ostavljao, 

već si u njemu uvijek nalazio vjerni ostatak, 

koji su u tebi tražili i nalazili spas. 

Danas ti zahvaljujemo za vjeru 

kojom je Marija odgovorila na tvoju riječ. 
Zahvaljujemo ti za njezino povjerenje 

kojim se na tebe oslanjala. 

Tebe je tražila i uvijek ti je vjerna ostala. 

Molimo te i za vjeru današnjih ljudi: 

za vjeru mladih koje zoveš da ostvare svoj život 

i za vjeru starih koji se nalaze na rubu putovanja: 
nek se na te oslone, a Ti im budi budućnost. 
Molimo te i za vjeru muževa i žena koji grade život: 
da ne sustanu i da se ne otrgnu od tebe. 

Daj da naš narod ne smalakše u vjeri, 

već da uvijek iznova tebe traži, tvoju riječ sluša 

i s povjerenjem se u tebe pouzdaje. 

Molimo te i za svoju vjeru: 

nek ne bude to vjera riječi, već vjera života, 

vjera povjerenja i oslona na tebe, 

vjera koja samo tebe traži 

i koja ostaje otvorena tvome Duhu 

koji nas danas želi povesti naprijed. 

Ostani nam oslonac. 

Ti nam budi Život koji ćemo tražiti 

i snaga koja će nas pratiti. 

Ti, Prisutni i uvijek dobri Oče, 

pomozi da se od Tebe ne odijelimo 

već da se i »protiv nade« na tebe uvijek oslanjamo 

i u Tebi postignemo puninu Života 

te jednom zauvijek budemo ukorijenjeni u Ljubavi — 
u tebi, Bogu svome. 


Pod tvoju obranu. . . str. 
Litanije . . .. +... str. 
Šesti dan 


1. Što sve ne može učiniti onaj koji tebe sluša, Gospe 
moja?! Neznatna i siromašna seljanka propovijeda o tebi 
s takvim žarom da je sav narod sluša, vjeruje i plače od 
uzbuđenja. Djevice sveta, daj da i ja budem pronositelj 
tvoje slave. Bit ću tvoj apostol u svojoj obitelji, među 
rodbinom i prijateljima. 

Zdravo Marijo... 

2. Netom su vjernici čuli Ivanicu kako pripovijeda 
događaj, odmah su potrčali na mjesto gdje si se, Majko 
presveta, čudesno pokazala. I mi ćemo često i rado dola- 
ziti u tvoje Svetište, izkazivajući ti djetinju ljubav i oda- 
nost. 

Zdravo Marijo... 

3. Mnogo je bilo onih koji su priznali tvoje čudesno 
ukazanje, ali je bilo i onih koji su se protivili i nijekali 
istinu. Ne dopusti da budemo tako tvrdokorni ni mi ni 
itko drugi, već da budemo umom i srcem vjerni. 

Zdravo Marijo... 


MARIJA DJEVICA 


Gospodine, čovjeka si pozvao 
da živi s drugima i da tvoju ljubav unosi u svijet. 

Pozivaš ga da se zla ostavi i da surađuje 
u spasenju što ga neprestano nudiš ljudima. 
Krista si nam poslao da živi među nama, 
da svijetu dade svoga Duha 
koji od svih ljudi stvara jedno tijelo, novi rod 
koji s tobom sklapa savez i tako širi tvoju ljubav. 
Mi ti, Gospodine, zahvaljujemo 
što si dao da ga Marija svijetu rodi 
ne voljom muževljevom nego Duhom Svetim. 
Upravljamo ti svoju molbu: 
ne daj da se zlo oko nas širi kao klica zarazna, 
već nek među ljudima uvijek bude onih 
što tebe spoznaju i priznaju, 
što ti vjerni uvijek ostaju i tvoga Duha ne izdaju. 
Molimo te da uvijek bude sve više 
onih koji su tebi vjerni, koji se u tebe pouzdaju, 
koji i u muci i patnji radost osjećaju i oko sebe šire. 
Pod tvoju obranu. . . str. 
Litanije . . +4. +... . str. 


Sedmi dan 


1. Čudio se onaj svijet vrelu žive vode, što je izbio na- 
kon tvog ukazanja, preslavna Djevice. Marijo, ti si ono 
neiserpno vrelo milosti koje nas neprestano napaja. U 
tebe ćemo se ugledati, da budemo sveti i pravedni. 

Zdravo Marijo... 

2. Čudili su se tvoji štovatelji kad su ugledali suhu 
granu kako je pozelenila i procvjetala u onom vrelu. 
Marijo, ti si ona grana sva u cvijeću vrlina, ti si ona gra- 
na koja je svijetu dala Isusa, blagoslovljeni plod tvoje 
utrobe. Nek i nama duša bude okićena vrlinama kako bi 
se tvoj Sin Isus porodio i nastanio u nama. 

Zdravo Marijo... 

3. Čudnovat je bio i onaj sjaj svjetlosti u tvome vrelu. 
Marijo, morska zvijezdo, svojom nas svjetlošću vodi kroz 
čitav naš život, da nadvladamo sve opasnosti i sretno 
prispijemo u luku vječnosti. 

Zdravo Marijo... 


MAJKA KRISTOVA 


Zahvaljujemo Ti, Gospodine, za život što ga primismo: 
za krv koja kola u našim žilama i 

za srce što kuca u našim grudima. 

Ti si nam dao zrak koji dišemo 

i hranu koja nas jača. 

Htio si, Gospodine, da imamo i um kojim svijet 
istražujemo. 

Ljubav si nam u srce usadio da se otvorimo braći 
ljudima. 

U svome Sinu, Gospodinu našemu, pozvao si nas 
da ljubavlju obasipamo sve ljude 

i izgrađujemo novi svijet 

svijet koji ima novi život — 

što se dobiva kad se »svoj život« daje za druge 

i »krv prolijeva za druge«, 

jer to je život koji uništava zlo i 

svijetu dariva radost, sreću i spasenje. 
Zahvaljujemo ti, Gospodine, što si htio da taj život 
od Marije poteče i što si nas sve pozvao 

da surađujemo u izgradnji toga novog svijeta, novog 
života 

koji je započeo u njoj 

i tako se uzdignemo iznad pukog života tijela i 
postanemo djeca Duha tvoga Sina. 


I molbu ti danas upravljamo: za sve naše majke 

koje su nam život dale i ljubavi nas Kristovoj prve učile. 
Molimo te, da i današnje žene rađaju nove živote, 

da se ne boje djece, već da doprinesu rastu novoga svijeta 
što je s Kristom započeo. 


Pod tvoju obranu. . . str. 
Litanije . . . .. . . str. 


Osmi dan 


1. Djevice moguća i milostiva, ti si u svome Svetištu u 
Tisnome udijelila mnoge milosti svojim štovateljima. 
Srdačno te molimo, udijeli i nama sve što nam je potreb- 
no za duhovni i materijalni napredak. 

Zdravo Marijo... 


2. Djevice vjerna, ti si svojim zagovorom kod Gospo- 
dina mnogima isprosila vid bilo tjelesni bilo duhovni. 
Možda je i moj duh zaslijepljen. Zato te molim, daj da 
uvidim pravi životni put i da njime idem sve do raja. 

Zdravo Marijo... 


3. Djevice presveta, ti si na ovome mjestu mnogim 
gluhima povratila sluh. Molim te, daj da vjerno slušam 
Božju riječ, da budem pažljiv na Božji poziv i da bez 
otezanja i radosno izvršavami njegovu volju. 

Zdravo Marijo... 


MARIJA I NAŠ NAROD 

Veliki i svesilni Bože! : 
Poviješću si ljudskom uvijek upravljao, u njoj si podizao 
ljude 


koji su tvoj naum ljubavi ostvarivali 

i Duhu Tvome vjerno služili. 
Tebi zahvaljujemo i za sve one 
koji su našu hrvatsku povijest gradili. 


Zahvaljujemo ti za njihovu vjernost tvome Sinu, 

i za njihove napore i trud za boljitak našega naroda. 
Za sve njihove muke da narod održe na okupu 

i spriječe njegovu propast. 


Zahvaljujemo ti za rad seljaka, muke rudara, 

za napore intelektualaca i nesebičnost malih ljudi 

što nezapaženo grade ovu domovinu. 

A danas te molimo: da u ovom narodu bude ljudi vjere, 
koji neće zdvajati i plakati nad teškoćama koje nas 
pritišću. 

Da bude ljudi koji će se poput Marije 

staviti posvema u tvoju službu. 


Molimo te naročito za naše radnike u tuđini: 
da ne zaborave rodnu grudu i narod iz kojeg su nikli. 


Za naše majke koje se boje rađati: 

da poput hrabrih majki iz prošlosti našega naroda 
budu majke živih bića i službenice života — 

sada, u ovom trenuiku kad osjećamo umiranje svoga 
roda. 


Novi je život nikao iz Marijina krila. 
Neka se novi život rađa i u našim obiteljima. 
Ti, svemoćni Bože, Gospodaru života i Voditelju naroda, 
uvijek si vjeran i nikad ne napuštaš svoj narod. 
Ostani nam i sada vjeran 
i daj nam nove majke života i brojne djece, 
majke koje će s tobom spasiti naš narod. 
Pod tvoju obranu. . . str. 
Litanije . . . .. . . str. 

Deveti dan 


1. Marijo, velik je broj onih koji su bili zavedeni zlom, 
ali kad su došli do tvog Svetišta oslobodili su se. Mila 
moja Majko, obrani me od zlog neprijatelja, da se obra- 
tim, pomirim s Bogom i s ljudima i idem putem dobra. 

Zdravo Marijo... 

2. Gospe presveta, mnogi na času smrti uviđaju da im 
ostaje samo Bog i ti. Svi ćemo jednom ostati sami, bez 
ičije pomoći. Molimo te, Majko milosrđa, da u tim časo- 
vima odagnaš od nas strah i zle misli i da nas povedeš 
svome božanskom Sinu Isusu. 

Zdravo Marijo... 

3. Sveta Majko Božja, najveću milost koju od tebe pro- 
simo jest naš vječni spas. Spremni smo biti i siromašni i 
bolesni, poniženi i mučeni, samo da se spasimo. Moli za 
nas svoga Sina. Spremni smo radije stoput umrijeti nego 
li sagriješiti. Tako se nadamo biti s tobom i s Bogom 
u vijeke vjekova. Amen. 


Zdravo Marijo... 


OTVORENOST BUDUĆNOSTI 


Blagoslovljen da si Bože naš Oče! 

Ti u Kristu okupljaš svoj narod i daješ mu predstojnike 
koji najviještaju Riječ i postaju vez jedinstva. 

Molbu ti za njih upravljamo: za naše biskupe i svećenike, 
za naše bogoslove i vjeroučitelje. 

Daj da uvijek ostanu vjerni tvojoj Riječi i službenici 
tvoga nauma, da Duha ne gase 

i ne boje se budućnosti kojoj nas vodiš. 

Daj da poput Marije budu osjetljivi na potrebe ljudi koje 
predvode i kojima su sakramenat tvoga spasenja. 

Nek nikoga ne odbace ni prezru, već posebnu brigu i 
ljubav 

iskazuju onima koji lutaju i koji te traže. 

Gospodine, uvijek si podizao ljude koji su kao proroci 
vodili svoj narod naprijed. Neka i danas bude takvih. 
Marija je vjerom bila otvorena budućnosti i tebi se 
potpuno predala. 

Gospodine, Oče naš, daj da predstojnici vjere budu stalno 
otvoreni tvome Duhu i bliski ljudima koji te traže. 
Tvoja Riječ i tvoj Duh neka obnovi i osvježi svijet i 
bude znak tvoje ljubavi. 


Pod ivoju obranu utječemo se, sveta Bogorodice, 

Ne odbij nam molbe u potrebama našim, nego nas od svih 
pogibli uvijek oslobodi, Djevice slavna i 

blagoslovljena. 

Gospođo naša, posrednice naša, zagovornice naša! 

Sa svojim nas Sinom pomiri, svojemu nas Sinu preporuči, 
svojemu nas Sinu izruči. 


GOSPINE POHVALE ILI LITANIJE 


Gospodine, smiluj se. 

Kriste, smiluj se. 

Gospodine, smiluj se. 

Kriste, čuj nas. 

Kriste, usliši nas. 

Oče, nebeski Bože, 
smiluj se nama. 

Sine, otkupitelju svijeta, 
Bože, smiluj se nama. 

Duše Sveti, Bože, 
smiluj se nama. 

Sveto Trojstvo, jedan Bože, 
smiluj se nama. 
Sveta Marijo, moli za nas. 
Sveta Bogorodice, 
Sveta Djevo djevica 
Majko Kristova, 
Majko Božje milosti, 
Majko prebistra, 
Majko prečista 
Majko neoskvrnjena, 
Majko nepovrijeđena, 
Majko ljubezna, 
Majko divna, 
Majko Stvoriteljeva, 
Majko Spasiteljeva, 
Djevice premudra 
Djevice časna, 
Djevice hvale dostojna, 
Djevice moguća, 
Djevice milostiva, 
Djevice vjerna, 
Ogledalo pravde, 
Prijestolje mudrosti, 
Uzroče naše radosti, 
Posudo duhovna, 
Posudo poštovana, 
Posudo uzorna pobožnosti, 
Ružo otajstvena, 
Tornju Davidov, 
Tornju bjelokosni, 
Kućo zlatna, 
Škrinjo zavjetna, 
Vrata nebeska, 
Zvijezdo jutarnja, 
Zdravlje bolesnih, 

Utočište grešnika, 

Utjeho žalosnih, 

Pomoćnice kršćana, 

Kraljice anđela, 

Kraljice patrijarha, 

Kraljice proroka, 

Kraljice apostola, 

Kraljice mučenika, 

Kraljice priznavalaca, 

Kraljice djevica, 

Kraljice svih svetih, 

Kraljice bez grijeha 

istočnoga začeta, 

Kraljice na nebo uznesena, 

Kraljice svete krunice, 

Kraljice mira. 

Jaganjče Božji, koji oduzimaš grijehe svijeta, 
oprosti nam, Gospodine. 

Jaganjče Božji, koji oduzimaš grijehe svijeta, 
usliši nas, Gospodine. 

Jaganjče Božji, koji oduzimaš grijehe svijeta, 
smiluj se nama. 


Moli za nas, sveta Bogorodice, . 
Da budemo dostojni obećanja Kristovih. 


POMOLIMO SE 


Gospodine, Bože, ponizno te molimo da nam budeš uvijek 
u pomoći darom svoje milosti. 

Kao što pobožno slavimo uspomenu prikazanja tvoje svete 
Majke, tako nam udijeli po njezinu zagovoru 

da se oslobodimo svakoga zla, 


42 


da je neprestano i srdačno hvalimo i 
da zaslužimo vječni život na nebesima. 
To te molimo po Kristu Gospodinu našemu. Amen. 


OSTALE MOLITVE GOSPI OD KARAVAJA 


1. 


Presveta Gospe, ti si se ukazala skromnoj Ivanici koja 
se u nevolji i žalosti obratila tebi i u te položila svu 
svoju nadu. I ja se u svojim potrebama pouzdano obra- 
ćam Tebi. Pomozi mi da nadvladam zlo i napredujem u 
dobru. 


Zdravo Marijo... 
2. 
Blažena Djevice Marijo, ti si se ukazala Ivanici dok je 
čupala travu za svoje blago. Nastojat ću i ja biti marljiv 


u svom poslu. Strpljivo ću podnositi trud i dosadu. Kao 
pravi kršćanin ispunjavat ću svoje dužnosti. 


Zdravo Marijo... 


3. 


Velika Kraljice neba i zemlje, ti si se ukazala skrom- 
noj Ivanici koja nije bila poznata i glasovita među lju- 
dima, ali je tebi bila draga zbog svoje poniznosti. I ja 
ću paziti na svoje vladanje, da se ne izdižem iznad dru- 
gih. Da udovoljim radije drugima nego sebi. Da živim 
nevino i skromno. 


Zdravo Marijo... 

Milostiva Majko, ti si rekla Ivanici neka ljudi čine po- 
koru za svoje grijehe. Zbog svojih grijeha činit ću djela 
pokore i milosrđa. Obratit ću se i popraviti, da tako po- 
stignem oproštenje i vječni život. 


Zdravo Marijo... 


5. 


Djevice prečista, ti si se u Karavađu prikazala u bjelini, 
da nam pokažeš ljepotu čiste duše. Pomozi mi, velika 
Djevice, da uvijek budno pazim na svoju nutarnju čisto- 
ću, posebno na nevinost duše. 


Zdravo Marijo... 


6. 


Djevice premudra, ti si svojim ukazanjem ostavila pe- 
čat svoje dobrote i svetog života. Obećajem ti da će i moje 
riječi, misli, želje i djela biti slični tvojima i odraz tvoga 
života. 


Zdravo Marijo... 


Me 


Moćna Kraljice, ti si učinila da je poteklo vrelo žive 
vode koja krijepi i liječi. Otvori, molim te, i u mom srcu 
vrelo kreposti i dobrih djela, da u meni ozdravi ono što je 
bolesno, ojača što je slabo, oživi što je zamrlo. 


Zdravo Marijo... 

Djevice vjerna, ti svojim ukazanjem hoćeš pobuditi u 
svijetu vjernost i pobožnost. Obećavam ti da će u meni 
rasti ljubav, vjera i pouzdanje. Bit ću ti uvijek zahvalan 
za tolika tvoja dobročinstva. Ne dopusti da se iznevjerim 
tom obećanju. 


Zdravo Marijo... 
9. 


Premila Gospe, jedna je tvoja slika iz Karavađa pre- 
nešena u Tisno, i ti si potakla pobožne duše da tebi u 
čast sagrade Svetište. Ispuni mi srce željom da rado po- 
hađam tvoje Svetište, da ti iznesem jade svoga živola, 
da se pridružim mnošivu pobožnih hodočasnika i da te 
molitvom i pjesmom slavim posvuda i uvijek. Amen. 


Zdravo Marijo... 


MARIJINA SVETIŠTA 


Dobri Oče i Čovjekoljupče, Bože! 

Prisutni i žitvotvorni Spasitelju! 

Tvoj je naum da ljude u jedno sabereš 

te jedinstvo i mir rodu ljudskome osiguraš 

u Kristu, Pomiritelju i Mironoscu našemu. 
Zato si svojem narodu Staroga saveza 

obećao novu domovinu i u nju si ga doveo. 
Pokazivao si ljudima mjesta svoje prisutnosti: 
dao si da se šator podigne i Hram sagradi. 

A po svome Sinu Isusu došao si k nama da nas sabereš u 
jedno. 

Marija je tada bila Hram tvoje nazočnosti, 
jer ti si u njoj sazdao svoje boravište. 

Kasnije si htio da ljudi nanovo podižu hramove 

i posvećuju ih Mariji. 

Tako si i u našem narodu dao da se podignu mnoga 
mjesta: 

Marija Bistrica, Trsat, Olovo, Sinj, Tekija, Tisno, 
Vrpolje... 


Sva su ta mjesta znak tvoje prisutnosti i tvoga djelovanja. 


Zahvaljujemo ti što su ta mjesta bila znakovi vjere 

i izvor spasenja u mnogim teškoćama. 

Zahvaljujemo ti što su ona okupljala naše pređe, 
čuvala njihovu vjeru i zbijala ih u jedno. 

Molimo te da nas ni danas ne napustiš. 

Budi nam bliz u svetim mjestima. 

Nek se u tim domovima molitve čuje tvoja riječ 

i osjeti svemoćna i milosna tvoja Desnica. 

No danas ti i ovu molbu upravljamo: 

Stan svoj sagradi u nama. 

I nas, poput Marije, učini svojim boravištem. 

Da budemo nosioci tvoga Duha. 

Da osjenjeni njegovom silom tebe unosimo u svijet. 
Da širimo tvoju blagovijest, da Krist bude prisutan. 

U našim tvornicama gdje nas zaglušuje buka strojeva. 
U našim kućama gdje odjekuje glas radija i televizije. 
Neka se čuje i tvoj glas i tvoja Riječ. 

Daj da ti ostanemo vjerni sada i u budućnosti. 


TRODNEVNICA 


Prvi dan 

O presveta Djevice, tvoja je dragocjena slika prenesena iz 
Karavađa u Tisno gdje je podignuto tvoje Svetište među 
nama. 

Ti si Majka Božje milosti, preko tebe Bog obilno dijeli 
svoje milosrđe. 

Molim te za sebe, jer mi je potrebna tvoja pomoć. To- 
likima si već ublažila nevolje i otrla suze. Sjeti se i mene 
iskini sa mene svako zlo duše i tijela, Majko moja, Majko 
draga, Majko sveta. 

Zdravo Marijo... 


Zdravo Kraljice, majko milosrđa, živote, slasti 

i ufanje naše, zdravo. K tebi vapijemo prognani 
sinovi Evini. K tebi uzdišemo, tugujući i plačući 
u ovoj suznoj dolini. 

Svrni dakle, Odvjetnice naša, one svoje milostive 
oči na nas, te nam poslije ovoga progona pokaži 
Isusa, blagoslovljeni plod utrobe svoje. 

O blaga, o mila, o slatka Djevice Marijo! 


Drugi dan 


O Djevice slavna od Karavaja, evo me pred tobom u nadi 
i iščekivanju. Moja je potreba velika. Duša mi stenje pod 
teretom boli. Srce mi plače u tjeskobi. Nitko mi od ljudi 
ne može pomoći. 

Ali, ti možeš! Ti si nada izgubljenima, utjeha žalosni- 
ma, pomoćnica kršćana! 

Iz ove suzne doline uzdižem svoje oči k tebi poput 
pobožne Ivanice. Ti, koja satireš zlo, očuvaj i mene od 
svakoga zla! Ti, koja svima majčinski pomažeš, pomozi 
i meni da hrabro nadvladam poteškoće! Ti, koja daješ 
svijetu život po svom Sinu, daj i meni po njemu mir, 
zdravlje, milost i ljubav. 


Zdravo Marijo... 
Zdravo Kraljice... (kao gore) 

Treći dan 


O Djevice moguća, kome da se obratim ako ne tebi! 
Uvjeren sam da će te Gospodin uslišati štogod ga zamoliš 
za mene. On je na tvoj zagovor obasuo sav svijet tolikim 
dobrima, napose ovdje u tvom Svetištu. 

Ti si naša Nada, ti si Posrednica između Boga i ljudi, ti 
si naša Odvjetnica, ti si Utočište grešnika! 

Reci barem jednu riječ za mene i tvoj će mi Sin dati 
što mi treba... 

(u tišini izrazi svoju potrebu)... 

Ti si mi nada, utjeha, radost i život. Tebi se molim. 
Tebi se nadam. Amen. 

Zdravo Marijo... 

Zdravo Kraljice... (kao gore) 


GOSPINA KRUNICA 


(Dok izgovaraš 10 Zdravo Marijo, 
razmišljaj o navedenom otajstvu) 


Radosna 
1 
1. Navještenje | 
U prvom radosnom otajstvu razmišljat ćemo, kako je 
anđeo Gabrijel navijestio Mariji da će začeti po Duhu 
Svetomu i roditi Sina Božjega. 


2. Pohod Elizabeti 


U drugom radosnom otajstvu razmišljat ćemo, kako je 
blažena Djevica Marija posjetila svoju rodicu Elizabeti 
i ostala s njom tri mjeseca. 

3. Isusovo rođenje 

U trećem radosnom otajstvu razmišljat ćemo, kako je 
blažena Djevica Marija rodila Isusa u betlehemskoj špi- 
lji i postavila ga u jasle. 

4. Isusovo prikazanje 


U četvrtom radosnom otajstvu razmišljat ćemo, kako 
je blažena Djevica Marija, četrdeseti dan poslije poroda, 
prikazala u hramu Ocu nebeskomu svoga Sina, kojega je 
primio u naručje starac Šimun. 


5. Isus pronađen u hramu 


U petom radosnom otajstvu razmišljat ćemo, kako je 
blažena Djevica Marija našla svoga dvanaestogodišnjeg 
Sina u hramu među učiteljima. 


Žalosna 


1. Smrini strah Isusov 

U prvom žalosnom otajstvu razmišljat ćemo kako se 
Isus molio svomu Ocu nebeskomu u vrtu Getsemani te 
se znojio krvavim znojem. 

2. Bičevanje 

U drugom žalosnom otajstvu razmišljat ćemo kako je 
Isus bio privezan za stup i nemilo bičevan u Pilatovu 
dvoru. 

3. Krunjenje trnjem 

U trećem žalosnom otajstvu razmišljat ćemo, kako je 
Isus bio okrunjen trnovom krunom. 

4. Isus nosi križ 


U četvrtom žalosnom otajstvu razmišljat ćemo, kako je 
Isus, osuđen na smrt, nosio na brdo Kalvariju preteški 
drveni križ. 

5. Isus razapet na križ 


U petom žalosnom otajstvu razmišljat ćemo, kako je 
Isus bio raspet na križ između dva razbojnika — pred 
očima svoje žalosne majke Marije. 


Slavna 


1. Uskrsnuće 


U prvom slavnom otajstvu razmišljat ćemo, kako je 
Isus, treći dan po smrti, slavno uskrsnuo od mrtvih. 


2. Uzašašće 

U drugom slavnom otajstvu razmišljat ćemo, kako je 
Isus četrdeset dana poslije svog uskrsnuća uzašao na 
nebo. 

3. Duhovi 


U trećem slavnom otajstvu razmišljat ćemo, kako je 
Gospodin naš Isus Krist poslao apostolima svoga svetog 
Duha. 


4. Marijino uznesenje 


U četvrtom slavnom otajstvu razmišljat ćemo, kako je 
blažena Djevica Marija uznesena na nebo. 

5. Marija Kraljica 


U petom slavnom otajstvu razmišljat ćemo, kako je 
blažena Djevica Marija okrunjena za kraljicu neba i 
zemlje. 


— Moli za nas, sveta Bogorodice,. 
— Da dostojni budemo obećanja Kristovih. 


Pomolimo se. 


Bože, tvoj nam je Jedinorođenac svojim životom, smr- 
ću i uskrsnućem stekao vječni život. Daj, molimo te, da 
razmišljajući otajstva svete krunice blažene Djevice Ma- 
rije, nasljedujemo što sadržavaju i postignemo što obe- 
ćavaju, po istom Kristu Gospodinu našemu. Amen. 


ANĐEOSKI POZDRAV 


(ujutro, na podne i uvečer) 


Anđeo Gospodnji navijestio Mariji, 


I ona je začela po Duhu Svetomu. 
Zdravo Marijo... 
Evo službenice Gospodnje, 
Neka mi bude po riječi tvojoj. 
Zdravo Marijo... 
I Riječ je Tijelom postala, 
I prebivala među nama. 
Zdravo Marijo... 
Pomolimo se. 
Milost tvoju, molimo te, Gospodine, ulij u naše duše. 
Mi smo po anđelovu navještenju spoznali utjelovljenje 
Krista, Sina tvoga. Daj da po njegovoj muci i križu 

budemo privedeni k slavi uskrsnuća, po istom Kristu 
Gospodinu našemu. 
(Drugi način u pjesmi — br. 138.) 


SLAVNA MAJKO SPASITELJA 
rajska dveri milostivna, 

Koja vjerne vodiš k sreći, 

iznad mora zvijezdo divna! 


O pomozi palom svijetu 

koji želi ozdravljenje, 

Ti, što rodi Stvorca svoga 

prirodi na udivljenje! 
Čuvši pozdrav Gabrijela 
donese nam život svima, 
Djevom zače, Djevom osta: 
Smiluj nam se grešnicima! 


MOLITVA GOSPI OD KARAVAJA 


Slavna moja majko Marijo, Gospe od Karavaja, ti si 
žalosnu Ivanicu utješila i uslišala. Isprosila si obraćenje i 
podijelila mnoge milosti svima koji su te iskreno zazivali. 
I ja te evo usrdno i pouzdano molim: pomozi mi u potre- 
bama i u nevolji, isprosi mi zdravlje duše i tijela u ovom 
životu i nebesku slavu u vječnosti. Amen. 


Pomoćnice kršćana, moli za nas. 
POSVETA 
O Gospo moja, o Majko moja, tebi se potpuno darivam. 
I da ti pokažem svoju odanost, posvećujem ti danas svoje 


oči, svoje uši, svoja usta i svoje srce — svega sebe. Kad 

ti 


sam dakle sav tvoj, dobra Majko, čuvaj me i brani kao 


stvar i svojinu svoju. 


RAJSKA KRUNO, RAJSKA SLAVO, 
Anđeoska Gospo, zdravo! 

Ti si korijen, ti si vrata, 

s kojih sinu svjetlost zlata. 

Ti si ljiljan djevičanstva, 

ti si nakit čovječanstva. 

Zdravo, puna svih milina, 

moli za nas svoga Sina! 


MAJCI ČOVJEČANSTVA 


O Majko Božja, 
zoro naših zora, 


Ti zvijezdo stara nad kolijevkom ubogara, 


otvori vjeđe nad ponorom naše tmine 
i pogledaj, 

koliko bijednika ide svijetom 

bez Boga 

i bez istine. 

O Majko Božja, 

zoro naših zora, 

Ti oko patnje i nevolje naše, 

prospi srebro milosrđa svoga! 

I vrati nam svjetlo, 


vrati nam ljubav, 
vrati nam Boga! (J. Korner) 


(P. Zuechi) 

MOLITVA ZA MLADE. 


Draga naša Gospe, čuvaj od zla sve mlade. 

Njihove su duše čiste poput izvora, ali ako se izvor 
zamuti? 

Duše su im lijepe i sjajne kao cvijet, ali ako cvijet iz- 
gubi sjaj? 

Duše su im poletne poput ptice, ali ako ptica prezre 
plave visine? 

Kraljice svibnja, čuvaj te mlade duše! Neka ljube 


čistoću svoje nevinosti. Nek zavole sjaj vjere. Neka bu- 
du poletni u velikodušnosti. 


I zato neka nadasve zavole tebe, Bezgrešna. Ti im budi 
uzor i snaga. 

Tada će ti oni moći uz proljetno cvijeće pokloniti svoje 
usrdne molitve i skrivene pobjede. (C. Melloy) 


ZA NEVINOST SRCA 


Prečista Djevice i Majko moja, ti si zbog svoje čistoće 
tako omilila Bogu da te je učinio Majkom svoga Sina. 
Molim te, bdij i nad mojim srcem. Ne dopusti da mi sje- 
tilnost i požuda pomute razum. 


Ti, Zoro presvijetla koja rađaš pravo Sunce, prosvijetli 
mi pamet i udalji od mene sve loše misli. 


Ti, Ružo otajstvena koja mirišeš čistom ljubavlju, briž- 
no čuvaj i moje srce od svake nepristojne želje. 


Ti, Tvrđavo Davidova, brani me od napadaja zloga 
duha i lošega društva. 

Daj da osjetim sreću, radost i mir savjesti što obećaje 
Spasitelj svima koji su čista srca kad reče: 
Blago čistima srcem, oni će Boga gledati! 


Majko prečista, moli za nas. 


POSVETA OBITELJI 


Draga naša Majko Marijo, ti si ona »Kuća zlatna« koju je 
Gospodin ukrasio za stan samoga Sina Božjega. Tvoja 
sveta Nazareiska obitelj uzor je svim obiteljima na 
svijetu. 


Danas ti se mi ovdje okupljeni posvećujemo, da kralju- 
ješ u našoj kući, da tvoj majčinski duh bude prisutan u 
danima veselja i boli. 

Pod tvoju obranu stavljamo svoju dušu, svoje tijelo, 
svoje poslove, svoje radosti i muke, sve što imamo, sav 
naš život sve do smrti. Čuvaj nas kao svoju djecu. Brani 
nas od svih opasnosti i od svakoga zla. Daj da među nama 
vlada mir i sloga. Otkloni od nas svaku zlu pomisao, riječ 
ili djelo. Neka tvoj sin Isus uvijek bude prisutan među 
nama. Njegov sveti Duh neka ispunja naš život, naše 
srce i naše savjesti da radimo uvijek onako kako bi On 
na našem mjestu činio, da uvijek ugodimo Gospodinu. 


Daj da sveto živimo! Amen. 
Zdravo Kraljice... 

MOLITVA JEDNE ŽENE 


Majko presveta, ti si najljepši uzor žene i majke. Raz- 
mišljajući o tvojoj velikoj dobroti i utjehi koju si pružila 
skromnoj i izmučenoj ženi Ivanici, ispunjam se nadom i 
pouzdanjem u tebe. 


Ti, Gospe, znadeš moje potrebe i moju obitelj. Molim 
te, usliši vruće uzdisaje moga srca. Preporučam se tvome 
blagom Srcu s molbom da mi tvoj dobri sin Isus dade 
milost da potpuno ispunim svoje dužnosti kao žena i kao 
majka. Probudi u meni ljubav prema radu, želju za mo- 
litvom i dobrim djelima. Daj da mi u srcu i u životu 
uvijek vlada skromnost, poslušnost, ustrpljenje, blagost 
i sve ostale vrline koje rese kršćansku ženu i majku i 
koje donose sreću u obitelj. 


Brani i čuvaj, Majko, moga muža od svakoga zla. Ti ga 
utješi i umiri ako mu ja prouzročim koju bol. Krijepi ga 
i pomaži u njegovom poslu, prosvijetli ga i vodi da dobro 
upravlja našom kućom. 


Tvome majčinskom srcu preporučam i svoju dragu dje- 
cu. Budi im Majkom. Neka im srce bude sklono na po- 
božnost i poslušnost. Neka nikada ne skrenu s puta isti- 
ne i pravde, ljubavi i milosrđa, da postanu pravi kršćani. 
Uz svoj blagoslov udijeli im i zdravlje, zdrav duh u zdra- 
vom tijelu. Neka nikada ne zaborave svojih roditelja, da 
nam budu poslušni i da se mole za nas. 


Napokon te molim da se jednom svi sastanemo u ne- 
beskom blaženstvu gdje ćemo te slaviti u vijeke vjekova. 

Zdravo, sveta Gospo, presveta Kraljice, 
Majko Božja, Marijo! 

Ti si uvijek Djevica, 

Izabrana od neba, od presvetog Oca! 

On te je posvetio s presvetim svojim Sinom 
I Duhom Tješiteljem! 

U tebi je punina svake milosti i dobrote! 
Zdravo, Božji hrame! 

Zdravo, Božje svetohranište! 

Zdravo, Božja kućo! 

Zdravo, Božja odjećo! 

Zdravo, Božja službenice! 


Zdravo, Božja Majko! (Sv. Frane) 


ZA PRAVU POBOŽNOST 


Predraga Gospe, molim te za jednu osobitu milost: da 
budem tvoj štovatelj, da te ljubim, da me ništa od tebe ne 
rastavi. 


Moja predobra i moćna Majko, pomozi mi da ti bu- 
dem iskreno pobožan, da činim sve što je tebi ugodno. 
Bit ću ti vjeran, molit ću se pobožnije, pohodit ću te 
češće, očistit ću svoje srce od svakoga grijeha, vršiti ću 
sve zapovijedi tvoga Sina, a posebno ljubav prema Bogu i 
mome bližnjemu. Redovito ću ići na svetu Misu i blago- 
vati sveto Tijelo Isusovo kao hranu za svoj život. Bit ću 


57 


= 


pravi kršćanin i vjernik u životu. Neću se stidjeti svoje 
vjere, nego ću je otvoreno i hrabro priznavati. Tako ću 
slaviti tebe i tvoga Sina i moga Spasitelja u vijeke vje- 
kova. Amen. 


ZA USTRPLJIVOST 


Znadem, o mila Majko, da je nebo za one koji trpe ovdje 
na zemlji, ali koji trpe s ustrpljenjem. Zato si Ivanici, ko- 
ja je toliko godina strpljivo podnosila svoga muža, obe- 
ćala raj poslije smrti. I ja želim strpljivo podnositi sve 
svoje nevolje i muke. Ali jao! Čim dođe poteškoća, ras- 
tužim se i uznemirim i ne znam više što govorim i ra- 
dim. Molim te zato, Majko milostiva, da mi pomogneš da 
ustrpljivo podnesem sve sadašnje i buduće nevolje. Daj 
da moja strpljivost bude od koristi i meni i svima s ko- 
jima živim. 


Gospe od Karavaja, moli za me. 


ZA ZDRAVLJE 


Marijo, Majko moja, ti vidiš moju nevolju i bolest. Po- 
uzdavajući se u tvoju dobrotu, iz dna svoje duše vapijem 
tebi: Zdravlje bolesnih, smiluj se meni, oslobodi me od 
svakoga zla i daj mi potpuno zdravlje duše i tijela. 

A ako je Gospodin odredio da još trpim, molim te, is- 

prosi mi ustrpljenje u mojim mukama, da to bude na 
korist i meni i mojim bližnjima. 


Zdravlje bolesnih, moli za me. 


ZA OPROŠTENJE GRIJEHA 


Evo me, mila Majko, pred tobom da molim od Božjeg 
milosrđa oproštenje svojih grijeha. 

Ti možeš mnogo postići od milosrdnog Oca. Nemoj me 
odbaciti kad te molim da mi pomogneš ostvariti čistoću 
duše, obraćenje i napredak u dobru. Molim te, pomozi mi 
da se pomirim s Bogom i s ljudima po sakramentu pomi- 
renja i obraćenja, po sv. ispovijedi. 


ZA OBRAČENJE GREŠNIKA 


Gospe od Karavaja, grijesi su oni ljuti mačevi što se za- 
badaju u tvoje srce i u srce tvoga sina Isusa. Majko, moli 
Sina za osobu koju ti preporučujem, da prestane vrijeđati 
Boga i bližnjega te da postane novi čovjek. 

Učini da se sjeti kako je Bog milosrdan, kako ga čeka 


i veseli se njegovu povratku k Ocu. 


Neka ga to potakne da shvati svoje jadno stanje, da 
stvori čvrstu odluku popraviti se i da stane na put prav+ 
de, sloge i mira. 


Utočište grešnika, moli za nas. 

Pomiluj, Majko, tvoga grešnog sina 
jer je veliki luđak! 

Pogledaj, Majko, vragoljasto dijete 
jer je željno lijeka i oprosta. 
Pocjeluj! Dodirni! Oprosti! 

Ja sam već desetljeća mrtav, 

ali trebam jednu mirisavu vlagu 
da mi pokvasi oči, 

kao majčina suza 


puna čudesne moći. (Tin Ujević?) 


ZA BOLESNIKE 


O Marijo, zdravlje bolesnih, budi uz postelju svih boles- 
nika na svijetu. 

I onih koji su ovog časa izgubili svijest i brzo će um- 
rijeti. 

I onih koji su izgubili nadu u ozdravljenje. 

I onih koji viču i plaču od boli. 

Ionih koji se ne mogu liječiti jer nemaju novaca. 

I onih koji bi htjeli hodati, a moraju ostati nepomični. 

I onih koji bi morali ležati, a siromaštvo ih tjera da 
rade. 

I onih koji bdiju duge noći jer ne mogu zaspati. 


I onih koje nitko ne posjećuje i njeguje. 

Osobito onih koji ne vjeruju u bolji život. 

I onih koji se bune i proklinju Boga. 

I onih, koji ne znaju da je Krist trpio još teže i muč- 
nije... 

Zdravlje bolesnih, moli za nas. 


Utjeho žalosnih, moli za nas. 


ZAHVALA GOSPI 


Evo me opet pred tobom, slavna Gospe od Karavaja! 


Dolazim k tebi radosna srca i zahvalne duše da ti kažem: 
Hvala! Ti si mi učinila dobro, ti si mi Majka. Ja sam 
plakao a ti si me čula. Bio sam žalostan a ti si me uije- 
šila. Blagoslovljena bila na nebu i na zemlji! 

Kako da ti pokažem zahvalnost? Svoj cijeli život po- 
svećujem tebi. Širiti ću tvoju pobožnost i vodit ću u tvo- 
je Svetište sve kojima si potrebna. 

Ti si Zvijezda nade i Zora boljega dana za čitav svijet. 
Neka te zajedno sa mnom blagoslivljaju svi narodi. Neka 
te blaženom nazivaju svi naraštaji. 

Stoput HVALA izriče ti moje srce koje gori ljubavlju i 


zahvalnošću prema tebi. 


61 


OBRAĆENJE I POMIRENJE 

»Operite se, očistite. Uklonite 
mi s očiju djela opaka! Presta- 
niie zlo činiti. Učite se dobrim 
djelima !« (Iz 1, 16) 

Prigodom ukazanja Marija je rekla Ivanici: »Svijet je 
pun nesloge i zlodjela i zaslužuje kaznu... Neka svi čine 
djela pokore i milosrđa... Gospodin će se smilovati.« 
Prvo i temeljno raspoloženje koje treba imati svaki ho- 
dočasnik je osjećaj grešnosti. Nitko od nas nije bez gri- 
jeha. Svaki je od nas ponekad okrenuo leđa Gospodinu, 
svi smo mi lutali poput ovaca i svaki je svojim putem 
hodio (Iz 583, 6). Zato je potreban životni »preokret«, ok- 
retanje k Bogu, obraćenje, povratak na njegov put. On 
nas traži, zove, voli nas i daje život za nas da bi nas 
cslobođio od lutanja. Kad vidimo toliku ljubav, onda ni 
nama ništa neće biti teško podnijeti kao žrtvu ili poko- 
ru: i umor i hodanje, i vrućinu i neugodno čekanje pred 
ispovijedaonicom, i žamor i gužvu svijeta koji stalno pro- 
lazi. A najbolji izraz našega obraćenja će biti sakramenat 
ispovijedi, cbraćenja i pomirenja s Bogom i s ljudima. 
Da, i s ljudima, jer naš grijeh i zlo što ga činimo škodi i 
drugima. I njih vrijeđa. Zato govoreći »Ispovijedam se 
Bogu svemogućemu...« također priznajemo »i vama, 
braćo, da sagriješih mišlju, riječju, djelom i propustom«. 
Ako se iskreno pomirimo s braćom ljudima, pomirit će- 
mo se i s Bogom. 

Gospa cd Karavaja nam poručuje upravo to: djela po- 
kore i milosrđa. 


SAKRAMENAT POMIRENJA 


BOG ME VOLI 

»Da, Bog je tako ljubio svijet da je dao svoga jedinoro- 
đenoga Sina, da ne propadne nijedan koji u nj vjeruje, 
nego da ima život vječni. Jer Bog nije poslao svoga Sina 

na svijet da on osudi svijet, nego da se svijet spasi po 
njemu.« (Iv 3, 16-17) 


»Krist me ljubio i predao samoga sebe za mene.« (Gal 
2, 20) 

»On je dao samog sebe za nas da nas otkupi od svakog 
grijeha i očisti nas da budemo njegov izabrani narod.« 
(Tit 2, 14) 


»On je uskrsnuo od mrtvih da bismo i mi živjeli no- 
vim životom.« (Rim 6, 4) 


JA SAM GREŠNIK 


»Ako tvrdimo da grijeha nemamo, sami sebe varamo i u 
nama nema istine. Ako priznajemo svoje grijehe, vjeran 
je on i pravedan: oprostit će nam grijehe i očistiti nas od 
svake nepravde.« (I Iv 1, 8-9) 


Dođi, Duše sveti, i rasvijetli mi 
pamet da upoznam svoje grijehe 
i da se za njih pokajem. 
Pomozi mi da dobro obavim 
ovaj sakramenat pomirenja, 
da se obratim od grijeha 

i krenem putem pravednosti. 


JA ISPITUJEM SAVJEST 


— Pristupam li sakramentu pomirenja s iskrenom že- 
ljom očišćenja, obraćenja i dubljeg prijateljstva s Bogom! 


— Jesam li izvršio pokoru? Popravio nanesenu neprav- 
du? Jesam li se trudio da ostvarim odluke o popravku 
života prema Evanđelju? 

Gospodin govori: »Ljubi Gospodina 

Boga svoga svim srcem svojim.« 

Da li zaista ljubim Gospodina iznad svega, kao dije- 
te oca? 

Jesam li rado čitao i slušao riječ Božju? Da li bez 
straha priznajem da vjerujem u Boga? 

Da Ji zaista razgovaram s Bogom kada molim? Uju- 
tro, uvečer, često? 

Izgovaram li Božje ime s poštovanjem ili ga psujem? 

Svetkujem li dan Gospodnji? Sudjelujem li nedjeljom 
u sv. Misi djelatno, pobožno i pažljivo? 


Gospodin govori: »Ljubite jedni 
druge kao šio sam ja vas ljubio.« 


Ljubim li zaista svoga bližnjega ili mu činim ono što ne 
bih želio da drugi meni čine? 

Da li su svi u mojoj obitelji zadovoljni sa mnom? Da 
li slušam, poštujem i pomažem svoje starije? Brinem li se 
za kršćanski odgoj svoje djece? Pomažem li im u tome 
svojim dobrim primjerom? Jesam li vjeran, vjerna svom 
bračnom drugu? 

Kakav sam prema siromašnima, osamljenima, starima? 
Pomažem li im? 

Jesam li svjestan koju sam obavezu primio na sv. 
potvrdi? Da li sam pravi svjedok Kristov? Sudjelujem li 
u radu i životu svoje župe? 

Brinem li se za dobro i napredak društva u kojem ži- 
vim? Da li se zalažem za pravdu, poštenje, slogu i lju- 
bav u ljudskom društvu? Jesam li izvršio svoje građan- 
ske dužnosti? 

Jesam li u svom radu pravedan, marljiv i pošten? Da li 
se držim obećanja i dogovora? 

Slušam li i poštujem zakonitu vlast? Ako sam sam u 
vlasti, služim li se time na dobro drugih? 


Jesam li govorio istinu? Da li sam možda krivo svje- 
dočio ili odavao tajne? 


Da li sam drugoga nagovarao da učini pobačaj? Jesam 
li koga mrzio? Da li sam s kime u svađi, neprijateljstvu? 


Da li sam koga oštetio? Jesam li tuđu stvar vratio i 
štetu nadoknadio? 


Ako sam pretrpio nepravdu, jesam li spreman radi 
Krista na pomirenje i opraštanje? 


Krist Gospodin kaže: »Budite savršeni 
kao što je savršen Otac.« 


Kuda zapravo smjera moj život? Brinem li se za svoj 
napredak: molitvom, čitanjem i razmišljanjem riječi 
Božje, euharistijom? Da li se odlučno borim protiv svo- 
jih mana; da uklonim zavist, neumjerenost u hrani i piću, 
bahatost, samovolju, lijenost? 


Kako upotrebljavam vrijeme i sposobnosti što mi ih je 
Bog dao? Da li sam marljiv? 

Jesam li strpljivo podnosio boli i probleme u životu? 
Da li rado činim djela pokore i žrtve: post, nemrs, do- 
prinos za siromahe, djela milosrđa? 

Kako pazim na svoje tijelo, na zdravlje i čistoću? Da 
li sam pristojan i stidljiv? Da li vrijeđam nepristojnim 
pogledima, riječima i šalama? Kako se vladam na kupa- 
nju, na plesu ili gledajući nepristojne filmove i slike? 

Da li sam uvijek iskren? 


Slušam li Boga koji mi govori u savjesti? 

JA SE VRAĆAM K OCU 


— Kad potražim svećenika da ispovijedim svoje grije- 
he, pozdravit ću ga: Hvaljen Isus, 
pa kad mi on odgovori i blagoslavi me, prekrižit ću se: 
U ime Oca i Sina i Duha svetoga. Amen. 

— Svećenik tada nastavi: »Božje nam svjetlo sja u 
srcu. Bog neka ti dade spoznati tvoje grijehe i njegovo 
milosrđe«. Ja odgovaram: Amen. 

— Zatim ću očitovati (ispovijediti) svoje grijehe... 

— Svećenik mi pomaže da se popravim i 

predlaže mi djelo pokore koje ću izvršiti. 
— Svećenik me pozove da očitujem svoje kajanje. 

To ću učiniti ovim ili sličnim riječima: 

Bože moj, kajem se od svega srca i žao mi je, 

jer grijehom uvrijedih tebe, moj dobri Oče. 

Čvrsto odlučujem da ću se popraviti. 

(ili ovako): 

Gospodine Isuse, 

smiluj se meni grešniku. 

— Zatim svećenik pruži ruku nada mnom i izgovara 
riječi opraštanja: »Bog, milosrdni Otac, pomirio je sa so- 
bom svijet smrću i uskrsnućem svojega Sina, i izlio je 
Duha svetoga za otpuštanje grijeha. Neka ti po služenju 
Crkve on udjeli oproštenje i mir. I ja te odrešujem od 
grijeha tvojih u ime Oca i Sina i Duha svetoga.« 

— Ja odgovorim: Amen. 

— Svećenik: Hvalite Gospodina jer je dobar. 

— Ja prihvatim: Vječna je ljubav njegova. 

— Svećenik: Gospodin ti je otpustio grijehe. 

Idi u miru. 
— Ja odgovorim: Bogu hvala. 

JA ZAHVALJUJEM 


Dobri moj Oče, 


zahvaljujem ti na oproštenju koje sam dobio. 


Ti ne napuštaš grešnika, ' 

već ga pratiš očinskom ljubavlju. 
Zahvaljujem ti na tvom čudesnom milosrđu 
slavim te sa cijelom Crkvom 

i pjevam novu pjesmu 

glasom, srcem i životom. 

Tebi slava sada i uvijeke. Amen: 


Oče sveti, 

ti si me obnovio na sliku svoga Sina. 
Kad sam zadobio milosrđe; 

daj da budem znak tvoje ljubavi u svijetu: 


Bože i Oče naš, 
otpustio si nam grijehe i obdario nas mirom. 


Daj da uvijek jedni drugima praštamo uvrede 


i tako u svijetu promičemo mir. 
Po Kristu Gospodinu našemu. Amen. 


ZAJEDNIČKO SLAVLJE POMIRENJA 


ro 


Zajedno slušamo Božju riječ. Ona nam je životi pa 
put i poziv. 

Zajedno raaaišljatno o toj riječi, kako da joj odgovorimo 
kao pojedinci i kao zajednica... 


To je ispit savjesti 


Zajedno se ispitujemo za svoje grijehe... 
= Svaki od nas očituje svoje grijehe svećeniku, predstavni- 
| ku Boga i Crkve. On nam oprašta a mi se kajemo. 


To je sakramenat pokore 


Zajedno činimo pokoru: obavezujemo se na neki zajed- 
nički pothvat. To je vanjski izražaj našega povratka 
k Bogu i početak novoga života. 

Zajedno zahvaljujemo Bogu, jer nam daje milost i opro- 
štenje, i to bez naše zasluge. 


— Sretan je i mudar onaj koji ujutro kaže: 
Danas želim biti bolji nego jučer. 
'(Fenelon) 
— Nije nam na čast što padamo, već što 


ponovno ustajemo. za 
(Pascal) 


Možda si već prisustvovao jednom takvom slavlju u svo- 


joj župi. Što je to zajedničko potopili slavlje? 


To je molitva i pokora čitavog nuieotla 


Zajedno molimo Boga koji nas poziva na svetost. 


Zajedno se priznajemo grešnicima. . 

rr. 


EUHARISTIJA 


»Ja sam kruh živi koji je s 
neba sišao. Tko bude jeo od 
ovoga kruha, živjet će uvijeke. 
Kruh koji ću ja dati, tijelo je 
moje — za život svijeta.« 

(Iv 6, 51-52) 

Gdjegod se hodočasnici okupljaju da štuju Gospu, uvijek 
oni sudjeluju i kod sv. Mise i tu se pričešćuju. Misa je za 
hodočasnika vrhunac slavlja na Karavaju. On će uvijek 
poslušati Crkvu koja mu govori preko II Vatikanskog 
sabora: »Veoma se preporučuje da vjernici savršenije 
učestvuju kod Mise time da, nakon misnikove pričesti, 
blaguju Gospodnje tijelo od te iste žrtve.«? 


Vjernik će dakle ne samo slušati i pratiti Misu, nego 
i odgovarati na svećenikove pozive, pjevati i pričestiti se. 
Tako će Misa biti uspješno sredstvo obraćenja i duhovne 
obnove. A pričest će biti početak novoga života s Kris- 
tom, koji nas poziva da tako nastavimo i u svojoj župi. 
Svake ćemo nedjelje biti zajedno sa svojim sumještanima 
na Misi i pričesti, djelovat ćemo kao apostoli u obitelji, 
u društvu i na poslu, zalažući se za bratsku slogu i pomi- 
renje među ljudima. 


SVETA MISA 


UVODNI POZDRAV 


Svećenik: Milost Gospodina našega Isusa Krista, ljubav 
Boga i zajedništvo svetoga Duha sa svima 
vama. 

Narod: Is duhom tvojim 

ili: 

Svećenik: Milost vam i mir od Boga, Oca našega i Go- 
spodina Isusa Krista. 


22 »Uredba o svetom bogoslužju« br. 55. 

Narod: Biagoslovljen Bog i Otac Gospodina našega 
Isusa Krista. 


POKAJNIČKI ČIN 


Svećenik: Braćo, priznajmo svoje grijehe da mognemo 
. proslaviti sveta otajstva. 
(razmišljanje u tišini) 


Svi: Ispovijedam se Bogu svemogućem i vama, 
braćo, da sagriješih vrlo mnogo 
mišlju, riječju, djelom i propustom: 
moj grijeh, moj grijeh, moj preveliki grijeh. 
zato molim blaženu Mariju vazda Djevicu, 
sve anđele i svete, 
i vas, braćo, da se molite za me 
Gospodinu Bogu našemu. 
ili: 
Svećenik: Smiluj nam se, Gospodine. 
Svi: Jer smo sagriješili tebi. 
Svećenik: Pokaži nam, Gospodine, milosrđe svoje. 
Svi: I spasenje svoje daj nam. 
ili: 
Svećenik: Gospodine, koji si poslan izliječiti srca slom- 
ljena, smiluj se. 
Svi: Gospodine smiluj se. 
Svećenik: Kriste, koji si došao pozvati grešnike, smiluj 
se. : 
Svi: Kriste, smiluj se. 

Svećenik: Gospodine, koji sjediš zdesna Ocu da nas 


zagovaraš, smiluj se. 


Svi: Gospodine smiluj se. 


Smilovao nam se svemogući Bog, 
otpustio nam grijehe naše, 

i priveo nas u život vječni. 
Amen. 


Svećenik: 


Svi: 
— Gospodine, smiluj se. —— Gospodine, smiluj se. 
— Kriste, smiluje se. — Kriste, smiluj se. 


— Gospodine, smiluj se. — — Gospodine, smiluj se. 


PJESMA POHVALE 


Slava Bogu na visini, 
i na zemlji mir ljudima dobre. velje. 
Hvalimo te. 


Blagoslivljamo te. 
Klanjamo ti se. 


Slavimo te. 
Zahvaljujemo ti radi velike slave tvoje. 


Gospodine Bože, Kralju nebeski, Bože Oče svemogući. 
Gospodine Sine jedinorođeni, Isuse Kriste. 


Gospodine Bože, Jaganjče Božji, Sine Očev. 
Koji oduzimaš grijehe svijeta, smiluj nam se. 

Koji oduzimaš grijehe svijeta, primi našu molitvu. 
Koji sjediš s desne Ocu, smiluj nam se. 

Jer ti si jedini svet. 
Ti si jedini Gospodin. 

Ti si jedini Svevišnji, Isuse Kriste. 


Sa Svetim Duhom, u slavi Boga Oca. Amen. 


(slijedi molitva u šutnji) 


SLUŽBA RIJEČI 


(Na kraju čitanja:) 
Čitač: Riječ je Gospodnja. 
Svi: Bogu hvala. 
(Prije Evanđelja:) 
Svećenik: Gospodin s vama. 
Svi: I s duhom tvojim. 
Svećenik: Čitanje svetog Evanđelja po ... 


Svi: Slava tebi, Gospodine. 
(Na kraju Evanđelja:) 
Svećenik: Riječ je Gospodnja. 
Svi: Slava tebi, Kriste. 
(Pažljivo ću slušati Riječ Božju 
i svećenikovo razlaganje) 


PRIZNAVANJE VJERE 


Vjerujem u jednoga Boga. 


Oca svemogućega, stvoritelja neba i zemlje, 


svega vidljivoga i nevidljivoga. 

I u jednoga Gospodina Isusa Krista, 
jedinorođenoga Sina Božjega. 


Rođenog od Oca prije svih vjekova. 
Boga od Boga, svjetlo od svjetla, pravoga Boga 
pravoga Boga. 


Rođena, ne stvorena, istobitna s Ocem, 
po kome je sve stvoreno. 


Koji je radi nas ljudi i radi našega spasenja 
sišao s nebesa. 
I utjelovio se po Duhu Svetom od Marije Djevice: 
i postao čovjekom. 
Raspet također za nas: 
pod Poncijem Pilatom mučen i pokopan. 
I uskrsnuo treći dan, po Svetom Pismu. 
I uzašao na nebo: sjedi s desne Ocu. 
I opet će doći u slavi suditi žive i mrtve, 
i njegovu kraljevstvu neće biti kraja. 
I u Duha Svetoga, Gospodina i životvorca, 
koji izlazi od Oca i Sina. 
Koji se s Ocem i Sinom skupa časti i zajedno slavi, 
koji je govorio po prorocima. 
I u jednu svetu katoličku i apostolsku Crkvu. 
Ispovijedam jedno krštenje za oproštenje grijeha. 
I iščekujem uskrsnuće mrtvih. 
I život budućega vijeka. Amen. 
(slijedi molitva vjernika) 


od 

SLUŽBA EUHARISTIJE . 


PRINOS DAROVA 


(Poželjno je da i vjernici sudjeluju donoseći | 
kruh i vino ili druge darove za potrebe Crkve i 
siromaha. Doprinos u novcu tu dobiva svoj: puni 
smisao) : sra ' ' 
Svećenik: Blagoslovljen da si, Gospodine, .Bože svega 

svijeta. 

Od tvoje darežljivosti primismo kruh 

što ti ga prinosimo. 

On, plod zemlje i rada ruku. opvješjih, 

postat će nam kruhom života. 

Svi: Blagoslovljen Bog u vijeke. ; 

Svećenik: Blagoslovljen da si, Gospodine, Bože svega 

svijeta. 

Od tvoje darežljivosti primismo vino 

što ti ga prinosimo. 

Ono, plod trsa i rada ruku čovječjih, 

postat će nam piće duhovno. 


Svi: Blagoslovljen Bog u vijeke. 


MOLITVA NAD BAROVIMA 


Svećenik: Molite, inafo: da moja i vaša žriva 
bude ugodna Bogu Ocu svemogućemu. ; 


Svi: Primio Gospodin žrtvu iz. tvojih ruku 
na hvalu i slavu svojega imena, 
i na korist nama 
i čitavoj svojoj svetoj Crkvi. 

EUHARISTIJSKA MOLITVA 


Svećenik: 
Svi: 
Svećenik: 
Svi: 
Svećenik: 
Svi: 


Svi: 


Svećenik: 


Svi: 


ili: 


Svećenik: 
Svi: 


ili: 


Svećenik: 


Svi: 


Gospodin s vama. 

I s duhom tvojim. 
Gore srca! 

Imamo kod Gospodina. 


Hvalu dajmo Gospodinu Bogu našemu. 


Dostojno je i pravedno. 
(na kraju predslovlja) 


Svet, svet, svet Gospodin Bog Sabaot. 
Puna su nebesa i zemlja tvoje slave. 
Hosana u visini. 

Blagoslovljen koji dolazi u ime Gospodnje. 
Hosana u visini. 

(poslije podizanja.) 


Tajna vjere. 


Tvoju smrt, Gospodine, naviještamo, 
tvoje uskrsnuće slavimo, 
tvoj slavni dolazak iščekujemo. 


Tajna vjere. 

Kadgod blagujemo ovaj kruh i pijemo kalež, 
tvoju smrt, Gospodine, naviještamo, 

tvoj slavni dolazak iščekujemo. 


Tajna vjere. 

Spasi nas, Spasitelju svijeta, 
koji si nas svojim križem 

i uskrsnućem oslobodio 


TT 


OBRED PRIČESTI 


Svećenik: 


Svi: 


Svećenik: 


Svi: 


MIR 


Svećenik: 


Svi: 


Svi: 

Spasonosnim zapovijedima potaknuti 
i božanskom naukom poučeni 
usuđujemo se govoriti: 


Oče naš, koji jesi na nebesima, 

sveti se ime tvoje, 

dođi kraljevstvo tvoje, 

budi volja tvoja kako na nebu tako i na zemlji. 
Kruh naš svagdanji daj nam danas. 

i otpusti nam duge naše 

kako i mi otpuštamo dužnicima našim. 

i ne uvedi nas u napast, 

nego izbavi nas od zla. 


Izbavi nas, Gospodine, od svih zala... 
. čekajući blaženu nadu i dolazak Spasitelja 
našega Isusa Krista 


Jer tvoje je kraljevstvo 
i slava i moć u vjekove. 


Mir Gospodnji bio vazda s vama. 


I s duhom tvojim. 

(pružanje znaka mira) 

Jaganjče Božji, koji oduzimaš grijehe svijeta, 
smiluj nam se. 





Svećenik: 


Svi: 


PRIČEST 


Svećenik: 


Pričesnik: 


Svećenik: 


Pričesnik: 


Jaganjče Božji, koji oduzimaš grijehe svijeta, 
smiluj nam se. 

Jaganjče Božji, koji oduzimaš grijehe svijeta, 
daruj nam mir. 

Evo Jaganjca Božjeg, evo onoga 

koji oduzima grijehe svijeta. 

Blago onima koji su pozvani na gozbu 
Jaganjčevu. 

Gospodine, nisam dostojan da uniđeš pod krov 
moj, 

nego samo reci riječ 

i ozdravit će duša moja. 


(Pružajući svakome Tijelo Kristovo:) 
Tijelo Kristovo. 


Amen. 
(pružajući Kalež govori:) 


Krv Kristova. 


Amen. 
(za vrijeme pričesti se pjeva i moli u tišini) 


ZAVRŠNI OBRED 


Svećenik: 
Svi: 


Svećenik: 


Gospodin s vama. 
I s duhom tvojim. 


Blagoslovio vas Svemogući Bog: 
Otac i Sin i Duh Sveti. 

Svi: Amen. 
Svećenik: Idite u miru. 


Svi: Bogu hvala. 


SVJEDOČENJE U ŽIVOTU 


»I bit ćete mi svjedoci u Jeru- 
zalemu, po svoj Judeji i Sama- 
riji, i sve do kraja zemlje. 

(Dj 1,9 


Nakon susreta s Marijom, Ivanica je postala pravi apo- 
stol. Premda skromna i nepoznata uspjela je pomiriti za- 
raćene pokrajine i sjediniti i približiti grčku Crkvu s 


rimskom. 


Danas su mnogi koji se nazivaju kršćanima »zaraće- 
ni« međusobno i to toliko i tako dugotrajno da se može- 


mo pitati: ima li tu uopće vjernosti Kristu? Da li smo još 


uvijek Kristovi učenici? Po čemu bi danas netko mogao 
znati da smo njegovi? (usporedi Iv 13, 35) 

Izgleda da je poruka pomirenja toliko aktuelna i tako 
značajna za događaj Karavaja, da bi svaki hodočasnik tre- 
bao smatrati svojom svetom životnom dužnošću: biti mi- 
rotvorac i svjedok izmirenja s Bogom i ljudima. To je 


zahtjev Crkve: »Oni koji se posvećuju odgoju, osobito 

mladeži, ili oni koji oblikuju javno mnijenje neka naj- 
važnijom svojom dužnošću smatraju brigu da srca svih 
ljudi odgoje za nove mirotvorne osjećaje. A svi mi mo- 
ramo promijeniti svoje srce i trebamo gledati na čitav 
svijet i na one zadatke koje mi, svi zajedno, možemo po- 
duzeti da naš rod uznapreduje.«? 


To je zahtjev Isusov: »Novu vam zapovijed dajem: 
ljubite jedni druge.« (Iv 13, 34). »Ako, dakle, prinosiš dar 
na žrtvenik pa se ondje sjetiš da tvoj brat ima nešto pro- 
tiv tebe, ostavi dar ondje pred žrtvenikom; idi i najprije 
se izmiri s bratom, a onda dođi i prinesi dar.« (Mt 5, 
23-24) »Blago mirotvorcima: oni će se sinovima Božjim 
zvati.« (Mt 5, 9). 

Svaki koji želi biti kršćanin znade svoj poziv: 

— graditi pravednije, ljudskije i bratskije odnose 

— izgraditi svoj duhovni život 

— iskreno svjedočiti svoju vjeru 

— aktivno sudjelovati u životu župe 

— pomagati braći u nevolji 

— nositi posvuda nadu i radost. 

Život kršćanina ispunjen je vjerom, nadom i ljubavlju, 
jer u njemu vlada mir Kristov. Taj mir propovijeda Ka- 


ravaj. Zato nam je Gospa od Karavaja draga. Zato vo- 
limo sveto mjesto Karavaj. 


23 »Pastoralna konstitucija: Crkva u suvremenom svijetu« (82) 

Vjerujem, Bože moj, vjerujem ja, 
istina ti si sva, nada i spas. 

Od bura čuvaj nas, 

U vjeri vodi nas, 
Vjerujem, Bože moj, vjerujem ja. 


Uzdam se, Bože moj, uzdam se ja, 
tvoja me desnica svud vodila. 
Kad slomljen padam ja, 
kad nesta radost sva, 
Uzdam se, Bože moj, uzdam se ja. 


Ljubim te, Bože moj, ljubim te ja, 
ti si sav život moj i sreća sva. 
Za tebe živim rad, 
za tobom čeznem ja, 
Ljubim te, Bože moj, ljubim te ja. 


K tebi, o Bože moj, dolazim ja, 
put mi pokaži svoj i neba sjaj. 
Kad dođe svemu kraj, 
da budem s tobom ja! 
K tebi, o Bože moj, dolazim ja! 


2 


Bože moj, dopusti mi, aleluja, 
mira tvog da budem glas, aleluja. 

Ima li mržnja bilo gdje, aleluja, 
daj da ljubav nosim tu, aleluja. 


Ima li sumnja bilo gdje, aleluja, 
daj da vjeru nosim tu, aleluja. 


Ima li očaj bilo gdje, aleluja, 
daj da nadu nosim tu, aleluja. 


Ima li žalost bilo gdje, aleluja, 


daj da radost budem tu, aleluja. 


Ima li tama bilo gdje, aleluja, 


daj da svjetlo budem tu, aleluja. 


Bože moj, dopusti mi, aleluja 


mira tvog da budem glas, aleluja! 

Bože vječni, Bože sveti, 
očisti me i posveti, 

Prosti moje sve krivice, 
grešne misli, riječi, čine. 


Svim te srcem, Bože, molim: 
daj da uvijek tebe volim, 
Da se za sveg žića svoga 
čuvam svakog djela zloga. 


Dok svećenik put visina 
diže dare kruha, vina, 
O moj Bože, dobro moje, 
ja ti dajem srce svoje. 

Ja te ljubim Spasitelju, 
moj nebeski prijatelju, 
Volim prije sve izgubit 
nego tebe prestat ljubit. 


Blagoslovi, Bože veli, 

mene, rod moj i svijet cijeli, 
Sve nas od zla oslobodi 

i u rajsku slavu vodi. 


4 


Ja sam, Bože, dijete tvoje 
koje u grijeh upalo je, 

Ali sad me to žalosti, 
Spasitelju moj, oprosti. 


Čuvaj, Bože, Crkvu svoju, 
domovinu čuvaj moju, 
Moje mile roditelje, 
rodbinu i prijatelje. 


Primi, Bože, žrtvu ovu, 

primi žrtvu Isusovu, 

S njom ti u čast slave tvoje 
prinosim sve biće svoje. 


O Isuse, srcem cijelim 
tebe sada primit želim, 
Ispuni mi živu želju: 
dođi, mili Spasitelju! 

(Oče, Sine, Duše sveti, 
duše naše ti posveti, 
Blagoslov nam svaki daj, 
iza smrti lijepi raj!) 


Braćo moja, 

radujmo se, Bog je tu, 
Bog je tu, Bog je tu. 
Braćo moja, 

Radujmo se, Bog je tu, 
Da, On je s nama tu! 


Ne brinimo se tjeskobno 
jer sami nismo mi, 

U molitvama, s pjesmama 
zahvaljujmo mu svi. Da! 


Braćo moja... 


Da živimo u miru 

i kad nas tišti zlo. 

Jer Bog nas uvijek vodi 
i svladat ćemo to. Da! 


Braćo moja... 


Naš prijatelj nek bude Bog, 
Bog Izraelov vijek, 

On dat će da mir i ljubav 
obuzme čitav svijet. Da! 


Braćo moja... 

CESTA 


Ima jedna duga cesta, 
koja vodi sve do raja: 
To je cesta, cesta mira, 
cesta mira i ljubavi! 





Ima jedno obećanje 
da će opet doći k nama: 
To je obećanje vjere, 
ufanja i ljubavi. 





Kada sutra moraš poći 
sa križanja svoga puta: 
Pođi putem, putem Krista, 
putem Krista i ljubavi! 


> 


Stoj čvrst mi, krsni zavjete, 
ja Crkvu slušat hoću, 

I majčinske joj savjete, 

a vijek ću bježat zloću. 


Sveđ hvaljen Bog na daru tom, 
što žiće moje sveza s njom, 
njoj vjeran bit ću vazda. 


Gospodin moj, ko čovjek--Bog, 
najveće dobro moje, 

Moj pastir, čuvar žića mog, 
prikaza tijelo svoje. 

Ta vjera, to je život moj, 
jer nauk, Majko, svet je tvoj, 
Njem vjeran bit ću vazda. 


Spase svijeta, primi pjesmu, 
kojom tebe slavimo. 

Ovaj dan nek bude blagdan 
u sve vijeke vjekova. 


Sveti krst nam pere dušu 
goneć iz nje zloću svu, 
Kad se čelo uljem maže 
Božji dar se ulijeva. 


Ovaj dan nek bude blagdan 
u sve vijeke vjekova, 

Neka bude hvale vrijedan, 
nikad da ne zastari. 


9 


De colores, 

pune boja i cvijeća su 
livade naše i polja. 

De colores, 

kako krasno je gledati 
ptice u proljeća ova. 

De colores, 

iza kišnoga vremena 
zasja nam nebeski svod. 

Sve nas zove 

da gorućom ljubavlju 
idemo za ciljem 

koji nam sja. 


De colores, kako radosno 

čekamo jutro da sunce 

nam zasja. 

De colores, kako raskošne 

bojama ono tad slike nam šara. 

De colores, tada sav svijet 

nam čini sve blistavi do dijamant. 


Sve nas zove... 


10 


Djecu k meni vodite, 
Isus dragi reče, 

jer je za njih pripravno 
carstvo vječne sreće. 


Ako iko ne postane 
dobar kao dijete, 
raja neće vidjeti, 
niti vječne sreće. 


Što ste god učinili 
mome malom bratu, 
sve ću vam to platiti 
u nebeskom zlatu. 

Ako netko sablazni 
jedno malo dijete, 
valovi i morsko dno. 
propašću mu prijete. 


Primite li dječicu, 
a u ime moje, 
primili ste Isusa 
kao dijete svoje. 


11 


Do nebesa nek se ori 
naših grudi gromki glas, 
neka jeknu rajski dvori, 
nek nas čuje Isus Spas: 


Isukrste, srcu tvom 

s nama naš se kune dom: 
dušom, tijelom vijek sam tvoj, 
za Krst časni bijuć boj. 


Čujte, puci širom svijeta, 
oci naši, čujte sad, 
čujte, sluge pakla kleta 


kako Hrvat kliče mlad: Isukrste... 


Stijeg Hrvata srca Krista, 

tu nam rudi sreća, spas, 

tu sloboda zlatna blista, 

tu se ori slavski glas: Isukrste... 

Kralju slave silni, blagi, 
blagoslovi zavjet taj! 
Blagoslovi rod nam dragi, 


u svom Srcu stan mu daj. Isukrste... 


12 


Dođi, dođi nam, Gospode, 

dođi, dođi nam, Gospode, 

dođi, dođi nam, Gospode, 
o dođi, Gospode! 


Mi te trebamo, Gospode, 

mi te trebamo, Gospode, 

mi te trebamo, Gospode, 
o dođi, Gospode! 


Mir nam podaj svoj, Gospode, 

mir nam podaj svoj, Gospode, 

mir nam podaj svoj, Gospode, 
o dođi, Gospode! 


Daj nam vjeru, o Gospode, 

daj nam vjeru, o Gospode, 

daj nam vjeru, o Gospode, 
o dođi, Gospode! 


Daj nam ljubav, o Gospode, 

daj nam ljubav, o Gospode, 

daj nam ljubav, o Gospode, 
o dođi, Gospode! 

13 


HIMNA RADOSTI 


Radost, divni dar božanstva, 
dijete polja nebeskih, 
Tvojim žarom opijeni 
stupamo do hrama tvog. 


Kad nas tvoja moć izmiri 
nestat mora razdor sav. 
svaki čovjek brat je drugom 
tvoj kad slijedi divni put. 


Radost skromna, vjerna, divna 
buči morem, vodama, 
čarnim letom ptičjih krila 

i zanosnim pjesmama. 


Radost igra šumskim lišćem, 
livadama, žetvama. 

Sva priroda cijelim bićem 
slavi Boga svojega. 


O Radosti neizmjerna, 
sjaju lica Božjega, 
Prodireš do svijeta svoga, 
sve do srca našega. 


Nek nas tvoja vodi snaga 
da te svima nosimo. 
Dovedi nas sve do raja 
da u sreći živimo! 

14 


Gospod Bog je s nama sad, aleluja, 
On nas čuva svaki dan, aleluja. 


Božja riječ odzvanja svud, aleluja, 
Božja riječ je istina, aleluja. 


Od ljubavi njegove, aleluja, 
svaki čas mi živimo, aleluja. 


Slušajmo i primajmo, aleluja, 
Riječ našeg Gospodina, aleluja. 


Neka izvor Gospodnji, aleluja, 
nas ispuni ljubavlju, aleluja. 


Slava Ocu i Sinu, aleluja, 
slava Duhu Svetomu, aleluja. 


Sada i do vijeka, aleluja, 
kao što je od vijeka, 
alelu... aleluja! 


15 


Hej, polja sva kliču 
i cvijeća sva, 
u srcu radost sja, 


Hej, polja sva kliću 
i cvijeća sva, 
u Bogu radostan sam ja! 

Svi s tolikih strana svijeta 
istu želju imamo, 

Da kroz maglu i oluju 

prema suncu idemo. Hej... 


Po svem svijetu naokolo 

za dobrotom čeznu svi, 

I tvoj brat od tebe čeka 

da mu sreću pružiš ti. Hej... 


Za sve ljude koje sretneš 
uvijek imaj ljubavi, 

Jer je to tek život pravi, 

to je život vječnosti. Hej... 


16 


Hoćemo Boga, Djevice sveta, 

o, slušaj, Majko vjere nam glas: 
Naša se molba diže i sreta 

na svome putu tebe, svoj spas! 


O Majko, blagoslovi 

žive nam vjere jek: 

Hoćemo Boga za Oca svoga, 
hoćemo Boga za Kralja vijek! 


Hoćemo Boga i Crkvu svetu, 
nek satre vraga istine glas, 
Nek jedna vlada po cijelom svijetu, 
jedino po njoj vječni je spas! 
O Majko... 

Hoćemo mladež iskrenu, smjelu, 
nek dušu resi ljiljana čar, 
Hoćemo Boga pri svome djelu, 
hoćemo žive muževnosti žar! 

O Majko... 


17 


Hvala za svako dobro jutro, 
hvala za svaki mučni san, 


hvala što tvoja ljubav divna 
nosi noć i dan. 


Hvala za moje radno mjesto, 
hvala za svaki mali dar, 
hvala ti za svu radost, sreću 
i za muziku. 


Hvala što srce često zebe, 

hvala za kišu, snijeg i led, 
hvala što svoje brige ljute 
bacam na tebe. 


Hvala ti za tvoj govor sveti, 
hvala što Duha daješ svog, 

hvala što ljubiš ljude koji 

bez cilja su svog. 


Hvala za malu riječ »oprosti«, 
hvala za ispruženi dlan, 

hvala što plaćaš sve račune, 
bijednim daješ stan. 

Hvala za svaki zapad sunca, 
hvala što vrijeme leti, mre. 
hvala što vječnost tvoga ritma 
nosi ljude sve. 


Hvala što tvoja ljubav dobra, 
hvala što nema granice. 
hvala što tebi uvijek mogu 
»Hvala« reć za sve. 


18 


Hvala, Gospodine, 
Kriste naš, hvala — 
tebi vladaru 

svih vjekova naših! 


— Jer si nam dao vjeru. Hvala... 
— Jer si nam dao ljubav. Hvala... 
— Jer si nam dao svoj kruh. Hvala... 
— Jer nam opraštaš grijehe. Hvala... 
— Jer ti si uvijek snama. Hvala... 
— Pjevamo tebi s veseljem. Hvala... 


19 


Idi, kaži cijelom svijetu 
da i slijepi opet gledaju, 
Idi, kaži cijelom svijetu 
da Bog je s nama tu. 

Otvori svoje uši 

i slušaj riječi te, 

Tko sluša taj i čuje - 

da Bog je s nama tu. Da! 
Idi, kaži... 


Kraj tebe stoji brat tvoj. 

a ti ga ne vidiš, 

Tko ljubi brata svoga 

tom prijatelj je Bog. Da! 
Idi, kaži... 


Daj kruhom sad nahrani 
sve koji gladuju, ' 
I kada to učiniš 
Krist Bog će biti tu. Da! 
Idi, kaži... 


O Bože, daj pozovi 
k svom stolu ljude sve, 
I nahrani ih hranom 
što daješ samo ti. Da! 
Idi, kaži... 


20 


Sve sam već jadan puteve prošo 
tražeći sreću, tražeći mir. 

Kiša me prala, vjetar me bio, 
kuda da krenem, da nađem cilj? 


Tek kad sam Isusa sreo, 
sreću našao sam, našao raj. 
zato sretan sada pjevam: Aleluja! 

— Isus, to je naša sreća, 
on nam liječi muku i jad. 
on je čežnja naših dana. Aleluja! 


Život mi bio prazan, bez smisla, 

duša mi bila u tuzi sva. 

Prijatelj vjeran patnja mi bila, 

jadan je bio moj život sav. Tek... 


Ali od kada upoznah Krista, 

toplinom sreće sunce mi sja. 

Novim životom duša mi blista, 

ne poznam tuge, ne poznam zla. Tek... 


21 


Isuse Kralju, Isuse slavo, 
Vječna ti hvala, beskrajna čast. 
Nebo je tvoje prijestolje divno, 
svemirom tvoja stere se vlast. 


Slava ti Kralju, slava ti, Bože, 
pred tobom sve je pepeo, prah, 
Dokle smo tvoji tko nam što može? 
ti si nam nada, ljubav i strah! 


Isuse Kralju mira i sreće, 
uz tebe stoji narod sav tvoj, 
Opojen vinom kraljevskog pira 
za tebe hrli u sveti boj. 


Slava ti... 

Isuse, Kralju ljubavi vječne, 
srce je tvoje ljubavi hram, 
Puno je blaga, milosti za nas, 
svojom nas krvlju napajaš sam. 
Slava ti... 


Isuse, Kralju vjerni i dobri, 

ti si nam život, istina, put, 

Bez tebe nema svjetla ni snage, 
čeka nas poraz krvav i ljut. 


Slava ti... 


Isuse Kralju silni i moćni, 
pobjede tvoje svanut će dan, 
Mi ćemo s tobom, dobri naš Kralju, 
radosni u tvoj unići stan. 

Slava ti... 

Ja pjevah u tminu, 
u noć koja zja, 
Kad sunce uminu, 
upitah se ja: 


Dal shvatio ti si 
što pjevah u noć 
Ja želim iz tmine 
do svjetlosti doć! 


Za svjetlom sam irago 
kroz životni mrak, 


7% 

Zaludu sam trag6 
i pito se čak: 
Dal shvatio ... 


Dok putem tim lutam, 
koj tvrd je i krut, 
Još uvijek se pitam: 
Dal to je taj put? 
Dal shvatio ... 

Ja sam sretan, Gospode, 

jer ti mene gledaš, 

jer si sa mnom dan i noć, 
o Gospodine! 


Ja sam sretan, Gospode, 
jer ti mene poznaš, 
jer mi pomoć pružaš, 

o Gospodine! 


Ja sam sretan, Gospode, 
jer ti mene voliš, 
jer me k sebi zoveš, 

o Gospodine! 


Dolazim ti, Gospode, 
Tvoju Riječ ja slušam, 
sveto Tijelo primam, 

o Gospodine! 

Ja sam sretan, Gospode, 
kad te žarko ljubim, 
s tobom uvijek živim, 

o Gospodine! 

Ja znam za jedan dalek put, 
aleluja, | 

put vječnoj strani okrenut, 
aleluja. 


Na tvoju stranu moj je san 
gdje me zoveš, gdje je dan, 
ale...aleluja, 
ale...aleluja. 


Taj put me kroz noć vodi svud,:. 


aleluja, | 


Ti milošću mi lakšaj trud, 
aleluja. 


Na tvoju stranu . 


Daljine, svjetla, snijegovi, 


aleluja, |... 


o tvojoj zbore ljubavi, 


aleluja. “> 


zo opree 


Na tvoju stranu ... 

25 Kako često mir nam treba, 
zašto zalud muke te? 
Zašto brige ne bi svoje 


Kada jutrom zora rudi, mi svom Bogu rekli sve? 
kada sviće novi dan, 
sib doni o: budi Ako dođu kušnje teške 
: pa te boli duša s tog, 
Ti ne gubi nikad nade 
Pogled k nebu digni svoj jer nam mir svoj nosi Bog. 


gdje te čeka topli dom. 
Dobri Otac širi ruke, 
zagrlit će sina svog! 


Kad u podne zvona zvone 
i kad toplo sunce sja, 
Kad se poljem pjesme ore 
i na rijeci šumi slap: 
Pogled k nebu... 


Kad u večer sunce gasne, 
kad se gradom šulja mrak, 
Kada nebo zvijezde krase 
i slavujev ori glas: 

Pogled k nebu... 

Kakav prijatelj je Isus, 
naše boli nosi on, 

I sav teret i sve jade, 

on nam lakša brigom svom. 

Prijatelja vjernog znaš li, 
kom ćeš svoje tuge reć? 
To je Isus što nam uvijek 
naše boli nosi sve! 


Kad nas briga i umornost 
teško muče cio dan, 
Kriste, utočište naše, 
tada mir naš ti si sam. 


Prijatelji kad te prezru, 
to za žrtvu Bogu daj! 
On će uzet te za ruku, 
utjeha će biti, znaj! 

Kličemo tebi, o Bože naš, 
molitvu našu primi. 
Kličemo tebi, o Bože naš, 
milosno nas pogledaj. 

Bez tebe nemam mira ja, Bože moj, 
nek tvoja riječ mi sreću da, Bože moj 
Kličemo tebi... 


Sav jad i tugu pogledaj, Bože moj, 
oprosti grijehe moje sve, Bože moj. 
Kličemo tebi... 


Sad novi život želim ja, Bože moj, 
i samo s tobom k teb ću doći, Bože moj 
Kličemo tebi... 


Još danas ja ću početi, Bože moj, 
ja tebe želim slijediti, Bože moj. 
Kličemo tebi... 

Kud lutaš ti, 
tužan i sam, 
ko da si ostavljen? 


Prijatelj tvoj 

nek bude Bog, 

tad nećeš biti 
osamljen! 

Ale, aleluja — aleluja 
tad nećeš biti 
osamljen! 


Kad svijeta čar 

te mami, znaj 

da često vara on. 
Prijatelj tvoj.. 

Misli na to 
što nosi Bog 
kad je u srcu tvom. 


Prijatelj tvoj... 

Kriste u tvoje ime sad smo ovdje svi 
0, da, mi vjerujemo da si s nama ti, 
Bez tebe bili bismo bijedni preslabi, 
za život nam snage daj! 


Glory glory aleluja, 
glory glory aleluja, 
Glory glory aleluja, 
za život nam snage daj! 


Kriste, po ovoj gozbi svoje ljubavi, 
po kojoj uvijek s nama htjede ostati, 
Ostani s nama, blagoslovi svaki dan, 
za život nam snage daj! 


Glory... 


Uskrsli Kriste, tebi vjerujemo mi, 
da i naš Uskrs jednom mora svanuti, 
Al znamo da za Uskrs treba trpjeti, 
za život nam snage daj! 


Glory... 

Krist Kralj vlada, 
Krist pobjeđuje, 
Krist Kralj 
vječno kraljuje! 


Hvalite, Gospodina, 
svi puci, 
slavite ga, 
svi narodi. 
Krist Kralj... 


Silna je prema nama 
ljubav njegova, /i 
vjernost Gospodnja 
ostaje dovijeka. 

Krist Kralj... 

(Ps 117) 

Mir vama, mir vama, 
mir nek bude odsada 
uvijek s vama. 

Mir vama, mir vama, 
među nama opet 
prisutan je Bog! 


Daj, brate pruži ruku, 

daj, brate pruži ruku za mir, 

Daj, brate pruži ruku, 

među nama opet prisutan je Bog! 
Mir vama... 

Daj, sestro, pruži ruku, 

daj, sestro, pruži ruku za mir, 

Daj, sestro, pruži ruku, 

među nama opet prisutan je Bog. 
Mir vama... 

Nek bude mir, mir sa vama, 

nek bude mir, mir sa vama, 

nek bude mir, mir sa vama, 
Nek bude s vama, s vama 
mir Gospodnji! 


Hevenu šalom Alejhem 

hevenu šalom Alejhem, 

hevenu šalom Alejhem, 
Hevenu šalom šalom 
šalom Alejhem! 


Diciamo shalom al mondo, 
cantiamo shalom al mondo, 
Che le tua vita sia gioiosa, 
E che il mio augurio shalom 
giunga sino a te! 


Wir bringen Frieden 
zum alle... 

Napustiti nas može 

i prijatelj i brat, 

Al ti ćeš, Kriste Bože 
uvijek nas k sebi zvat. 

U tvome srcu ima 
mjesta za ljude sve, 
Jer došao si svima 
svi da te zavole! 


I kad smo tužni, sami, 

i ne znamo svoj put, 

U magli i u tami 

tvoj glas je dobro čut! 
U tvome srecu... 


Ti uvijek s nama budi 

i tješi našu bol, 

Da svi mi grešni ljudi 

stignemo za tvoj stol. 
U tvome srcu... 


54 


Molimo te, Bože veli, 
milosrdni Oče ljudi, 


Milost svoju nam udijeli, , 


naša djela blago sudi. 


Premda, Bože, sve je tvoje 
u vremenu i vječnosti, 
Dajemo ti dare svoje 
za znak naše odanosti. 


Gospodaru sviju bića, 
primi dare kruha, vina, 

S njima prinos našeg žića, 
naših boli i gorčina. 

O nebeski Kralju mira, 
koji za nas krv svu proli, 
Puno boli i nemira 

naše srce tebe moli. 


Pod riječ svoju um naš prigni ' 
i tvrde nam smekšaj ćudi, 
Iz srca nam nemir digni 
i mir stavi u sve grudi! 


Na tvoj dom Bog jesvu noć kucao: 
o brate, brate, brate moj. 

Na tvoj dom Bog je svu noć kucao 

a ti si spavao. 


Uzalud čekaš na svjetla nova, 
uzalud sreću iz svojih snova. 

Na tvoj dom Bog je svu noć kucao, 
a ti si spavao. 


Njegov puk tebe je dozivao: 
o čuj, o čuj, o čuj, o čuj. 
Njegov puk... a ti si snivao. 

Uzalud... 


Sve do zore je patnik jecao: 
o prijatelju, čuj me moj. 
Sve do zore... a ti se smijao. 

Uzalud... 

Dva-tri novčića bijednik želio, 
o brate, brate, brate moj. 

Dva-tri... ti sve si rasuo. 
Uzalud... 


Mržnja zgrčila šaku brata tvog, 
o prijatelju, čuj me moj. 

Mržnja... ti ništa iz kuta svog. 
Uzalud... 


Još je očajni dopirao zov: 
o brate, brate, brate moj. 
Bližnji tvoj već je kucat prestao, 
jer ti si prespavao. 
Ali kad sutra otvoriš vrata, 
naći ćeš mrtva na pragu brata, svoga brata! 

Nebo i zemlja pjevaju, 
sva srca sad se raduju, 
Smjerno se uvijek klanjaju 
blaženoj svetoj obitelji. 


Isuse, Marijo, Josipe, 
dajte nam snage, okrepe. 


Isus je milo spasenje, 

Marija vječno nadanje, 

Josip je neba viđenje, 

uzori naših obitelji. 
Isuse... 

Imena vaša presveta 


nek tješe zdrava, bolesna, 

duša da nikad ne strada 

od muka, patnje i jada. 
Isuse... 


Pomoć nam svoju pružite, 

jakost nam svetu podajte, 

Da onaj vječni sveti cilj 

duše nam žude, nađu mir. 
Isuse... 

Naša srca vatrom gore, 

u visine bukti plam, 
Svome Bogu vjeru dajmo 
neka ori sveti hram! 


Kriste, sunce naših dana, 
primi naša srca sva, 

Da te tvoja djeca ljube, 
neka cijela zemlja zna! 


Neka čuje pjesmu našu 
hrvatski sav dragi dom, 
Pa da i on Bogu svome 
vjerno služi snagom svom. 


Kriste, digni svete ruke, 
blagoslovi djecu tu, 

I pritegni svetom srcu 
dragu domovinu svu! 

Nedjelja je Božji dan, 
odmor nam je svima dan, 
Mirno tada svatko može 
na te mislit, dobri Bože. 


Nedjelja je Božji dan, 

Isus zove u svoj hram, 
Skuplja oko stola sveta 
djecu Božju cijelog svijeta. 


Nedjelja je Božji dan, 

idemo u Božji hram! 

S Kristom molit dobrog Boga, 
Isusa tu primit svoga. 

O Bože, naša si radost... 
ti nas, Gospodine, okupljaš... 
I sjedinjuješ nas 

U tvojoj ljubavi! 


I korake nam upravljaš... 
toliko potreban si svijetu... 
Jer želi živjet svijet 

U tvojoj ljubavi! 
Težinu i patnje znadeš... 
i znaš za nadu što nas diže... 


Is nama ideš ti 
U tvojoj ljubavi! 

Na ovaj dan Gospodnji... 

tvoj narod traži tvoje Riječi... 
Da proživimo mi 

U tvojoj ljubavi! 


Ti zoveš sve nas na gozbu... 
ti kruha svoga nama daješ... 
Da jedno postanemo svi 

U tvojoj ljubavi! 

Moj Bože, noć se spušta, 
toplo sunce mri, 

U suton teb? se dižu 
moga srca sni. 


U dan jedan ti ćeš pozvat 
mene k seb? u raj, 

U dan krasan ti ćeš postat 
moja sreća sam. 


Po cio dan svijet pjeva 
smijeh i svoju bol, 
Ja žarko želim slušat 
tebe i glas tvoj. 

U dan... 


O vjero, što ko zvijezda 
prolaziš kroz mrak, 
Ne daj da ropstvo grijeha 
moja duša zna. 

U dan... 

Noć čarna već se spušta, 
zemlja teži k snu, 
Daj, Gospode, se dostoj 
blagoslovit nju. 

U dan... 


Gle, zemlja kćerka tvoja 
već je lijepa sva, 
Ti po njoj mene zoveš 
da ti dođem ja. 

U dan... 

O Kriste, vječni Svećeniče, 
Pastiru dobri, Kralju svet, 
Ljubavlju svojom neizmjernom 
ti prožmi čitav grešni svijet. 


Žetva je silna, sam si rek6 

a poslenika malen broj, 

Stog daj nam svetih svećenika 
i k6 štit uz njih uvijek stoj! 


Oltara svoga službenike 
učini jakim, čistim sve, 

KG zjenu svog ih oka čuvaj, 
od napasti ih brani zle. 


Nek budu sveti k6 što sam si, 
svog svetog Srca daj im žar, 
Veliki vječni Svećeniče, 
jedini ti im budi dar! 

O dođi, Bože, k nama, 
budi uvijek s nama ti. 
O dođi, Bože, k nama, 
budi nama prijatelj ti. 


U radosti i sreći, 

u svakom zadovoljstvu, 

budi uvijek s nama ti. 

O daj mir duši i 

posljednju radost, 

budi nama prijatelj ti. O dođi 


U nevolji i radu, 

u svakoj poteškoći, 

budi uvijek s nama ti. 

Mi čekamo te, o, 

kad ćeš nam doći? 

Budi nama prijatelj ti. O dođi 


Daj jakost i snage 

da klonimo se grijeha, 

budi uvijek s nama ti. 

No, ako klonemo, daj, 

pruži nam ruku, 

budi nama prijatelj ti. O dođi 

O srce Sina Božjega, 

o slava ti i čast, 
Dobrote ti si izvor čist 
i rajska naša slast. 

U tebi nam je radost sva, 
u tebi nam je nada sva, 
U tebi žića kras, 

u tebi vječni spas. 


U tebi ljubav gori, sja, 
ko sjajnog sunca žar, 
O kako divan taj je sjaj 
i kakav li mu čar! 

U tebi... 


Inas učini, Isuse, 

po svetom Srcu svom, 

Da srce naše misli vijek 

što godi Srcu tvom. 
Utebi... 

S dragih nam polja dolazimo k tebi, 


jer glasom zvona ti nas zoveš k sebi. 


Kruh naš i vino prinosimo svi mi, 
o Oče, primi! 


Poslove sve smo ostavili danas, 
Kristova žrtva da bude i za nas, 
Milosti rijeka, kojom Crkva-Mati 
grijeh naš će prati. 


Plodovi zemlje dar su ruke tvoje, 
u tebi zato sve nam nade stoje. 


S vjerom u tebe živjet ćemo, mrijeti, 


o Bože sveti! 

Nebo i zemlja, sav ti svemir pjeva, 
sunce što sija i kiša što lijeva. 
Stvor svaki kliče kolikogod može: 
Svet si, o Bože! ' 

Ponizno stojeć 

pred oltarom tvojim, 
Molimo smjerno: 
daj, pogledaj na nas, 
Prosti nam grijehe, 
misli zle i čine, 
Smiluj se nama! 


Darove ove stavljamo 
pred tebe, 

rad naših ruku, 

plod sa naših njiva. 
Kruh taj i vino, 

Bože, ti posveti 

po svojoj riječi. 


Jaganjče čisti 

koj' u Kruhu živiš 
gladne nam duše, 
molimo, nahrani. 
Ljubavlju svojom 
ispuni nam srce, 
Sebi nas vrati! 

Oče naš dobri, u te vjerujemo, 

koj' si na nebu kao i na zemlji: 
Jedan u boštvu a troj si u Trojstvu, 
sav na svem svijetu. 


Mi tvoji sluge, stvoreni od tebe, 

po tvom smo Sinu spaseni od pakla, 
Od Svetog Duha, krstom posvećeni 
za djecu tvoju. 


Darove skromne stavljamo pred tebe: 
kruh je i vino plod sa naših njiva. 
Darove primi, darove posveti 

po svojoj riječi! 


Od sviju zala ti nas, Bože, brani, 

vodi nas stazom kreposnog života. 

K nebeskoj slavi daj nam doći svima 
živjeti s tobom! 

Po obećanju evo te k nama, 
cijeli te narod pozdravlja tvoj. 
Radost, veselje neka ti reče 
pjesme sad naše zanosni poj! 


Hosana tebi, Isuse Kriste, 
u znaku žrtve prinosne! 

Koje li čudo pred nama biva: 

Isus svog neba donosi kras, 

Ljubav na zemlju k nama ga vodi, 

ljubav i skrb za vječni naš spas. 
Hosana... 


Nekad na križu za nas se dade, 

ljude za grešne sveti naš Bog. 

Sad na oltaru žrtvuje žrtvu 

krvi i tijela svetoga svog. 
Hosana... 

Sa nebesa sad će doći 
veličanstvo Isus Bog. 
Smjerno pozdravimo njega 
iz dubine srca svog. 


S rječma svetim misničkima 
On će sići k nama svima 
na žrtvenik sveti svoj, 
na žrtvenik sveti svoj. 


Primi, Bože, kruh i vino, 
što ti puk tvoj prinosi: 
Prinos to je naših njiva 
i rad ruku čovječjih. 
Oče sveti, žrtvu ovu 
pretvori u Isusovu 


Krv i tijelo presveto, 
Krv i tijelo presveto. 

Sad radosno ti kličemo, 
o Bože, Oče naš, 

i molimo te usrdno 

da pomoć ti nam daš. 


Hvala ti, slava ti, 
izbavi nas oda zla. 
Hvala ti, slava ti, 


Izbavi nas oda zla! 


Ti govoriš nam u srcu, 

a mi te slušamo, 

Kad pozivaš nas na svoj put, 
mi rado idemo. 


Hvala ti... 


Mi sretni smo, o Isuse, 
jer ti nas okupljaš, 

da dobri uvijek budemo, 
zadatak to je naš. 


Hvala ti... 


O prijatelju, Isuse, 

mi tebi pjevamo, 

jer voliš nas neizmjerno, 
i opet kličemo. 


Hvala ti... 

Spasitelju, dobri Isukrste, 

Ti si dobar Pastir stada svog, 

Ti nad njime lebdiš bdiješ, paziš, 
da ga ništa ne zadesi zlog. 


Zapovijedi tvoje svete Crkve 

vršiti ću od sveg srca rad. 

Volim trpjet sve zlo na tom svijetu 
no uvrijedit grijehom tebe kad. 


Isukrste, moj pastiru dobri, 
koj se brineš i za mene vijek: 
Čuvaj, pazi, vodi, ravnaj mene, 
dok nastupi vječnosti mi tijek. 


Pa kad jednom bude Božja volja 

da sa drugim zamijenim taj svijet, 
Daj da k svetim u raj tada dođem, 
s njima budem po sve vijeke svet! 

Sva ljubavi mi, Isuse, 
zapali moje srce sam, 
ražari ljubav u njemu, 
da izgara ga njezin plam. 


O Isuse, ja vjerujem 
što rekao si, Bože moj, 
ti istina si vječita, 
utvrdi me u vjeri toj. 

O Isuse, ja ufam se, 
milosrđe si samo ti, 
oprostit ćeš mi, dati mi 
u raju život vječiti. 


O Isuse, ja ljubim te, 

ti dobro si nad dobrom svim, 
od svega draži ti si mi, 
taština neću da vidim. 


Mog srca, Bože, Isuse, 
usliši prošnje srcu mom! 
da vjerujem i ufam se 

i ljubavlju te ljubim svom! 

Sretna sigurnost Isus je moj, 
njemu sam dao sav život ja svoj. 
Baštinik spasa, sretan sam ja, 
rođen od Duha i krvlju spran. 


To je moj život, 
pjesma je to — 
hvaliti tebe, 

o Bože moj... 


Potpuno predan u miru snim, 


On ljubi mene, ja sretan sam s njim. 


Dok budan molim il snivam snom, 
znam da je sreća tamo gdje je On. 

To je moj život, 
pjesma je to — 
hvaliti tebe, 

o Bože moj... 

Tebe, Bože, hvalimo, 
Gospod naš si samo ti, 
sa svom dušom častimo 
tebe, Oče vječiti. 
Anđeli u dvoru tvom 
klanjaju se pred tobom. 


Kriste, Kralju proslavljen, 
Očev sine od vijeka, 

a od Djeve porođen 

za spas grešnog čovjeka: 
Uzev smrti žalac ljut 

ti nam probi u raj put. 


Štiti nas, Gospodine, 
imenom ti mogućim, 
Očuvaj nas nevine, 
zavladaj nam srcem svim, 
Da ti puk neokaljan 

služi sveto svaki dan. 


Pun dobrote, Bože blag 

ti iznad nas vazda bdij, 
Kletom grijehu ništi trag, 
milost svoju na nas lij. 
Ufanje nam ispuni, 

u nebu nas okruni! 

Tebe Boga hvalimo, 
vjerno ispovijedamo, 
vječnog Oca slavimo, 
složnim glasom pjevamo: 
Na nebesim anđeli 

štuju te s arkanđeli. 


Kerubini smjerno svi, 
duboko se klanjaju, 

Serafini složno ti 

jednim glasom pjevaju: 

Svet svet svet je Gospod Bog, 
Kralj preslavni puka svog! 


Mučenici hvale te 

s Crkvom Boga pravoga, 
neprestano slave te, 
Oca svoga dobroga: 
Sina, Duha Svetoga, 
Trojstvo, Boga jednoga. 


Isus slavni Kralj i Bog, 
rođeni od Djevice, 

Sin od vijeka Oca svog, 
oprav naše krivice: 
Silu pakla obori 

i nebo nam otvori! 

Ti Kriste Kralj si vjekova, 
ti vladar sviju naroda, 

Ti sudac si jedincati 

Svih umova i srdaca! 

Kriste Kralju, mir i jedinstvo 

podaj Crkvi svojoj kršćanskoj! 


O Kriste, mira vladaru, 

pokori srca buntovna, 

U jedno stado skupi sve 

od tebe što odlutaše! 
Kriste... 


Svijet opaki povikuje: 

Mi nećemo da vlada Krist, 

A mi ti evo kličemo: 

Ti višnji Kralj si sviju nas!... 


Ta zato ruke šireći 

sa križa visiš krvavog 

i probijeno sulicom 

u plamu Srce otkrivaš. 
Kriste... 


TA zato kruha, vina lik 
na žrtveniku krije te, 

I s probodenih grudi ti 
spas djeci tvojoj izvire! 

U onaj dan kad Gospod Bog, 
u dan kad dođe Gospod Bog, 
daj da i ja budem blizu — 

u dan kad dođe Gospod Bog! 

I sveti svi kad uskrsnu... 
daj da i ja budem blizu — 
u dan kad sveti uskrsnu. 


I knjigu kad otvoriš ti... 
daj da i ja budem blizu — 
i knjigu kad otvoriš ti. 


Kad kliknu svi: aleluja!... 
daj da i ja budem blizu — 
kad kliknu svi: aleluja! 


I kada svijet obnoviš ti... 
daj da i ja budem blizu — 


u dan kad svijet obnoviš ti. 


Kad imenom ćeš zvati nas... 


daj da i ja budem blizu — 
kad imenom ćeš zvati nas! 

U slavu svetog Srca 
nek jekne pjesme glas, 
i nebu, zemlji javi 

tko ljubi, brani nas. 


Nek hvaljeno i slavno 
u svaki bude čas 

to divno, sveto Srce 

u kom je jedin spas. 

O Srce probodeno, 

ti nosiš znamen drag: 

To ljubavi je tvoje 

a mojih grijeha trag. 
Nek hvaljeno... 


Božanski Spasitelju, 
čuj želju srca mog: 
Daj meni stanak mali 
u srijedi srca svog! 
Nek hvaljeno... 


Vječna je ljubav njegova, 
vječna je ljubav njegova! 


Hvalite Gospodina, jer je dobar, 
vječna je ljubav njegova! 
Vječna je... 


Jer velik je Gospodin Bog naš, 
vječna je ljubav njegova! 
Vječna je... 


Gospodin nam dariva spasenje svoje, 
vječna je ljubav njegova! 
Vječna je... 


Gospodin je snaga naroda svoga, 
vječna je ljubav njegova! 
Vječna je... 

Dovijeka, o Gospode, riječ tvoja ostaje, 


vječna je ljubav njegova! 
Vječna je... 

Isuse mili, pogledaj nas, 
došć6 je za nas žuđeni čas. 
Poziv tvoj slatki čusmo mi: 
Dođite k meni, maleni! 


Vjerujem u te, Isuse moj, 
ti da si živ u hostiji toj, 
jer ti si moj Otkupitelj, 
najdraži raspet Spasitelj. 


Ljubim te, mili Isuse moj, 
sad koji si živ u hostiji toj, 
jer ti ćeš k meni doći sad 

u srce ja te primam rad. 

O Isuse, nebesa sjaj 

i drag si uhu ugođaj, 

ko meda cvijet u ustima, 
užitak svet u srcima. 


Tko kuša tebe, glad i žeđ 
sve veća hvata njega sveđ, 
On samo tebe željet zna, 

ti ljubav si mu jedina. 

O Isuse, o raju sam, 

kog s nadom, čežnjom dozivam, 
ja suze ronim za tobom 

i vičem k tebi dušom svom: 


Sveđ ostaj s nama, Spase naš, 
da svjetlom nas obasjavaš, 

iz duša mrak da izgoniš, 
milinom zemlju napuniš. 


O Djevin cvijete, Isuse, 

s kog sve nam slasti liju se, 
Sva slava tebi, sva ti čast 

i kraljevska u raju vlast. 

Anđeoske eto hrane 

putnici se njome hrane, 
to je kruh za odabrane, 
ne daje se svijetu zlom. 


Kad je tajna razlomljena, 
znaj da čest joj odijeljena 
ko cjelina vrijedi njena, 
jer u svakoj sav je dar. 


Nit se mijenja što pri tome 
stas il stanje sakritome: 
prilike se samo lome, 

ne trga se sama stvar. 

Davno mu je spominjanje, 
Izakovo žrtvovanje, 
izraelskog Vazma janje, 
mana, hrana pustinjom. 


Dobar Pastir, pravo jelo, 
smiluj nam se, Janje bijelo 
brani, vodi stado cijelo 

k strani žića blaženog. 


Silni Bože što nam jesti 

na zemaljskoj daješ cesti: 
daj nam gore s tobom sjesti 
u nebu kod stola svog! 

Dušo Kristova, posveti me, 
Tijelo Kristovo spasi me, 
Krvi Kristova napoji me, 
Vodo iz prsiju Kristovih 
operi me, 
Muko Kristova okrijepi me, 
O dobri Isuse, usliši me, 
Među rane svoje sakrij me, 
Ne daj da se odijelim od tebe, 
Od neprijatelja zlobnog 
obrani me, 
Na čas smrti moje zovni me, 
I odredi da dođem k tebi, 
Da te sa svetima tvojim hvalim 
u nebu po sve vijeke. Amen. 

Klanjam ti se smjerno, tajni Bože naš, 
što pod prilikama tim se sakrivaš, 
Srce ti se moje sasvim predaje 


jer dok promatra te svijest mu prestaje. 


Vid i opip, okus varaju se tu, 

al za čvrstu vjeru dosta je što čuh, 
Vjerujem u svemu Kristu Bogu svom, 
istine nad ovom nema Istinom. 


Samo Bog na križu bješe oku skrit, 
ovdje je i čovjek tajnom obavit, 
Vjerujem u oba, oba priznajem, 
s razbojnikom isto skrušen vapijem. 


Rana kao Toma ja ti ne vidim, 

ipak Bogom svojim priznajem te s njim, 
Daj da vjera moja uvijek življe sja, 

da se ufam u te, da te ljubim ja. 


Uspomeno smrti Spasa premilog, 
živi Kruše, što si život puka svog, 
Daj da sveđ od tebe i moj živi duh, 
dokraj žića budi najslađi mu kruh. 


Pelikane nježni, Spasitelju moj, 
blatna me u krvi peri presvetoj, 

I kap njena može svijet da spasi cijel, 
da bez ljage bude posve čist i bijel. 

Isuse kog sad mi krije veo taj, 


žarku želju, molim, ti mi uslišaj: 


Daj da otkrito ti lice ugledam 
i u slavi tvojoj blažen uživam! 

Moj Isuse, 

raskriljujem tebi ruke, 
da se sjetiš svoga križa, 
svoje muke. 


Moj Isuse, 

otvaram ti usta svoja, 
da sve čuješ što mi želi 
duša moja, 


Moj Isuse, 

otkrivam ti srce svoje, 
prijestolje da sveto nađeš 
u njem svoje, 


Moj Isuse, 

uzdižem ti bolne oči, 
zvijezdo moja, svijetli meni 
u toj noći. 


65 
Na gozbu Kralja Jaganjca 
u bijelom ruhu idimo, 


kroz more prošav Crveno 
vladaru Kristu pjevajmo. 

U svojoj divnoj ljubavi 

on pit nam daje svetu Krv, 
ta ljubav Tijelo njegovo 
ko svećenik prikazuje. 


Od krvi se na vratima 
strahovit plaši anđeo, 
put u moru se otvara, 
dušmana vali gutaju. 


Naš Vazam odsad Isus je, 
vazmeno naše Janje on, 

i čistim ljudskim dušama 
neokaljani, čisti kruh. 


O rajska žrtvo istinska, 
što pak6 si pokorila, 

što pretrgla si smrtni vez 
i dar života donijela! 


Nadvladav pako slavno Krist, 
barjake svoje razvija, 

raj otvara i povlači 

ko sužnja kralja tminskoga. 


Da budeš vazda, Isuse, 
veselje naše uskrsno, 
preporođene izbavi 

od grijeha smrti užasne. 


Sva slava Ocu vječnomu 
i uskrslomu Sinu mu 

sa Tješiteljem Presvetim 
u vječne vijeke vjekova! 

O hostijo spasonosna, 

što otvaraš nam širom raj 
sred hrvanja sudbonosna 
ti jačaj nas i očuvaj! 


Gospodinu Trojedinom 
nek bude slava vječita, 

koj život vječni puku svom 
u rajskom domu neka da. 


Otajstvu tom božanstvenom, 


svi dajmo hvalu dušom svom. 


Nek bude slavljen Višnji Bog, 
kroz vjekove od stvora svog! 

O duša naših hrano, 

o jelo izabrano, 

o naša radosti. 
Ti okrepom nam budi, 
i puni naše grudi 
nebeskom radosti! 


O žrtvo divna, sveta, 
za grijehe cijelog svijeta, 
ti ljudskog roda spas. 
Ti slabe jačaj, hrani, 
a čiste čuvaj, brani, 
sve u raj vodi nas! 


134 








O Spase štono milo 

tu lice ti se skrilo 

pod krušnom prilikom, 
Kad veo s njega mine, 
nek u nebu nam sine 
u svemu sjaju svom! 

Ostani s nama, Gospodine, aleluja! 
(svi ponavljaju) 


Ti si, Gospodine, hrana izabranih, 
ti si kruh koji si s neba sišao. 

Ti si vino, koje krijepi djevice, 
budi slabima hrana koja ih jača. 


Ti si vodič do nebeske gozbe, 
ti si zalog buduće slave. 


Ti si svjetlo koje prosvjetljuje zemlju, 
ti si utjeha u našim nevoljama. 


Ti si Krist, Sin Boga živoga, 
samo ti imaš riječi života vječnoga. 
Kako je slatka, Gospodine, tvoja gozba, 
kako su mile tvoje riječi. 


Za izvorom čeznu žedni jeleni, 
a mir traže uznemirena srca. 


Teška tama prijeti zemlji, 
smrtna mržnja razdvaja narode. 

Da budemo braća na gozbi Očevoj, 
da budemo jedno srce i jedna duša. 

Usta moja uzdižite 

k preslavnome tijelu glas, 

I krv dragu proslavite, 

što je proli za sve nas, 
Čedo Majke plemenite, 
ljudskog roda Kralj i Spas. 


Dan je svima smrtnicima 
Djeva nam ga porodi, 

i On prođe sijuć tlima 
zrnje riječi Božijih, 

A na kraju vjernicima 
divan spomen ostavi. 


Kad je s braćom večerao 
Spas na gozbi posljednjoj, 
sav je zakon obdržao 

On u hrani vazmenoj. 

I k6 hranu tad je dao 
sama sebe družbi svoj. 


Gospod zbori i kruh biva 
svetim tijelom njegovim, 
likom vina krv se skriva, 
okom toga ne vidim, 

Ali sama vjera živa 
kazuje bezazlenim. 

Divnoj dakle tajni ovoj 
klanjamo se smjerno mi, 
Stari zakon žrtvi novoj 
nek se sada ukloni. 
Vjera duši čovjekovoj 
nek spoznanje dopuni. 


Bogu Ocu, Bogu Sinu, 

hvala s pjesmom radosnom, 
Slavimo im veličinu, 

častimo ih dušom svom. 

K duhu Svetom nek se vinu 
glasi s dikom jednakom. Amen! 


Ti 


Zdravo Tilo Isusovo 

na oltaru posvećeno. 
Zdravo tilo Isusovo 

od Divice porođeno. 
Zdravo tilo Isusovo, 

za nas na križ pribijeno. 
Zdravo tilo Isusovo, 

mrtvo u grob sahranjeno. 
Zdravo tilo Isusovo, 

vele slavno uskrišeno 
Zdravo tilo Isusovo, 

na nebesa uzneseno. 
Zdravo tilo Isusovo, 

nam za hranu podiljeno. 

Zdravo tilo Isusovo, 


po svem svitu proslavljeno. 


Zdrav Isuse uzvišeni, 
za nas mnogo poniženi. 
Tvoje sveto upućenje 


nek nam bude na spasenje. 


Za prislavne tvoje rane 
ti pomozi sve kršćane. 
I za sveto tilo tvoje 
daj nam dio slave svoje. 
Ti si vrutak od milosti, 
slatki Isuse, ti nam prosti. 
Sine Božji, nam se smiluj, 
sve grišnike ti pomiluj. 
Tebi hvala, tebi dika, 
tebi slava u vik vika. Amen. 

Zdravo Krvi Isusova 

na oltaru posvećena. 
Zdravo krvi Isusova, 

za nas grišne prolivena. 
Zdravo krvi noge live, 

ti operi duše krive. 
Zdravo krvi desne noge, 

pokrij naše grijehe mnoge. 
Zdravo krvi live ruke, 

izbavi nas vične muke. 
Zdravo krvi ruke desne, 

milosti nam daj nebesne. 
Zdravo krvi svetih grudi, 

na pokoru nas probudi. 

Zdravo krvi svega tila 
što na zemlju sva se slila. 
Naših grija za proštenje, 
svega svita za spasenje. 
Zdravo krvi, zdravo tilo, 
sve nam po vam dobro bilo. 
Krotak jezik, pamet zdrava, 
čisto srce, dila prava. 
Milost ljudim na nizini, 
Bogu slava na visini. Amen. 

Uzmite, jedite, 

moje vam tijelo to je, 
Uzmite, pijte svi, 

evo vam krvi moje. 


Spasitelj reče to, 
njegova riječ bi dosta, 
Tijelo i sveta krv 
u taj čas namah posta! 


Danas kroz vjekove 

u Crkvi isto biva. 
Međ nama, sretni smo, 
imamo Krista živa! 


Kada nas žića put 
hoće da jadom smrvi, 
štita, gle, Kristova: 
tijela mu, svete krvi! 

Na Isusov se spomen sam 
u duši budi dragi plam, 
Al vrh je radostima svim, 


u društvu milom kad si s njim. 


Što nježnije da zapjevaš, 
što ljupkije da poslušaš, 
Il što da draže promatraš, 
no što je Isus, Gospod naš? 


O blag spram sviju, Isuse, 
što mole ili kaju se, 

Il traže te kroz žića vaj: 
Tko tebe nađe, nađe raj! 


Govoriti je uzalud, 

badava peru cio trud, 

Tko kuša, taj tek pravo zna 
što znači ljubav Gospodnja. 

Ti, Isuse, milinom svom 
i našom budi nagradom; 
Naš ponos cijeli bio tek 
u tebi, Spase, zauvijek! 

Kušajte i vidite 
kako je dobar Gospodin. 

Gospodin je pastir moj: / 

ni u čem ja ne oskudijevam; 
na poljanama zelenim / 

on mi daje odmora. 


Na vrutke me tihane vodi / 
i krijepi dušu moju. 

Stazama pravim on me upravlja / 
radi imena svojega. 


Pa da mi je i dolinom smrti proći / 
zla se ne bojim, jer ti si sa mnom. 
Tvoj štap i palica tvoja / 
utjeha su meni. 


Trpezu preda mnom prostireš / 
na oči dušmanima mojim. 
Uljem mi glavu mažeš, / 
čaša se moja prelijeva. 


Dobrota i milost pratit će mene / 
sve dane života moga. 

U Gospodnjem ću domu prebivati / 
kroz dane mnoge. 


(Ps 23) 


76 


Blagoslivljat ću Gospodina 
u svako doba / njegova 
će mi hvala biti 
svagda na ustima! 

Nek .se Gospodinom duša 
moja hvali / nek čuju 
ponizni i nek se raduju! 


Veličajte sa mnom Gospodi- 
na / uzvisujmo ime 
njegovo zajedno! 


Kušajte i vidite kako je 
dobar Gospodin / 
blago čovjeku koji se 
njemu utječe! 


Oči Gospodine gledaju 
pravedne / uši mu sluša- 
ju vapaje njihove. 


Blizu je Gospodin onima 
koji su skršena srca / 
a klonule duše spasava. 


(ps 34) 


77 


Pjevajte Gospodinu pjesmu novu / 
pjevaj Gospodinu sva zemljo! 


Pjevajte Gospodinu, hvalite 


ime njegovo! / Navješćujte iz 

dana u dan spasenje njegovo, 
kazujte poganima njegovu slavu, / 

svim narodima čudesa njegova. 

Velik je Gospodin, hvale predo- 


stojan, / strašniji od svih 
bogova. 


Ništavni su svi bozi naroda, / 


Gospodin stvori nebesa! 


Slava je i veličanstvo pred njim / 


sila i sjaj u Svetištu njegovu. 


Raduj se, nebo, i kliči zemljo! / 
Neka huči more i što je u njemu! 


Nek se raduje polje i što je na 


njemu, / neka klikće šumsko drveće 


pred Gospodinom jer dolazi, / 


jer dolazi suditi zemlji. 
Sudit će svijetu u pravdi / 
i narodima u istini svojoj. 

Hvalite Boga u svetištu 
njegovu, / slavite ga u 


veličanstvu svoda nebeskog! 


Hvalite ga zbog silnih djela 
njegovih, / slavite ga zbog 
beskrajne veličine njegove! 

Hvalite ga zvucima roga, / 


slavite ga harfom i citarom! 
Hvalite ga igrom i bubnjem, / 


slavite ga glazbalima 
zvonkim i frulom! 
Hvalite ga cimbalima 
zvučnim, / slavite ga 
cimbalima gromkim! 


(Ps 96) 

Sve što god diše, / 
Gospodina neka slavi! 
aleluja! 


(Ps 150) 

Gdje je ljubav, prijateljstvo, 
Bog je tamo / združila nas 
je u jedno ljubav Kristova. 
Blaženi oni kojih je put neokaljan / 
koji hode po Zakonu Gospodnjem. 
Blaženi oni koji čuvaju propise nje- 
gove / čitavim srcem njega traže. 
Naredbe si svoje dao / 
da se brižno čuvaju. 
O, kad bi čvrsti bili putovi moji / 
da tvoja čuvam pravila! 
Slavit ću te u čestitosti srca / 
kad naučim sudove pravde tvoje. 
Tvoja ću pravila čuvati: / 
ne zapusti me nikada! 
Kako će mladić čistim sačuvati put 
svoj? / Čuvajući riječi tvoje! 
“Svim srcem svojim tebe tražim: / 
ne daj da zastranim od zapovijedi 
tvojih 


(Ps 119) 

Gospodine, tko smije prebivati 
u šatoru tvome / tko li 
stanovati na svetoj 
gori tvojoj? 


Onaj samo tko živi čestito, / 
koji čini pravicu, 

I istinu iz srca zbori, / 
i ne kleveće jezikom. 

Koji bližnjem zla ne 
nanosi / i ne sramoti 
susjeda svoga; 

Koji zlikovca prezire, / 
a poštuje one što se 
Gospodina boje. 


Koji se zaklinje prijatelju / 
a ne krši prisege, 

I ne daje novca na lihvu, / 
i ne prima mita 
protiv nedužna. 

Tko tako čini, / pokolebat 
se neće dovijeka! 


(Ps 15) 

Dođi, dođi, spase naš, 
tebe čeka narod vas, 
Grešnici te molimo 

i ponizno prosimo: 

(jedan): Veseli se, puče moj 
Spas će brzo doći tvoj! 

(svi): Veseli se, puče moj, 
spas će brzo doći tvoj! 


Dođi, prava svjetlosti, 

razbij našu tminu ti, 

Iz bludnje nas izbavi, 

na svjetlo nas izvedi. 
Veseli se... 


Dođi, Božje čedo ti, 

svima puno blagosti, 

Čuj uzdahe grešnika: 

nek Oca tvog milost sja. 
Veseli se... 


Dođi, dobri Gospode, 

primi ove darove, 

Primi vino i naš kruh, 

blagoslovi rad i trud! 
Veseli se... 


Dođi, Spasitelju naš, 

da nam hranu Božju daš, 

Naša duša gine sva, 

nek je hrani ljubav tva. 
Veseli se... 

Tebi velim, Bože, hvala, 
tvoja nam je milost dala 

Djevu Mariju, 
Djevu Mariju. 


Spremio si čistu, divnu, 
dobru Majku svome Sinu: 
Majku Mariju, 
Majku Mariju. 


Marija će svima sjati, 

Isusa će svijetu dati 
Djeva Marija, 
Djeva Marija! 


Nebesa, odozgor rosite, 
i oblaci pravednog daždite! 


Ne srdi se, Gospodine, ne spominji se 
krivnje dovijeka. Evo opustošen je grad 
Svetoga, Sion postade pustinjom: Jeru- 
zalem je napušten, kuća svetosti tvoje 
i slave tvoje, gdje su te hvalili oci 
naši. 


Nebesa... 


Sagriješismo i kao čovjek gubav po- 
stadosmo, i popadosmo svi mi kao lišće, 
i opačine naše kao vjetar odnesoše nas, 
sakrio si lice svoje od nas, i bacio si 
nas u ruke opačina naših. 


Nebesa... 

Pogledaj, Gospodine, nevolju naroda 
svoga i pošalji koga imaš poslati. 


Pošalji Jaganjca gospodarem zemlje, od 
stijene pustinjske k gori kćeri Sionske, 


da on digne jaram ropstva našega. 


Nebesa... 


Utješi se, utješi se, narode moj, 
brzo dolazi spasenje tvoje. Zašto se 
žalošću izjedaš, jer ti se bol obnavlja? 
Spasit ću te, nemoj se bojati, jer sam 
ja Gospodin Bog tvoj, Sveti Izraelov, 
tvoj Otkupitelj. 


Nebesa... 

Klikujte sada zanosno, 
nebo i modri vrhovi! 
Nek nam gore provru 
medom, rode pravdom: 
Skoro će doći Spasitelj, 
pomoći bijednim ljudima! 


Dođi, o Bože milosni, 
mirom nas svojim pohodi 
da se tebi čista srca 
radujemo. 

Ustani, Bože svemoćni, 
vodi nas putem spasenja! 

O da se maknu planine, 


plava nebesa rastvore! 


Dođi, Bože, kaži nama 
lice svoje. 

Gospode, nemoj kasniti: 
smiluj se puku svojemu! 

Padaj s neba, roso sveta, 
padaj s rajske visine. 
Vapijahu starog svijeta 
duše čiste, pravedne. 
Otvori se, zemljo mila, 
da iz plodnog tvoga krila 
U taj sretan, blažen čas 
svemu svijetu nikne spas! 


Sve na svijetu, Bože blagi, 
dare ti prikazuje, 
Primi i taj dar predragi 
koji puk tvoj žrtvuje: 
Pod prilikom kruha, vina 
krv i tijelo tvoga Sina 
Neizmjerne cijene dar 
stavlja tebi na oltar! 


Već se bliži vrijeme blago, 
već se bliži onaj čas, 

Kad će izić Sunce drago, 
svanut svemu svijetu spas. 

Svani, dane, i noć skrati, 
sini, Sunce, i povrati 
Bogu čast na visini, 
svijetu mir na nizini. 

Evo ide vrijeme sveto 
zapjevajmo svi veselo: 
Srca gore, evo zore! 


Gospodin nas od sna budi: 
Ustanite, lijeni ljudi! 
Srca gore, evo zore! 


Grijehe svoje oplačimo, 
dušu lijepo očistimo. 
Srca gore, evo zore! 


Kraj nek bude svakoj zloći, 
Sin će Božji k nama doći. 
Srca gore, evo zore! 


Već ga nosi mila Mati, 
ona će ga nama dati. 
Srca gore, evo zore! 


Zdravo, puna svih milina, 
kličimo joj iz nizina. 
Srca gore, evo zore! 

Djetešce mileno 
spavaj mi slatko, 
na tvrdoj slamici, 
sunašce zlatno. 


Spavaj božansko 
Djetešce ti milo, 
srce ti Majčino 

tu pjesmu svilo. 


Spavaj najmilija 
zvjezdice moja, 
pjesmice pjeva ti 
sad Majka tvoja. 
Spavaj... 


Spavaj ti ružice, 
majčino zlato, 
spavaj, o Janješce, 
svoj zemlji dato. 
Spavaj... 


Djetešce nam se rodilo, 
u jasle se položilo. 


Isuse mili, Bože moj, 
srce ti dajem da sam tvoj! 


Sin Boga Oca i Bog sam 
s neba na zemlju siđe k nam. 
Isuse... 


Čista ga Djeva rodila, 
i svojim mlijekom dojila. 
Isuse... 


Isus mu ime Otac da, 
da nas otkupi, posla ga. 
Isuse... 

Dvorani neba doniješe glase 
narodom: 
Isus se rodi, spasenje plodi 
porodom. 


Betlem je mjesto, u kome čisto 
Djetešce, 

rodi se za nas, oikupi da nas 
Janješce. 


Štaliča prosta bi njemu dosta 
prigodna. 

O dobrog Kralja komu je štala 
ugodna! 


Ej stvore mali, k betlemskoj štali 
sad hrli, 

Isusa dragog ljubavlju žarkom 
prigrli. 

Dare mu nosi i milost prosi 
nebesku. 

Hvalu mu podaj, slavu mu pjevaj 
anđelsku! 

Narodi nam se Kralj nebeski 
od Marije, čiste Djevice. 


Na tom mladom ljetu veselimo se, 
mladoga Kralja mi molimo! 


Po njemu slijedi sveti Stjepan, 
prvi mučenik Gospoda Boga. 


Sveti Ivan preljubljeni, 
međ" apostolim' preodabrani. 


Malu dječicu pomoriše 
za ime Božje kao ovčice. 


Sveta tri kralja dare nose: 
tamjan i zlato, plemenitu mast. 


O mi svi Božji krštenici, 
mladomu Kralju dare nosimo! 


Hvaljeno budi Sveto Trojstvo, 
hvalu svi dajmo Gospodu Bogu! 


Daj nam Bog zdravlje, k tomu veselje! 
Na tom mladom ljetu svega obilje. 

Spavaj, spavaj, Djetiću, 
Ti, nebeski Kraljiću, 

u tim tvrdim jaslicam, 
gdje te stavi Djevica, 
Majka tvoja premila. 


Spavaj, rajska ljeposti, 
spavaj, vrelo milosti, 
Na to malo slamice, 
koju pomnja Djevice 
Po toj špilji pokupi. 


Spavaj, svijeta radosti, 
spavaj, vrelo slatkosti, 
Zoga Majka Djevica, 
svih nebesa kraljica 
nama noćas porodi. 


Spavaj, žarko Sunašce, 
spavaj, zlatno srdašce, 
I nemoj nam plakati, 
jer ćeš Majci zadati 
Jad i nama žalosti. 


Spavaj, rajska svjetlosti, 
i sva naša kreposti: 

S Majčicom nas utješi, 

i moljenja usliši, 

Moć daj našoj slabosti. 

Spavaj, koji satvori, 
svijet i raj nam otvori, 
Majku Djevom ostavi, 
i naredbe postavi, 

Za raj nama dobiti. 


Spavaj, naša ljubavi, 

i cd zla nas izbavi, 
Zarad slavne Djevice, 
sretne svoje Majčice, 
Svaku sreću davši nam. 


Spavaj, Cvijete rumeni, 
usred zime rođeni, 

Od anđela hvaljeni, 

i od ljudi željeni, 
Komu nema prilike. 


Spavaj, ista Krasnosti, 
spavaj, višnja Mudrosti, 
Koji sve si stvorio, 

pak se na svijet rodio, 
Od prečiste Djevice. 


Spavaj, višnji Plemiću, 
svemogući Božiću, 

A mi ćemo pjevati, 

i hvale ti davati, 


S Majkom tvojom premilom. 


Svim nam čestit došao, 
buduć na svijet prešao, 
Daruj nama milosti 

i nebeske radosti, 
Život uvijek blaženi! 

Sveta Majko Kristova, 
budi sveđer gotova 
Sinka za nas moliti; 
daj nam sretno vidjeti, 
Njeg' u raju nebeskom. 

Radujte se narodi, kad čujete glas 
da se Isus porodi u blaženi čas. 
Svaki narod čuj, čuj, 

i Betlemu pristupljuj! 


Vidi Božje Otajstvo u podrtoj štalici 

i tko trpi uboštvo na toj tvrdoj slamici. 
To Otajstvo čuj, čuj, 

i k jaslicam pristupljuj! 


Raduje se Marija s Josipom gledeći, 
Anđeo pjeva »Gloria« po zraku leteći. 
I ti svijete čitavi, 

Spasitelja pozdravi! 


Pođi i ti narode, k betlemskome dvoru, 
pridruži se klanjajuć anđeoskom koru! 
Lijepe dare daj, daj, 

pa mu lijepo zapjevaj: 


Zdravo mali Isuse, koji sad nas pohodi! 
tebe sav puk uznosi, nas u slavu ti vodi! 
Sveto tvoje rođenje 

bilo svim na spasenje! 

Svim na zemlji mir veselje, 
budi polag Božje volje! 

To sad nebo navješćuje 

i glas s neba potvrđuje! 


Dobre volje svaka duša 
grijeha neka već ne kuša, 
Nego hvali, diči Boga 

što je poslć6 Sinka svoga. 


Sinka svoga, Boga moga, 

s Ocem, Duhom jednakoga, 
Duhom Svetim začetoga, 

od Marije rođenoga. 


O grešniče, to promisli, 
što učini Otac višnji: 
Sinak njegov, dijete milo 
za sve nas se porodilo. 


Vrhu kralja koj kraljuje, 
vrh gospode gospoduje, 
Ubog evo u štalici, 

povit leži na slamici. 

U se vrime godišta 
mir se svijetu naviješta, 
Porođenje Djetića, 
od Djevice Marije. 

Od prečiste Djevice, 
i nebeske Kraljice, 
Anđeoske Cesarice, 
svete Djeve Marije. 


Djeva Sina porodi, 
đavlu silu svu slomi, 
A kršćane oslobodi 
sveta Djeva Marija. 


U jasle ga stavljaše, 
majka mu se klanjaše, 
I slatko ga ljubljaše 
sveta Djeva Marija. 


Anđeli mu služahu 
novu pjesmu pjevahu, 
U njeg milost prošahu 


s' svetom Djevom Marijom. 


U ponoć se Bog rodi, 
nebo, zemlju prosvijetli, 
kak' u podne svjetlo bi 
svetom Djevom Marijom. 


Zrak izađe zornice 
od prečiste Djevice, 
Anđeoske Cesarice, 
svete Djeve Marije. 


Svako svijeta stvorenje 
ima sada veselje 

Božje štujuć rođenje 

od Djevice Marije. 

Oci u limbu pjevaše 
kad te glase slušaše 
Da Bog rođen bijaše 
od Djevice Marije. 


Slava Bogu višnjemu, 
Gospodinu našemu, 
I čovjeku smjernomu 


s' svetom Djevom Marijom. 


Koj* u tminah stajahu 
i bez svjetla bijahu, 
Sina Božjega čekahu 
od Djevice Marije. 


Kog obeća Bog dati 
ina svijet im poslati, 
Ter iz tmina puštati 
svetom Djevom Marijom. 


Tog željahu vidjeti 

i s veseljem primiti, 

Pa s njim uvijek živjeti 

s svetom Djevom Marijom. 


Anđeo priđe nebeski 

ter pastirom navijesti 
Prevelike radosti 

svetom Djevom Marijom. 


O pastiri, tecite, 

stada vaša pustite, 

Sina Božjeg vidite 

svetom Djevom Marijom. 

Tad pastiri pođoše, 

Sina Božjeg nađoše, 

Ter mu hvale dadoše 
svetom Djevom Marijom. 


Slava Bogu vječnomu, 
Gospodinu našemu, 

I čovjeku smjernomu 

s' svetom Djevom Marijom. 


Slavu vječnu vidješe 

ter se vele čudiše, 

Bogu se pokloniše 
svetom Djevom Marijom. 


I to čudo procvjeta 
nad tim Kraljem od svijeta 
Kog uboga, čestita 
povi Majka Marija. 


Kralj u jaslam ležaše, 

a odjeće nemaše 

Jer uboštvo ljubljaše 
svetom Djevom Marijom. 


Tebe, Isuse, hvalimo, 
sveto Trojstvo slavimo, 
Majku tvoju častimo, 
svetu Djevu Mariju. 


Amen 

Veseli se Majko Božja puna milosti, 
veseli se i raduj se, rajska svjetlosti, 
Jer si noćas porodila, 

pak i mlijekom zadojila, 

Boga malahna — Boga malahna. 


Veseli se jer si vječno djevstvo ljubila, 
zato truda i mučnosti. nisi trpjela. 
Neg' začevši u posluhu 

po nebeskom svetom Duhu 

Jesi rodila — Jesi rodila. 


Veseli se, jer kako si vazda želila, 
radi česa tvoga Boga sveđ si molila. 
Djevicom si vazda bila, 

djevicom si porodila 

Boga našega — Boga našega. 


Ah da nam je sad vidjeti kako djeluješ! 
i razmišljat kako Sinka dragog miluješ, 
Kako grliš i cjelivaš, 

kako štuješ i uživaš 

Kog si rodila — Kog si rodila. 


Ter žalostan tko bi stao ovo gledajuć 
tko se ne bi veselio ovo vjerujuć: 
Gdje Bog čovjek učini se, 

i od Djeve porodi se 

Svijeta Stvoritelj — Svijeta Stvoritelj. 

Vesel'te se svi Anđeli koji pjevaste 
Slava Bogu a mir ljudem koji nazvaste 
Jer se Bog vaš i naš rodi 

da nevoljni svijet pohodi 

Svojom milošću — svojom milošću. 


Veselte se svi pravedni jer vas poziva 
Da nam dade onu slavu u koj' prebiva: 
Rad šta čovjek učini se, 

i na jadni svijet rodi se 

Bog naš predobri — Bog naš predobri. 


Nek i grešnik veseli se premda plakati 
imao bi, i za grijehe sveđer kukati. 

Jer on ako bude htjeti 

grijeh će mu se pomrsiti 

Svaki potpuno — svaki potpuno. 


Veselte se, sve planine i sve doline, 
ptice, vode, stabla brda i sve živine, 
Jer koji je vas stvorio 

i od ništa učinio 

Sad se rodio — Sad se rodio. 


Veselmo se i mi braćo ovdje zajedno, 
al veselje neka naše bude pravedno. 
Svi se grijeha odrecimo 

i srčano utecimo 

Bogu rođenu — Bogu rođenu. 


u stečenju vječnog zdravlja od vas željena, 
Kojega vam rođen dao 

kako bude iko pitao 

Na dan današnji — Na dan današnji. 


Svim vam Božić nazivamo, braćo ljubljena, 
I 

On svim dao da budemo Božić provesti 
bez duhovne i tjelesne kakve bolesti, 
A po smrti pak svim dao, 

kako nam je obećao: 

Vječne radosti — Vječne radosti. 

Ustajte, pastiri, 

na poljani vi, 
Potecite žurno 

do štalice svi: 

Jer veliko čudo se 
dogodi tam: 

Na zemlju je doš6 
ko dijete Bog sam. 


U štalici jesu 

tek osobe tri, 

Pa idemo s vama 

i mi anđeli. 
Zapjevajmo pjesmu 
i dignimo glas: 

To dijete u jaslam 
je Isus naš Spas! 

Zdravo budi, mladi Kralju, 
u štalici rođeni, 

I od Majke, Djeve čiste 

u jaslice stavljeni. 


ll* 

Zemlju, more i nebesa 
silan ti nadilaziš, 

A sad među volom, oslom, 
malešan se nalaziš. 


O ti, drago Janje Božje, 
u toj hladnoj štalici, 
Kako dršćeš, kako plačeš, 
ležeći na slamici. 


Dršćeš zato da svog srca 
ljubavlju nas ogriješ. 
Plačeš zato da nas njome 
kao zlatom odjeneš. 


Za tu ljubav, milo Dijete, 
što da tebi damo mi? 
Srdaca ti naših evo, 

o Isuse, primi ih! 


Puna sreće dolaze ti, 

lete s pjesmom radosnom: 

S Ocem, s Duhom, slava Tebi, 
mladom Kralju premilom! 


Hvaljen, slavljen od svih bio 
na nebu i zemlji svoj. 
Sav svijet vazda zahvaljiv6 
Majci tvojoj prečistoj! 

Tri kralja jahahu, 

s onih sunčanih stran, 
Tri dara nošahu: 

mir, zlato, tamijan. 


Tri kralja dođoše 
pred grad Jeruzalem, 
Pitajuć za mjesto 
gdje se rodi Isus. 


U palači stojeć' 
odgovori Irud: 

Naći ga nećete, 

zalud je sav vaš trud. 


Ako ga nađete, 
natrag se vratite, 
I meni Irudu 
glase donesite. 


Irude prehudi, 

Irude prekruti, 
Krista hoćeš ubit" — 
to nam srce sluti. 


AL im od anđela 

u snu nauk bi dan, 
Neka dalje krenu 
iskati drugi stan. 

Sutradan pođoše, Došav u Betlem, pred Kralja mladog 
Irud nije znao, ' padoše. : 
Pravi put nađoše, Darove svoje Isusu Kralju dadoše. 
Bog im pomogao. 
Kralju kraljeva nek slavu pjeva svaki nas — 
Mariji rekoše: Daj, svijete cijeli, ti se veseli 
Zdravo, oj Djevice, ovaj čas! 
Zdravo, oj Majčice, 
nebeska Kraljice! 


Isus digne ruke: 108 

Drago im hvaljaše, 

I nebeske dvore Rodio se Bog i čovjek 
njima obećaše. usred stajice, 


Rumen cvjetak, dragi sinak 
svete Djevice. 


107 
Anđeli, čuj, pjevaju; 
slava Bogu na nebu, 


Neb : daj ok išezd isok + 12041 
ebo aj oku zvijezdu visoku vidjeti Pipoća ljudma dokeš volje 


Jer triju Kralja stazicu valja 





slijediti. na nizini tu. 

Svjetla nebesa čine čudesa Rođenom: Tu na slami sinak leži, 

Anđeli svoju pjesmicu poju toči suzice, 

Malenom. Za nas slabe grešne ljude, 
| svoje ovčice. 

Kraljima zvijezda u Betlem kaže stazicu Anđeli... 

Po njoj su tako spoznali lako 

štalicu. Među volom, među oslom 

tužno tuguje, 

Tamjan i zlato, mast dragu na to uzeše, Od sveg svijeta nitko njega 

Slijedeći svjetlost, od Boga milost tu ne miluje. 

pođoše. / Anđeli... 

A1 pastiri sa svog polja 
hitro ustaju, 
Idu k njemu pa se njemu 
lijepo klanjaju. 

Anđeli... 


S istoka tri sveta kralja 
tamo putuju, 
Hitro dođu k mladom kralju 
pa ga daruju. 

Anđeli... 


I ti, dušo, k mladom kralju 
sad se otpravi, 
Molitvom i pjesmom njega 
lijepo pozdravi. 

Čuj nas, Gospodine, 
grešni smo ljudi, 
Blag i milostiv 
nam budi! 


Svevišnji Kralju, naš Otkupitelju, 
mi k tebi suzne podižemo oči, 
Budi nam Kriste, uvijek u pomoći! 
Čuj nas... 


Molimo, Bože, tvoje veličanstvo, 
usliši prošnje, uzdahe nam zdvojne, 
Oprosti blago grijehe naše brojne! 
Čuj nas... 

Uhvaćen nevin, vođen kao janje, 

okrutno suđen za nas grešne ljude. 
Smrt neka tvoja, Kriste, spas nam bude! - 
Čuj nas... 

Čuj, stvoritelju milostiv 
naš plač i naše molitve, 

U posvećenom postu tom, 
u korizmenom vremenu. 


Ti srca blag istražuješ, 
ti slabost našu poznaješ. 
Poštedi, mi se kajemo, 
proštenja milost molimo. 


O mnogo, mnogo griješismo, 
ispovijedamo, smiluj se! 
Rad slave svoga imena 
izliječi bolne, Gospode. 


Daj moć da žudnje tjelesne 
uzdržljivošću morimo, 

Da srca, grijeh odbacivši, 
ne dadu paše strastima. 


Udijeli, Trojstvo blaženo, 
podari, Bože jedini, 
Da posti tvojim vjernima 
donesu plod obilati. 

Amen. 

Ja se kajem, Bože mili 
od svakoga grijeha moga, 
Moje srce gorko cvili 

jer uvrijedih tebe, Boga. 


Milosrđe tvoje veće 
nego moje sve krivine, 
Tvoja milost pustit neće 


skrušen grešnik da pogine. 


Ljubim tebe, dobri Bože, 
iz dubine srca svoga, 
Što već moja duša može, 
više nego seb' istoga. 


Ja sam spreman svekoliko 
izgubiti i umrijeti, 

Nego tebe, rajska diko 
unaprijedak uvrijediti. 


Grijehe moje i prikore 
namjesniku tvom otkrit ću: 
I štogod mi da pokore 
bogoljubno izvršit ću. 


Smiluj mi se, Oče sveti, 
po velikoj tvćj milosti! 

O Isuse moj propeti, 
teške moje grijehe prosti! 

O Isuse, daj da pjevam 
muku tvoju, suze lijevam 
Gledajuć te nevina, 

za nas grešne mučena. 


Isukrste, svoju muku 
daj osjetit svome puku, 
Po toj muci ti nam daj 
Poslije smrti vječni raj! 


Na Maslinskoj moliš gori, 
tu te smrtna muka mori 

I oblijeva krvav znoj, 
Isuse, o Bože moj. 
Isukrste... 


Ah, ti mirno križ svoj nosiš, 
nit se tužiš niti prosiš, 
Dobar pastir duša svih 

rado trpiš sve rad njih. 
Isukrste ... 


Skrušenomu sad i meni 
prosti, Kriste božanstveni, 
Kad mi dođe smrtni čas, 
daj mi tada vječni spas! 
Isukrste... 


115 


Prosti moj Bože, kajem se, prosti, 
gle, u žalosti srce mi mre. 

Prosti moj Bože, moje slaboće, 
Pakosne zloće prosti mi blag. 


Bez broja dare meni si dao, 
a ja sam, jao, neharni stvor. 
Prosti... 


Milost mi tvoja prečesto sinu, 
ali je rinuh od sebe ja. 
Prosti... 


Nema mi mira premnoge dane, 
peku me rane, ubog sam, nag. 
Prosti... 


Digoh se na te s paklenim zmajem, 
kajem se, kajem, Isuse moj. 
Prosti... 


Zaslužih pak6 mnogo već puta, 
ludo odlutah od tebe ja. 
Prosti... 


Mrzim na grijehe, oprati želim 
suzama vrelim svaki im trag. 
Prosti... 

Prosti mi, Bože, 
dobri moj Oče, 
i srca zloće 
i čine zle. 

Radi dobrote 
velike tvoje 
krivice moje 
prosti mi sve. 


Ja grijehe svoje 
evo priznajem 
za njih se kajem 
sa srcem svim. 


Ah, žalim, žalim 
što tebe svoga 
uvrijedih Boga 
djelima zlim. 

Stala Majka pod raspelom, 
pod raspetim Sinka tijelom, 
zaplakala gorki plač. 


Kanda dušu tugujuću, 
raseviljenu, stradajuću 
probode joj britki mač. 


Turobna i ražaljena, 
bješe Majka preblažena, 
Majka Sina jedinog. 


Kad jaučuć i cvileći 
vidje dragu krvcu teći 
i pogubu Čeda svog. 

Mila Majko, milja vrelo, 
daj stradanje tvoje cijelo 
da me s tobom rascvili; 


Plam užezi srca moga 
svoga ljubit Krista Boga, 
da se meni omili! 

O Sunce spasa, Isuse, 
zasini do dna u dušu, 
dok sviće i dan biva nam 
za crnom noći miliji. 


Ti daješ vrijeme prijatno, 
ti daj i suza potoke, 

da žrtvu srca peremo 
što ljubav će je spaliti. 


Nek samo šiba pokore 

led srca našeg razbije, 

tad s vrela iz kog teko grijeh, 
proteć i dobre suze će. 


Već ide dan, tvoj slavni dan, 
i s nova svud će cvasti cvijet: 
Daj smjernu radost i nama 
obrativši nas na put svoj. 


Nek cio ti se klanja svijet, 
dobrote puna Trojice, 

a nas nek milost obnovi, 
da novu pjesmu pjevamo. 

Gospodin slavno uskrsnu, 
aleluja, aleluja, 

na ljudsku sreću beskrajnu, 
aleluja. 


On slavno svrši ljuti boj, 
aleluja, aleluja, 

od grijeha spasi narod svoj, 
aleluja. 


Ko janje na križ pribit bi, 
aleluja, aleluja, 

na križu đavla pobijedi, 
aleluja. 


Ko cio raj mu srce sja, 
aleluja, aleluja, 

i sve nas milo ogrijeva, 
aleluja. 


Sveđ hvala Kristu uskrslom, 
aleluja, aleluja, 

nek ječi zemljom spasenom, 
aleluja, 


Isus usta slavni, 

a mrak nesta tavni, 

Teška žalost minu, 

dan veselja sinu. 
Aleluja, aleluja! 

Dan je sad veselja, 
dan je Spasitelja, 
Hvalu svi mu dajmo, 
radosno pjevajmo! 
Aleluja, aleluja! 


Smrću smrt nadvlada 

neumrli sada, 

Ustade pun dike, 

slave prevelike. 
Aleluja, aleluja! 


Kad mi uskrsnemo, 

daj da začujemo 

Glas tvoj božanstveni: 

Hodite svi k meni! 
Aleluja, aleluja! 

Kraljice neba raduj se! 
Kraljice neba, raduj se! 
aleluja! 


Jer, kog si dostojna bila nosit 
Jer, kog si dostojna bila nosit 
aleluja! 


Uskrsnu, kako je rekao! 
Uskrsnu, kako je rekao! 
aleluja! 


Moli, moli Boga za nas! 
Moli, moli Boga za nas! 
aleluja! 

Na nebu zora rudi, 
ale-aleluja! 

I zemlju od sna budi, 
aleluja! 


Cj, pjevaj, kliči u sav glas, 
iz groba usta Isus naš, 
aleluja, aleluja! 


Kralj neba, zemlje, pravi, 
ale-aleluja! 

Nad paklom slavlje slavi, 
aleluja! 


O, križem svijetu vrati raj, 
i skini s njega teški vaj! 
aleluja, aleluja! 

Radujte se, kršćani, 

u Isusu sabrani, 

Isus raspet, pokopan, 

smrt nadvlada ovaj dan, 
aleluja, aleluja! 


Vrata pakla obori, 
raj nam svima otvori, 
A i stare očeve 
u nebesa povede, 
aleluja, aleluja! 

Žene dana trećega 

vidjele su anđela, 

Zorom noseć dragu mast 

svetom tijelu na počast. 
aleluja, aleluja! 


Anđeo im govori: 

Ne bojte se, žene vi, 

Isus vam je ustao, 

smrti smrt je zadao, 
aleluja, aleluja! 


Pobjedniče, slava ti, 

Spasitelju, hvala ti, 

Slava Ocu i Duhu, 

slava Trojstvu svetomu! 
aleluja, aleluja! 

Reci svakom koga znaš, aleluja, 
Ustao je Gospod naš, aleluja! 


/Njegov križ i trpljenje, aleluja, 
nosi radost, veselje, aleluja, 


Silu smrti slomi on, aleluja, 
Spasitelj naš i naš Bog, aleluja. 


/Svakog dana za naš duh, aleluja, 
pruža nama sveti kruh, aleluja. 


U tom znaku živimo, aleluja, 
pobjedi se nadamo, aleluja! 

[Čisto srce čuvajmo, aleluja, 
putem raja stupajmo! aleluja! 

Gospe od brze nam pomoći, gledaj 
jadnike koje obavija noć. 
Vjeruju u te, o Majko i Djevo, 

u tvoga majčinstva čudesnu moć! 


Majko, Majko, pomozi sad, 
moli te selo i moli te grad. 
Majko, Majko, čuj djece glas, 
Majčice ostani uvijek uz nas! 


Sa pouzdanjem nas do tebe evo, 

nosimo boli i nevolje sve. 

Tješi nas, jačaj, o Majko i Djevo, 

sve nas posvećuj kroz godine zle! 
Majko... 


Kristovoj Crkvi na obranu stani, 

zaštita budi nam u svakom zlu. 

Svetoga Oca i biskupe brani, 

svećenstvo čuvaj na nemirnom tlu. 
Majko... 


Kada se posljednja približi tama, 

pružit ćeš ruku i pomoć nam dat. 

Ostat ćeš vječno o Majčice s nama, 

tvoja će pomoć nam zauvijek sjat! 
Majko... 


12* 

Čuj nas, Majko, nado naša, 
k tebi vapimo mi svi. 

Svak ti srce sad iznaša, 
srce puno ljubavi. 


Primi primi, mila Majko, 
naša srdašca, 
To je sve što mogu dati 
tvoja dječica. 


Sretan onaj tko te hoće 

svojom zvati Majčicom, 

Jer od svake ti ćeš zloće 

zaštitom ga branit svom. 
Primi... 


Brani nas, o Majko zlata, 

budi nama u pomoć, 

a najvećma onog sata, 

kad nam s tog je svijeta poć. 
Primi... 

Čuj vruću molbu puka svog, 
o Majko naša, 
koju ti iz srca svog 
danas prinaša. 
U hramu tvom te pozdravlja 
sav puk u jedan glas: 
O Gospe velika, moli za nas! 

U bolim svojim vapi te, 

o Gospe velika, 

i nadu svoju svu u te postavlja. 
O pogledaj ga, Majko ti, 

i počuj njegov glas: 

O Gospe velika, moli za nas! 


Kad žalost, tuga, pohodi nas 
djecu tvoju, 
tad, Majko, pruži nam 
ti pomoć svoju. 

Još jednom složno dižemo 
svoj Tebi, smjerni glas: 
O Gospe velika, moli za nas! 

Djevice nevina, Majčice blaga, 
pogledaj ovaj nevoljni svijet. 
Koj' te zaziva, Majčice draga, 
i moli za tvoj zagovor svet. 


Ah, ne ogluši se, uslišaj Djevo 
ponizne molbe smjerni nam glas. 
Zaštiti bijedne grešnike, evo, 
što pomoć ištu u ovaj čas. 


Ljubljena Djevice, ti srećo naša, 
gdje put je pravi, vodi nas vijek 
Molba nek sveta tvoja donaša 
blagoslov svima, bolnima lijek. 


Prečista Djevice, Isusa moli, 


da nas po smrti primi u raj. Križeve teške nosimo, 
Da nam za patnje suzne te doli okovi sve nas tište, 
udijeli svima nebeski raj. svi smo mi sužnji nevoljni, 


svaki te pomoć ište. 
Kraljice... 

Tko će nam, Majko, pomoći, 
Kraljice svete krunice, ako ne ti s visina? 
beskrajne sreće more! Kraljice svega svemira, 
Tebi se puci klanjaju, kraljuješ srcem Sina. 
anđeli tebi zbore. Kraljice... 


Kraljice krunice moli za nas, 


še : i ' 

Divno si čudo stvorila, 

krunicu kad si dala, Kraljice, zdravo, 

nebo i zemlja pjevaju: sve nek ti pjeva! 

Bila ti čast i hvala! Jedina ti si Adama kći, 
Kraljice... koja ko sunce bez ljage sijeva, 

dok smo u tami zatočja svi! 

Zrncima svete krunice Baci nam jedan trak, 

cvatu nam bijele ruže, grijeha rasprši mrak! . 

nose ih k tvome prijestolju Marijo čuj nas, Marijo čuj! 


anđeli što te kruže. 


Kraljice... Obrano naša, Djevice mila, 


našega žića buran je tijek, 


Ruže te divno mirišu, Od svud nas bije dušmanska sila, 

radost su vječnog raja, Pruži nam, pruži pomoć i lijek! 

svaka ta ruža čudesna Ljut nam je biti boj, 

nebo sa zemljom spaja. duh nam nadahni svoj, 
Kraljice... Marijo čuj nas, Marijo čuj! 

Krasna si, zvjezdana kruna 
divna ti sija na glavi, 
koprena resi te bijela, 
ovija pojas te plavi. 


Ljepša od jutarnje zore 
od žarkog podnevnog sunca, 
ljepše no čarobno more, 

no suton s gorskih vrhunca. 


Tebi se dive nebesa, 
krasna si, o Majko čista, 
tvojega veličja sjaj se 
ko alem čarobni blista. 


Najljepša Adama kćer si, 
ljepša od serafskih kora, 
bez ljage začeta djevo, 
uresu nebeskih dvora. 

Lijepa si, lijepa, Djevo Marijo, 
tebe vijek časti rajska družina. 
Anđeli lijepo pjevaju, 

tebi čast vijekom davaju. 

Pogledaj na nas, milena Mati, 
svrni sirotam pogled svoj zlati. 
Usliši nas, o Majčice, 

ne odbij svoje dječice. 


Ti si nam zvijezda jedina nada 
posred zemaljskih tuga i jada. 
Koji se tebi utječe, 

utjehu slatku naći će. 


Ti si nam izvor milja i sreće, 
koji te zovu, propasti neće. 
Koji te ljubi, ti ćeš mu 
pribavit slavu nebesku. 


Prejasna zvijezda, svijetli nam, svijetli. 


Ti nam daj sretno u raj dospjeti. 
Tad ćemo vijekom s anđeli 
Majčice, tebe slaviti! 

Uzduž dugih, dugih, dugih ravni 


narod silni hrli posrčuć, 


Pjesma sreće i pjev i pjev tuge, 


narod ide pjevajuć. 


Njima nije Otac nazočan, 

ali oni dobro znaju put. 

Njima nije otac nazočan, 

Majka njima ruku vodi svud. 
Uzduž dugih... 

Mnoge mržnje padaju na njih, 
ljute bure mute njihov dan. 
I nek idu sasvim nevoljni, 
obraz suncem sja im obasjan. 


Uzduž dugih... 


I kad netko padne iscrpljen, 
na grob oni siju topli plač, 
Tad za jednu suzu prolitu 


divan cvijet nadraste grobni drač. 


Uzduž dugih... 

Majko draga, Djevo sveta, 
slušaj svoje djece glas, 
Svijetom vlada mržnja kleta 
i uništit hoće nas. 


Dom nam čuvaj, Božja Mati, 
i mladosti naše cvijet. 
Tvojom molbom nek se vrati 
Božji mir na cijeli svijet! 


Pun je bura i oluja 

život naš i cijeli svijet, 
Slavna Majko, Kralja mira, 
mir isprosi svima svet. 


Dom nam čuvaj... 

Majku Boga velikoga 
slavi dušo, pjevaj njoj, 
Odabrane svetkuj dane 
posvećene Prečistoj. 
Uzvišenu ovu Ženu 
diveći se promatraj, 
punoj sreće ponajveće 
Majci Djevi čestitaj! 


Nju prizivlji da te divlji 
vihor kušnje ne svlada, 
Sveđ je časti da od strasti 
žiće ti ne postrada. 
Ona svima smrtnicima 
donijela je rajski dar, 
Kraljica je, ona daje 
milosti nam svake čar. 


Nije take riječi jake 
nit se takva pjesma zna, 
Što bi pravu njenu slavu 
izreć mogla ikada. 
Al sve ako nevješt jako 
i grešan je jezik moj, 
šutjet neću, njezine ću 
hvale zborit, pjevat njoj! 


Majko sveta, što vrh svijeta 
novu radost razlivaš, 

I po vjeri rajske dveri 
svima nama otvaraš. 


S tebe divne, milostivne 
sja zemaljski ovaj put, 
što je cio prije bio 
crnom tminom pritisnut. 


Izabrana ružo rana 

čišća nego ljiljan cvijet, 

S kojom kreće u kraj sreće 

djevičanski bijeli svijet. 
Moli ti mi, omili mi 
ljubav, strah i pobožnost, 
i čistoću i mirnoću 
poniznost i strpljivost. 


Kad me shvati smrt, o Mati, 
moli, moli tada ti, 
Da me bijedna, kazne vrijedna 
Sudac moj ne osudi. 
Ti ko zora rajskih dvora 
milosno me dočekaj, 
pa mi tada, nakon jada 
pobjednički vijenac daj! 


135 


Marijo, o mili glas, 
slatko ime za sve nas, Marijo! 
Ime tvoje kad čujem, 
u srcu se radujem, Marijo! 
O Marijo, tebe vazda 
želim smjerno hvaliti 
i pred svakim slaviti, Marijo! 

Od sunca si svjetlija, 
a od zvijezda sjajnija, Marijo! 
Ponizno te hvalimo, 
od sveg srca slavimo, Marijo! 
O Marijo, jer po tebi 
milost nama daje se, 
od tvog Sinka šalje se, Marijo! 


Koji tebe poštuje, 
koj se tebi raduje, Marijo! 
Čuvaj od zla onoga, 
iod grijeha svakoga, Marijo! 
O Marijo, moli Sinka 
da nam grijehe oprosti, 
duše naše očisti, Marijo! 


O nebeska ružice, 
anđeoska kraljice; Marijo! 
Utočište grešnika, 
pomoći nevoljnika, Marijo! 

O Marijo, rajska vrata, 
moli Sinka za sve nas 
sada i na smrtni čas, Marijo! 

Marijo, o Marijo, 
Marijo, o Marijo, 
o kako lijepa si! 
Zvijezde sjaju oko tvoje glave, 
anđeli te svojom pjesmom slave. 
Marijo, o Marijo, 
o kako lijepa si! 

Marijo... 


Tvoj je smješak melem mojih rana, 


tvoje srce sreća mojih dana. 
Marijo... 


Marijo... 

Kad se našeg žića svijeća gasi 

ti kod Sina Krista sve nas spasi. 
Marijo... 


Marijo... 

Na čas smrti s Kristom 

uz nas da si, 

Nek nam tada milost dušu krasi! 
Marijo... 

Marijo, svibnja Kraljice, 

ti Majko rajskog slavlja! 
Pred sliku tvoju ružice 

na pozdrav svibanj stavlja. 


O, daj ga, daj blagoslovi, 
i sve nas, Majko, s njime, 
Te srca naša prizovi 
da tvoje slave ime. 


Mi tebi sve izručamo, 
svu zelen, cvijeće tude, 
Učini da se ufamo, 
da tebi ures bude. 

O Majko Božje milosti, 
vijek pomoć nama budi, 
Da vijenac sviju kreposti 
nam svima resi grudi. 

Anđeoski pozdrav: 
Milosti o puna Djevo, 
Bog vam šalje Sina evo, 
Majka ćeš mu biti ti. 


(Marija:) 
Službenica ja sam Boga, 
On je vladar srca moga. 
Bit će kako reče ti! 


(Utjelovljenje:) 
Bog je malo dijete posto 
ina svijetu s nama osto. 
Klanjajmo se njemu svi! 

O Marijo Majko, slatki moj pokoju, 

Tebe, Majku moju ja ću vazda zvat. 
Zvat ću tebe, Majko, ti ćeš me pomoći, 
u mojoj slaboći ti ćeš jakost dat. 


Grešnik sam neharni, stidim se i predam 
kad te svetu gledam, gdje čistoćom sjaš. 
Ali jer je mila ljubav, Majko, tvoja, 
moli duša moja da joj zdravlje daš. 

Tvoj milosni pogled pun mile ljubavi 
ti k meni upravi jer sam, Majko, tvoj. 
Slavna i moguća, ljubezna i blaga 
ti si, Majko draga, rajski život moj. 


Djevice moguća, pri tvojoj oblasti 

sve stvorene vlasti svoju gube moć. 
Nek tvoje mogućstvo samo mene štiti, 
koje će zlo smiti suprot meni doć? 


A srce je tvoje ljubav milostiva, 

blagost, dragost živa i slatkosti raj. 
Nemoj dakle Majko, da te ja izgubim, 
nego da te ljubim milost meni daj. 


Marijo, Marijo, tvoje slatko ime 

meni po sve vrime u srcu će bit. 
Ti si Majka mila, ti moje ufanje, 
duši uživanje, obrana i štit. 


Tebi se pridajem, ti me Majko brani, 
ozdravi, sahrani od svakoga zla. 
Kad naskoči mene zle napasti sila, 
tebe, Majko mila tad ću vapit ja. 


U svakoj pogibli pomoć ne zakrati 

već pogled obrati na me sina tvog. 
Daj da na čas smrti utečem se tebi, 
Da pritegneš k sebi ljubav srca svog. 


Ah, da bih na smrti sretan tako bio: 
Isuse, Marijo, da bih mogo reć. 
Moja duša, Majko, moli tebe sada 
da tu milost tada po teb' bude steć. 


192 


Marijo, Marijo, uvijek ću te zvati, 

Moja slatka Mati, bit ću vazda tvoj! 
Kad s ovoga svita moja duša pojde, 
Majko daj da dojdem među sveti broj! 

Nek ti sad pjevaju 
s nama svi anđeli neba. 
Nek nam se pridruže 
stvorovi mora i zemlje! 
Zdravo nam bud! 
Djevice najbolja ti! 
Jer ti si Majka dobrog Boga! 


U našim patnjama vapimo, 
zovemo tebe. 
Oči nek tvoje nas 
gledaju danju i noću. 
Pogledaj nas, 
Djevice predobra ti! 
Jer ti si uvijek i naša Majka! 


U tebe, Marijo, 

stavljamo svu nadu svoju. 

Ah, ne ogluši se, 

kada te dječica zovu. 
Majčice čuj 
smjerne nam molitve glas! 
Pomozi tješi brani spasi nas! 


13 Gospi od Karavaja 

I kad nam žića tijek 
jednom na izmaku bude, 
Majko tvoj zagovor 
tješit će nas bijedne ljude. 
U zadnji čas 
dođi nam u pomoć ti — 


I tad još budi nama Majkom! 

Nebom duga je zasjala 
ko tiho šapnut glas, 
lijepa sva se je razlila, 
nadom ispunila nas. 
Golubica proletjela 
kroz dugu lijepu tu, 
u kljunu pozdrav je nosila 
rodu ljudskomu! 


Dal znate svi, ili treba reć: 
Mirjam je ime njoj. 
To duga je što nebo je 
sa zemljom spojila. 
Mir mir mir Mirjam — 
to je pozdrav njen. 
Mir, mir je molila, 
mir svim ljudima. 


Danas kiša je prestala 
duga opet sja, 
Spasenje barke Noine 
naviješta im ta. 

Mir svijetu je nosila, 
čovječanstva san, 

ime zemljom je zvonilo 
ime Mirjam. 

Dal znate... 


143 


Sred Lurdske pećine Gospa se javi 
Crkva je odonda s ljubavlju slavi. 


Zdravo, zdravo, zdravo Marijo. 


Mala Bernardica u čudu sva je, 


Bezgrešna vijesti joj nebeske daje. 


Zdravo... 


Došla je na zemlju s nebeskih vrata, 


Ime je njezino Imakulata. 
Zdravo... 


Pokoru, pokoru Bezgrešna traži, 
pokora Gospodnju pravednost blaži. 


Zdravo... 


Zdravi i bolesni Bezgrešnu mole, 
grešni i nevini Bezgrešnu vole. 


Zdravo... 


Zdravlje će bolnima Predobra dati, 


grešne će spasiti nevina Mati. 
Zdravo... 


Bezgrešna, čuvaj nam vjeru u Boga, 
hrani nas ljubavlju Isusa svoga. 


Zdravo... 

Krista ćeš velikog svima nam dati, 
On će nad Hrvatskom dovijeka sjati. - 


Zdravo... 


Za sve što ljubav nam Gospina dala 
recimo iskreno: Majčice, hvala! 


Zdravo... 

O divna Djevice, 
nebeska Kraljice, 
moli za nas. 


Ti znadeš najbolje 
sve naše nevolje, 
ah, spasi nas! 


Od sunca sjajnija, 
od zvijezda krasnija, 
nebeski cvijet. 


Bez grijeha začeta, 


Djevice presveta, 
slavi te svijet. 


U te se ufamo 
i pomoć čekamo, 
ne odbij nas. 


Daj, dođi Majko, daj 


kad stigne žića kraj, 
na smrtni čas! 

O prislavna Božja Mati, 
dostoj mi se milost dati, 
Da ja ljubim Sinka tvoga 
moga Boga predobroga. 
Da sve moje govorenje 
djelovanje i mišljenje 
Vazda budem upravljati 
kako ću mu ugađati. 


O Marijo Majko, 

slatki moj spomene, 
Tebe, Majku moju 
tebe vijek ću zvat. 


Smiluj mi se, Majko slavna 
jer znam da si vazda spravna 
molećega uslišati 
i jaku mu pomoć dati. 
Pomozi me, još te molim, 
da s' od grijeha sveđer bojim 
S kojim sam ga uvridija 
i grišeći pogrdija. 
O Marijo... 


Najpri, Majko, Sinu tvomu 
poklanjam se preslavnomu, 
Zatim tebi koja jesi 
za njim prva na nebesih. 
On je vrelo od milosti, 
ti si vrutak od slatkosti, 
Njemu hvala, njemu dika, 
tebi slava u vik vika. Amen. 

O miia Majko nebeska, 
ti zaštitnice bijednika. 
Slušaj naš glas, 
pogledaj nas, 

svima nama izmoli spas! 


Kad duši našoj teško je, 
kad pritisnu je nevolje, 
Tebi se tad 
molimo rad, 
a ti blaži bijedu i jad. 


Ti raj si nam otvorila 
kad Isusa si rodila, 
Bez njega mi 
bijedni bi svi 
vječnu sreću izgubili. 

Zdravo Djevo, svih milosti puna, 
vječnog sunca ogrnu te sjaj, 
Oko čela zvjezdana ti kruna, 
ispod nogu stenje pakla zmaj. 


Rajska Djevo, Kraljice Hrvata, 


naša Majko, naša zoro zlata. 
Odanih ti srca primi dar, 
primi čiste ljubavi nam žar! 

Blažena si jerbo sva si čista, 
zmijin dah ne okuži di grud. 
Zvijezda sreće i nama da blista, 
noći grijeha mrak rasprši hud. 


Rajska Djevo... 


Hrvat za križ bojak bio sveti, 
vodio ga ljiljan-barjak tvoj. 

Nova neman križu časnom prijeti: 
Silna Djevo, na braniku stoj! 


Rajska Djevo... 


Nevjera nas od Isusa dijeli, 

na puk Božji sipa strijela roj: 
Ti nad nama plašt razastri bijeli, 
Brani, Gospo, brani narod svoj! 


Rajska Djevo... 

Sveta Marijo, moli se za nas, 
Mi smo tvoja dječica, blagoslovi nas. 


Očuvaj našu vjeru, 
učvrsti ufanje, 
Obrati, mila Majčice, 
zalutale sve. 


Sveta Bogorodice, moli se za nas, 
mi smo tvoja dječica, 
blagoslovi nas. 


Očuvaj... 

Majko Kristova, moli se za nas, 
mi smo tvoja dječica, 
blagoslovi nas. 

Očuvaj... 
Kraljice mira, moli se za nas, 
mi smo tvoja dječica, 
blagoslovi nas. 

Očuvaj... 

Zdravo Djevo, djeva slavo, 
našega Spasa Majko, zdravo, 
Zvijezdom mora zvana pravo, 
zvijezdo neprevarljiva! 
Morem vala uzbibanih 
putujemo k vječnoj strani, 
Moli Sina da nas brani 
desnica mu brižljiva. 


Bjesni more, vjetar vije, 

val na val se grdan lije, 

Leti lađa i već bije 

boj sa novim svijetom zlim. 
Tu sirene mame klete, 
pas i gusar tuda lete, 
Svi ti jadi smrću prijete 
putnicima klonulim. 


Sad u bezdan čamac tone, 
sad ga k nebu vali gone, 
Škripi jarbol, jedro klone, 
mornar poso ostavlja: 

Čovjek jadan, stvor od gline, 
u zlu takvu brzo gine: 
Spasi, Majko sa visine, 
smrt već na nas eto zja. 


Ti od rajske rose sveta, 
bijela poput ljiljan-evijeta, 
Dade za spas svega svijeta 
novim putem novi cvijet. 
Sin, sa Ocem jedno što je, 
u tijelo se skrio tvoje 
I tu čovjek postao je 
tvojim krilom obuzet. 


Marijo, o radi tvoga 
silnog blaga duhovnoga 
Dignuta si ti od Boga 
nad anđele kora svih. 


Danas na dan sreće puni, 
što u raju tebe kruni, 
Neka se milost na nas truni 
s pogleda ti majčinih. 


Isuse, kog Djeva rodi, 
kroz sve bure s nama hodi, 
Ti nas uči, ti nas vodi 
u nebeski zavičaj! 
Ti na krmi drži ruku, 
tišaj ljutu vjetra huku, 
U tihu nam stići luku 
po milosti svojoj daj! 

Zdravo, Majko Djevice 
sveđ u cvatu punom, 
Milostiva Kraljice 

s tom od zvijezda krunom. 


Od anđela čistija 
zlatnu noseć halju, 

S desne strane stala si 
nebeskomu Kralju. 


Daj, o Majko milosti, 

nado prestupnika, 

Zvijezdo jasna nad morem, 
liko utopnika. 


Daj nam, dveri nčbeska, 
bolnog svijeta zdravlje, 
Vidjet Kralja višnjega 
i svih svetih slavlje. 


Molitvama evo smo 
hvalu tebi dali, 
Blaga Djevo, primi ih 
kao darak mali. 


Sretno putem vodi nas, 
a u smrtnoj grozi, 
Mila Majko Marijo, 
grešne nas pomozi! 


202 


154 


Zdravo, Djevice, Bogorodice! 
Ti si lijepi cvijet, 
Gospo blažena, 
ružo rumena, 
sveta Marijo! 
Tebi, Djevice, pjevam pjesmice! 
Ti si lijepi cvijet... 
Tebi, Djevice, pletem kitice. 
Ti si lijepi cvijet... 
Krasni urese, mili mirise. 
Ti si lijepi cvijet... 
Viru milosti, vrelo radosti. 
Ti si lijepi cvijet... 
Od svih hvaljena, svima milena. 
Ti si lijepi cvijet... 
Sveđ na ustima, vijek u grudima. 
Ti si lijepi cvijet... 
Nikad hvala ti neće prestati. 
Ti si lijepi cvijet... 

Gospodnji svetac, štono pobožno ga 
narodi slave širom svega svijeta, 
Današnji dan je prepun sreće stek6 
najvišu hvalu. 


Pobožan mudar smjeran stidljiv bješe, 

provodeć život trijezan i bez ljage, 

Dokle na svijetu samrtno mu tijelo 
duh oživljavo. 

Poradi veljih zasluga mu često 

kršćanska braća štono bolna leže, 

Svladavajući bolesti tolike 
postižu zdravlje. 


Zato naš zbor mu s pravom u čast pjeva, 
savija sjajne pobjedne mu vijence, 
Da milostivim molbama nas svojim 


pemaže vazda. 


Slava, čas i moć Bogu Trojednomu, o 
što s prijestolja se rajskog blistajući 
Upravlja slavno silnim stvorovima 


čitavog svijeta. 

Nek kliče svijet od radosti, 
nek jekne nebo hvalama, 
kad slava svetog... 
odzvanja našim crkvama. 


O dični sveti... 

ti diko rajskih dvora 
Za nas se moli sveđerno 
u krugu rajskih kora. 


Sred neba blistaš, divan plam, 
Ti ljepši nego sunce si, 
Jer Isus te posveti sam, 
počelo, izvor svetosti. 

O dični... 

Ti brani nas neprestano 

i grij u žaru svojemu, 

Kroz oluje nas vodi zla, 

k vedrini, suncu Božjemu. 
O dični... 

Mučeniče Kristov jeruzalemski, 
sav te evo moli narod hrvatski: 
Čuvaj, štiti, brani nas, 

izmoli nam Božji spas, 

Da nam usred zlobe svijeta 
jača vjera sveta. 


Šibeniče, dični grade naš davni, 
blaženik iz tebe dođe preslavni: 
On je ponos roda svog, 
slavom ga ovjenča Bog. 

Jer za Krista život dade 

sin tvoj, slavni grade! 


Kriste Bože, u tvom Jeruzalemu 
slava zasja svemu rodu našemu. 
Tavelić pred Golgotom 

platio je životom 

vjernost prema Tebi, Kriste, 
ljubav vjere čiste. 


Taveliću, zemljače naš blaženi, 
u nebu se roda svoga spomeni, 
Zagovor nek sveti tvoj 

kroz života teški boj 

sve Hrvate vjerne prati, 

to nam ne uskrati. 


205 


158 


Usred svoda nebeskoga 
jedna divna zvijezda sja, 
U nju svoje suzne oči 
upire sad zemlja sva. 


Hrvatska sva srca kliču: 
O, Nikola Taveliću, 

Ti sve naše jade znaš, 
vodi, čuvaj narod naš! 


Ti si život dao Bogu 
u tuđini, sveče naš. 
Molimo te da i nama 
dio svoje snage daš. 


Hrvatska... 


Hrvatska te srca mole, 
sveče naš ti čuj naš glas, 
Nevjernosti da odole, 
svojim putem vodi nas! 


Hrvatska... 

Veliča / duša moja Gospoda. 

I obradova se duh moj / 
u Bogu spasu mojemu. 

Što pogleda na poniznost 
službenice svoje / 
jer evo, od sad će me blaženom 
zvati svi naraštaji. 

Jer mi učini velike stvari onaj koji 
je moguć / i čije je ime sveto. 
I milosrđe njegovo od koljena 
do koljena / onim koji ga se boje. 
Učini silna djela mišicom svojom / 
rasprši ohole u misli srca njihova. 
Zbaci mogućnike s prijestolja / 
i podiže ponizne. 
Gladne napuni dobara / 
a bogate otpusti prazne. 
Primi Izraela slugu svojega / 
spomenuvši se milosrda svojega. 
Kao što je govorio ocima našim / 


Abrahamu i potomstvu njegovu dovijeka. 


Slava Ocu... 

Hvalite Gospodina, 
svi puci, / 

slavite ga, 

svi narodi! 


Silna je prema nama 
ljubav njegova, / 


i vjernost Gospodnja 
ostaje dovijeka! 


Slava Ocu... 
(Ps 117) 

O najsvetija, a najnježnija 
slatka Djevo Marijo, 
Mila toliko, čista ko niko: 
moli, moli ti za nas! 


Tješiteljice i pomoćnice, 
Majko Djevo Marijo, 

Štogod ti hoćeš, postići to ćeš: 
moli, moli ti za nas! 


Slabi padamo, ljuto stradamo: 

spasi nas, o Marijo. 

Utjehu dijeli, rane iscijeli: 

moli, moli ti za nas! 

Gledaj, Djevice, vidi, Majčice, 

čuj nas, čuj, o Marijo. 

Ti si nam vijekom nebeskim lijekom 
moli, moli ti za nas! 


Tvoje radosti, tvoje žalosti 
pomogle nas, Marijo. 


Ufanje vjernih, klik nam čuj smjerni: 


moli, moli ti za nas! 

Stala plačuć tužna Mati, 

gledala je kako pati 

Sin joj na križ uzdignut. 
Dušom njenom razboljenom, 
rastuženom, ražaljenom 
prolazio mač je ljut. 

O koliko ueviljena 
I bješe ona uzvišena 
Majka Sina jedinog. 
Bol bolova sve to ljući 
blaga Mati gledajući 
muke slavnog Čeda svog. 


Koji čovjek ne bi plako 

Majku Božju videć tako 

u tjeskobi tolikoj. 
Tko protužit neće s Čistom 
kada vidi gdje za Kristom 
razdire se srce njoj. 


Zarad grijeha svoga puka 

gleda njega usred muka 

i gdje bičem bijen bi. 
Gleda svoga milog Sina 
ostavljena sred gorčina 
gdje se s dušom podijeli. 


Vrelo milja slatka Mati, bol mi gorku 

osjećati, daj da s tobom procvilim. 
Neka ljubav srca moga gori sveđ za 
Krista Boga, da mu u svem omilim. 


Rane drage, Majko sveta, Spasa za me 
razapeta, tisni usred srca mog. 
Neka dođu i na mene patnje za me 
podnesene — Sina tvoga ranjenog. 


Daj mi s tobom suze livat, raspetoga 
oplakivat, dok na svijetu budem ja. 
U tvom društvu uz križ stati, s tobom 
jade jadovati, želja mi je jedina. 

Kruno Djeva, Djevo divna, budi meni 

milostivna, daj mi s tobom dijelit plač. 
Daj mi nosit po sve dane Isusovu 
smrt i rane, osjećati muke mač. 


Neka rane izrane me, neka svega opoje 


me — Sina tvoga križ i krv. 


Ti na sudu za me zbori, Djevo sveta 
da ne mori — pakleni me vječni crv. 


Kada dođu smrtni časi, Kriste Bože, nek 
me spasi — Majke tvoje zagovor. 
Kad mi zemlja tijelo primi, dušu onda 
uzmi ti mi — u nebeski blažen dvor. 

Dođi, Duše presveti, 

sa neba nas posjeti 

zrakom svoje milosti. 
Dođi, Oče ubogih, 
djelitelju dara svih, 
dođi, srca svjetlosti. 


Tješitelju tako blag, 

ti nebeski Goste drag, 

pun miline, hlade tih. 
Umornima odmore, 
u vrućini lahore, 
razgovore žalosnih. 

Sjaju svjetla blaženog, 
sjaj u srecu puka svog, 
napuni nam dušu svu. 


Bez božanstva tvojega 
čovjek je bez ičega, 
tone sav u crnom zlu. 


Nečiste nas umivaj, 

suha srca zalivaj, 

vidaj rane ranjenim. 
Mekšaj ćudi kamene, 
zagrij grudi ledene, 
ne daj nama putem zlim. 


Svim što vjeru imaju, 

što se u te ufaju, 

sedam svojih dara daj. 
Daj nam krepost zaslužnu, 
i smrt lijepu blaženu, 
daj vjekovit svima raj! 


214 


Zdravo, Morska Zvijezdo, 
Božja Mati časna, 

i uvijeke Djevo, 

sretna rajska vrata. 

Primajući pozdrav 
s usta Gabrijela 
onaj mir povrati 
što nam ote Eva. 


Riješi uze grešnim, 
daruj svjetlost slijepim, 
naša zla ukloni, 

svako dobro prosi. 


Majkom se pokaži, 
daj da molbe primi, 
koji rođen za nas, 
tvoj se htjede zvati. 


Djevice bez slične, 

nad svim blaga, mila, 

daj nam prostim grijeha, 

blagim, čistim biti. 
Život čist nam podaj, 
put siguran spremi, 


da videći Isusa 
vijek se radujemo. 


Hvala Bogu Ocu, 
višnjem Kristu dika, 

i svetomu Duhu, 

trima čast jedina. Amen. 

KAZALO PJESAMA 


Bliže, o Bože moj 

Bože moj, dopusti 

Bože vječni, Bože sveti 
Braćo moja, radujmo se 
Cesta 

De colores 

Djecu k meni vodite 
Do nebesa 

Dođi, dođi nam 

Dođi, Duše presveti 
Gospod Bog je s nama 
Himna radosti 

Hej, polja 

Hoćemo Boga 

Hvala, Gospodine, 
Hvala za svako dobro jutro 
Hvalite Gospodina 

Idi, kaži 

Ima jedna duga cesta 
Isus — to je sreća 
Isuse Kralju 

Ja pjevah u tminu 

Ja sam Bože dijete tvoje 
Ja sam sretan 

Ja znam za jedan put 
Jutro života 

Kakav prijatelj je Isus 
Kličemo tebi 

Krist Kralj vlada 
Kriste, u tvoje ime 
Kud lutaš ti? 

Mir nek bude 

Mir vama 

Mjesto za sve ljude 
Moj Bože, noć se spušta 
Molimo te, Bože veli, 
Molitva sv. Frane 
Mrtvi siromah 

Na Isusov se spomen 
Napustiti nas može 
Naša srca 

Nebo i zemlja 
Nedjelja je 

Nek bude mir 

O Bože, naša si radost 
O dođi, Bože, k nama 
O Kriste vječni Svećeniče 
O Srce Sina Božjega 
Oče naš dobri 
Odzivam se, Isuse, 

Po obećanju 

Ponizno stojeć 

Radost, divni dar 

S drugih nam polja 

S rajskih visina 

Sa nebesa 

Sad radosno ti kličemo 
Spase svijeta 
Spasitelju dobri Isukrste 
Sretna sigurnost 

Stoj čvrst mi 

Sva ljubavi mi 

Sve sam već jadan 
Šalom 

Tebe Boga hvalimo 

Ti Kriste Kralj si 

To je moj život 

U onaj dan 








U slavu svetoga Srca 
Večer 

Veliča duša moja 
Vječna je ljubav 
Vjerujem, Bože moj, 


Pričesne 


61 
62 
79 
59 
26 
63 
75 
64 
65 
67 
66 
60 
23 
68 
69 
73 
71 


Anđeoske eto hrane 
Dušo Kristova 

Gdje je ljubav 

Isuse mili 

Kakav prijatelj je Isus 
Klanjam ti se smjerno 
Kušajte i vidite 

Moj Isuse 

Na gozbu Kralja 

O duša naših hrano 
O Hostijo spasonosna 
O Isuse, nebesa sjaj 
Odzivam se, Isuse 
Ostani s nama 

Usta moja uzdižite 
Uzmite, jedite 
Zdravo Tilo Isusovo 


Došašće 


81 
84 
86 
83 


Dođi dođi, Spase naš 
Klikujte sada 

Evo ide vrijeme 
Nebesa, rosite 

85 Padaj s neba 


82 
86 


Božić 


87 
88 
89 
90 
107 
93 
198 
91 
94 
95 
102 
99 
103 
105 


Tebi velim, Bože 
Visom leteć 


Djetešce mileno 
Djetešce nam se rodilo 
Dvorani neba 

Narodi nam se 

Nebo daj oku 

Radujte se narodi 
Rodio se Bog i čovjek 
Spavaj spavaj, Ditiću 
Svim na zemlji 

U se vrime godišta 
Ustajte, pastiri 

Veseli se, Majko Božja 
Zdravo budi 

Tri kralja jahahu 


Korizma 


109 
110 
ll1 
112 
116 
114 
113 
115 
165 

Čuj nas, Gospodine 
Čuj, Stvoritelju 

Ja se kajem 

O Isuse, daj da pjevam 
O Sunce spasa, Isuse 
Prosti mi, Bože 

Prosti moj, Bože 

Stala Majka 

Stala plačuć 


- 


Uskrs 


117 
118 
119 
120 
121 
122 


Gospodin slavno uskrsnu 
Isus usta slavni 
Kraljice neba 

Na nebu zora rudi 
Radujte se, kršćani 

Reci svakom 


Marijanske 


138 
124 
125 
126 
123 

16 
127 
128 
129 
130 
131 
132 
133 
136 
135 
137 
138 
142 
i41 
144 
139 
146 


Anđeoski pozdrav 
Čuj nas, Majko 

Čuj vruću molbu 
Djevice nevina 

Gospe od brze pomoći 
Hoćemo Boga 
Kraljice svete krunice 
Kraljice, zdravo 
Krasna si 

Lijepa si, lijepa 
Majčina ruka 

Majko draga 

Majku Boga velikoga 
Marijo, o Marijo 
Marijo, o mili glas 
Marijo, svibnja kraljice 
Milosti o puna Djevo 
Mirjam 

Nek ti sad pjevaju 
O divna Djevice 

O Marijo, Majko 

O mila Majko 

164 
145 
138 
143 
165 
149 
161 

82 
131 
159 
154 
151 
147 
153 
214 


O najsvetija 

O prislavna 

Pozdrav Gospi 

Sred lurdske pećine 

Stala plačuć 

Sveta Marijo 

Tebe Majku Božju hvalimo 
Tebi velim, Bože 

Uzduž dugih, dugih 

Veliča duša moja 

Zdravo Djevice 

Zdravo Djevo djeva 
Zdravo Djevo svih milosti 
Zdravo Majko Djevice 
Zdravo morska Zvijezdo | 


Svecima 


155 
157 
1565 
158 


Gospodnji svetac 

Mučeniče Kristov m 
Nek kliče svijet 

Usred svoda nebeskoga 


Psalmi 


Blagoslivljat ću Gospodina (Ps 34) 
Blaženi... (Ps 119) 

Gospodin je pastir maj (Ps 23) 
Gospodine, tko smije (Ps 15) 
Hvalite Boga (Ps 150) 

Hvalite Gospodina (Ps 117) 
Pjevajte Gospodinu (Ps 96) 











+. 


